
Prefaţă 

y 


PESIMISMUL LUMINAT, SAU DESPRE 
POSIBILITATEA GÂNDIRII DE STÂNGA 


Pare curios că un gânditor atât de puţin cunoscut publi¬ 
cului românesc precum Norberto Bobbio 1 şi-a manifestat 
pentru prima oară vocaţia de cercetător al dreptului şi al 
politicii folosind ca pretext cartea unui autor român. Student 
al lui Gioele Solari, profesor de filozofia dreptului la 
Universitatea din Torino, Bobbio mărturiseşte 2 că a reuşit 
să-şi uimească maestrul prin erudiţie atunci când, având de 
prezentat în prima sa lucrare de seminar gândirea politică a 
lui Guicciardini, a citat teza pe care Andrei Oţetea tocmai o 
consacrase scriitorului florentin 3 . 

Această scurtă întâlnire intelectuală dintre tânărul jurist 
şi filozof italian şi istoricul român nu a fost decât un simplu 
accident. Semnificaţia ei rămâne strict anecdotică, deşi, 
aparent, între cele două personalităţi, legăturile, oricât de 

1 Născut la 10 octombrie 1909, la Torino,profesor de drept şi filozofie poli¬ 
tică la Camerino, Siena, Padova şi Torino, membru în Accademia dei Lincei, 
senator pe viaţă din 1984, reprezentând Grupul Democraticilor de Stânga - Ulivo, 
editorialist la La Stampa. Opera sa cuprinde aproape 1700 de titluri, din care peste 
30 de cărţi, cele mai influente fiind Scienza e tecnica del dJritto (Torino, 1934), 
Teoria delta scienza giuridica (Torino, 1950), II positivismo giuridico (Torino, 
1961), Diritto e Stato nelpensiero di E. Kant (Torino, 1969), / problemi delta 
guerra e le vie della pace (Bologna, 1979), II futuro delta democrazia (Torino, 
1984), L'etâ dei diritti (Torino, 1989), Destra e sinistra (Roma, 1994). 

2 Interviu cu Antonio Gnoli în La Repubblica, 27 iulie 1997, p. 23. 

3 Franţois Cuichardin. Sa viepolitique et sa pensâe politique. Paris, 1927. 

indirecte, s-ar fi putut dovedi oarecum mai strânse. Căci 
atât Bobbio, cât şi Oţetea aparţin familiei politice şi inte¬ 
lectuale a stângii democratice europene interbelice, înţe¬ 
leasă în sensul cel mai larg ce poate fi atribuit acestui 
termen. Ceea ce îi desparte însă în mod radical este modul 
în care fiecare, în sânul propriei culturi, a ştiut să exprime 
această sensibilitate politică. 

Cea mai simplă caracterizare a prezenţei intelectuale a 
lui Bobbio în cultura italiană din 1934 şi până astăzi ar 
putea fi epuizată de un singur cuvânt: consecvenţa. Format 
în ambianţa intelectuală torineză dominată de figura lui 
Luigi Einaudi, el a fost întreaga sa viaţă partizanul 
indefectibil al unui liberalism de orientare socială şi de 
expresie laică. Convingerile sale nu au cedat nici în faţa 
fascismului şi nici nu s-au lăsat strivite după război în 
încleştarea aproape homerică dintre discursul marxist şi 
valorile democrat-creştine. Succesul său politic şi intelec¬ 
tual a venit târziu, ca rod al răbdării şi al perseverenţei, al 
moderaţiei şi al spiritului critic, al neîncrederii faţă de iluzia 
politică şi al spiritului analitic. într-un anume fel, a doua 
Republică italiană, a cărei naştere a început să fie anunţată 
în 1992 prin prăbuşirea Democraţiei Creştine şi completa 
schimbare la faţă a Partidului Comunist Italian, reprezintă şi 
revanşa istorică a ideilor pe care Bobbio le-a afirmat şi 
apărat întreaga sa viaţă. 

Angajamentul său politic direct din perioada războiului, 
când, în calitate de fondator al Partidului de Acţiune, a 
încercat să pregătească formula politică succesorală a fascis¬ 
mului printr-o operaţie de conciliere a aspiraţiilor populare 
către dreptate socială cu etica politică liberală, a fost, la 
vremea respectivă, un eşec. Această formulă, în ciuda 
meritelor acumulate în rezistenţa împotriva fascismului, a 
rămas izolată vreme de cinci decenii între marxismul 
gramscian, autoritar în mediile intelectuale din Peninsulă, şi 
tradiţionalismul pragmatic şi organic al demo-creştinilor 

care îşi asiguraseră monopolul vieţii politice italiene. 
Bobbio a ştiut însă să transforme această marginalitate într- 
un magisteriu moral şi civic care a pregătit în bună măsură 
refondarea statului după sfârşitul războiului rece. 

în schimb. Andrei Oţetea, văzut în acest context doar ca 
o figură a intelectualului român format în perioada inter¬ 
belică şi căruia i-a fost dat să-şi continue cariera sub 
comunism, a urmat un traseu invers. Dacă succesul său 
politic şi social nu a întârziat prea mult, încununându-i 
maturitatea ştiinţifică, posteritatea sa intelectuală rămâne 
însă anonimă. A triumfat persoana, nu ideile sale. Istoric 
format într-un spirit marxist destul de vag, Oţetea a fost, la 
începutul carierei sale, o personalitate relativ marginală într- 
o cultură dominată de naţionalismul dogmatic şi antidemo¬ 
cratic al dreptei. Ieşirea din această izolare iniţială nu s-a 
manifestat însă la Oţetea pe calea revanşei ideilor şi a 
consecvenţei atitudinii civice. împotriva convingerilor sale 
democratice de stânga, el nu a ezitat să se ralieze fără 
rezerve totalitarismului, destinul său intelectual şi politic 
sfârşindU'Se odată cu acesta. 

Oricât de întâmplătoare ar fi, această comparaţie 
sugerată de o lectură de tinereţe a lui Norberto Bobbio are 
totuşi o valoare ilustrativă pentru înţelegerea mecanismului 
de producere şi supravieţuire a ideilor în cele două culturi, 
italiană şi română. 

S-ar părea că, în Italia, ideile supravieţuiesc istoriei, în 
vreme ce, în România, istoria consumă ideile. Una din 
explicaţiile acestei diferenţe ar putea rezida în faptul că, în 
Italia, ca în întreaga civilizaţie occidentală, forţa portantă a 
ideilor politice pare să fie de natură etică. Dimpotrivă, în 
ambianţă românească, ideile sunt purtate exclusiv de 
oameni şi, ca atare, suferă de o lipsă endemică de perpe¬ 
tuitate. în România, ideile nu au decât valoarea pe care le- 
o poate conferi întruparea lor într-o experienţă istorică şi 
politică dată şi nu au nici un fel de răsunet în afara 

persoanelor sau grupurilor care le animă. Ideile nu sunt 
decât numele pe care îl poate căpăta la un moment dat o 
anumită situaţie strategică a câmpului intelectual şi politic. 
Ele nu sunt însăşi strategia potrivit căreia oamenii pot 
determina existenţa unor situaţii în câmpul intelectual şi 
politic. Cu alte cuvinte, în cultura română, ideile sunt rareori 
pândite de pericolul de a deveni convingeri. 

în revanşă, cultura politică occidentală funcţionează în 
aşa fel încât să permită reuşita unor idei capabile să convingă 
chiar şi după ce experienţa istorică care le-a dat naştere s-a 
încheiat. Altfel spus,în ordine conceptuală, ideile au prece¬ 
denţă în faţa istoriei. Norberto Bobbio a avut aşadar dreptate 
să-şi păstreze şi să-şi afirme convingerile, chiar dacă istoria 
politică şi intelectuală a ţării sale nu i-a dat această dreptate 
timp de cincizeci de ani. în România, cei care nu izbutesc să 
devină icoane ale spiritului public par să nu aibă niciodată 
dreptate. Istoria ideilor nu este adesea mai mult decât o 
simplă funcţie iconografică a istoriei politice. 

Cazul cel mai elocvent şi probabil cel mai dramatic este 
dispariţia aproape desăvârşită a ideilor de stânga după 
căderea totalitarismului. Eşecul regimului este aproape 
unanim identificat cu eşecul ideilor la care regimul a recurs 
pentru a-şi legitima utilitatea istorică. Marxismului vulgar 
oficializat de comunism i se opune astăzi un liberalism 
didactic, format din idei fragmentare, din sentinţe şi formule 
mnemotehnice, un liberalism construit din elemente dispa¬ 
rate, preluate din surse diferite (etică, economie, filozofie) 
şi care recurge cu exclusivitate la logica învăţării. Ca şi cum 
acest liberalism expurgat şi rudimentar ar fi unicul pedagog 
al democraţiei. 

Misiunea esenţială pe care ar avea-o de îndeplinit gân¬ 
direa lui Bobbio într-un asemenea climat politic şi inte¬ 
lectual, în care a gândi liberal trece drept singurul predicat 
verbal al democraţiei, este aceea pe care cartea lui Oţetea 
s-ar părea că a jucat-o cândva pentru tânărul filozof torinez: 
trezirea gândirii critice. 

Dacă astfel poate fi descrisă misiunea, probabil imposi¬ 
bilă, a operei lui Bobbio în cultura română post-comunistă, 
două ar fi problemele pe care această operă filozofico-juri- 
dică le formulează ca mesaje politice directe şi imediate: 
chestiunea magisteriului moral al intelectualilor 1 şi cea a 
responsabilităţii lor civice. Altfel spus, cum reuşesc intelec¬ 
tualii, într-un context social dat, să se raporteze la valorile 
autonomiei persoanei şi independenţei gândirii şi cum răs¬ 
punde această raportare vocaţiei pentru egalitate şi dreptate 
care pare să caracterizeze majoritatea societăţilor modeme. 


Cărturarii care nu au trădat 

într-un text publicat la aproape optzeci de ani, Bobbio 
îşi mărturisea admiraţia pentru „cărturarii care nu au trădat", 
pentru intelectuali ca Solari, Benedetto Croce sau Piero 
Gobetti 2 care au constituit pentru el figuri exemplare nu 
numai cu titlul de gânditori, dar şi în calitate de cetăţeni. 
Aceşti filozofi, ca şi Bobbio însuşi, nu au cedat ispitei 
totalitarismului, menţinându-şi intactă fidelitatea faţă de 
gândirea critică. 

Cel care citeşte astăzi publicistica de opinie din România, 
fără să cunoască istoria celor care o fabrică şi o animă, s-ar 
putea mira (şi ar fi fără îndoială îndreptăţit să o facă) la 
gândul că, în societatea românească, comunismul a rezistat 
vreme de cinci decenii, deşi intelectualii de talent şi oamenii 
de spirit - urmând exemplul gânditorilor italieni care au 
refuzat public fascismul - i-au fost hotărât potrivnici. Acest 

1 Dau termenului intelectual, a cănii definire a iscat în România post- 
comunistă o inutilă dezbatere, conţinutul pe care îl are în Franţa, unde cuvântul 
însuşi a fost inventat pe timpul afacerii Dreyfus: intelectual este cel care 
transferă pe terenul politic şi civic un capital simbolic acumulat într-un domeniu 
exterior politicului, de regulă un capital universitar sau cultural, v. Christophe 
Charle, Naissance de s intellectuels. Paris, 1990. 

2 Italia civile. Ritratti e testimonianze, Torino, 1986, p. 11. 

ipotetic observator inocent ar avea dreptul să-şi închipuie că 
ideologii partidului comunist au avut de îndeplinit o sarcină 
extrem de grea, aceea de a face faţă unei pleiade de înfocaţi 
apărători ai tradiţiilor naţionale, ai liberalismului, ai 
democraţiei creştine şi ai altor curente de gândire care au în 
comun demascarea caracterului inuman al totalitarismului. 

Sub totalitarism - citim pretutindeni -, românii au fost 
masificaţi; adevărata personalitate a fiecăruia dintre cei care 
au trăit între 1948 şi 1989 nu s-a putut exprima cu adevărat 
şi pe deplin. Sub totalitarism, românii au fost lipsiţi - cu 
forţa şi împotriva propriei voinţe - de putinţa de a construi 
destine individuale, de posibilitatea de a-şi alege soarta, de 
a formula opinii politice, de a-şi exprima gândurile. Sub 
totalitarism, românii au trăit sub imperiul fricii, asemeni 
unor fiinţe traumatizate, în permanentă defensivă, frămân¬ 
tate de grija traiului de fiecare zi. 

Aceste imagini epico-morale nu descriu societatea 
românească din perioada totalitară, ci felul în care societatea 
românească din anii ’90 este dispusă să-şi amintească de 
comunism. 

Care este rostul unor astfel de tablouri istorice? Ce demi¬ 
sie a raţiunii sunt chemate ele să explice? Funcţia lor nu este 
aceea de a falsifica realitatea sau de a înşela gândirea, ci de a 
explica ceea ce nu poate sau nu trebuie să fie examinat pe cale 
raţională. Rolul intelectual şi social pe care îl îndeplinesc este 
acela de a scuti societatea românească de obligaţia de a-şi 
privi în faţă trecutul. Sarcina lor pare să fie aceea de a dez¬ 
vinovăţi. Cu doar câteva excepţii, românii au fost victimele 
totalitarismului. Istoria lor a fost izbită de un cataclism asupra 
căruia nu au avut nici o putere. Comunismul ne este prezentat 
ca un fel de stihie istorică ce s-a abătut asupra românilor, 
anihilându-le pe de-a-ntregul voinţa. 

Această interpretare a istoriei totalitare româneşti este 
menită să ne facă să uităm. Să uităm că românii care au fost 
executaţi,întemniţaţi, internaţi, persecutaţi sau exilaţi vreme 

de cinci decenii n-au fost executaţi, întemniţaţi, internaţi, 
persecutaţi sau exilaţi de la sine, prin puterea şi fapta unor 
instanţe impersonale pe care le numim „totalitarism* 1 , 
„comunism* 1 , „partid** ori „securitate**. Toţi aceşti români au 
căzut victimă altor români, promotori ai totalitarismului, 
teoreticieni ai comunismului, activişti ai partidului, lucrători 
ai securităţii. Dacă românii din prima categorie, cea a victi¬ 
melor, nu poartă în nici un fel răspunderea pentru suferinţa 
lor personală şi pentru drama lor colectivă, românii din cea 
de-a doua categorie au ales, fiecare în parte şi toţi împreună, 
să devină şi să acţioneze în calitate de promotori ai totali¬ 
tarismului, teoreticieni ai comunismului, activişti ai parti¬ 
dului, lucrători ai securităţii. 

Această interpretare a istoriei totalitare româneşti vrea - 
şi o face cu intenţie - să ne facă să uităm că nu toţi românii 
au fost victime şi că nu toţi românii au rezistat. Există cel 
puţin patru mari tipuri în care putem să încadrăm atitudinile 
şi comportamentele publice ale generaţiilor care au trăit în 
România între 1948 şi 1989. în prima tipologie se înscriu cei 
care au avut o atitudine de rezistenţă: este vorba aici despre 
rezistenţa organizată, dar necoordonată, a celor care s-au 
refugiat în munţi şi s-au opus în mod violent noului regim, 
ca şi despre rezistenţa celor care, fiind preoţi, intelectuali, 
organizatori sindicali, creştini militanţi sau simpli ţărani, 
şi-au formulat în public, individual sau în grup, opoziţia de 
principiu faţă de totalitarism. A doua atitudine, probabil 
majoritară, a fost cea a supunerii pasive. Ei i-au aparţinut 
românii care, deşi nu împărtăşeau (din motive religioase, 
intelectuale sau de altă natură) principiile comunismului şi 
nici nu aprobau în forul lor interior metodele sale de acţiune 
socială; acceptau pe de-a-ntregul consecinţele civile ale 
totalitarismului. Românii din a treia categorie tipologică, 
caracterizată de supunerea activă, s-au înscris, mânaţi de 
regulă de o motivaţie profesională, în partidul comunist şi 
au colaborat uneori cu poliţia politică pentru a face carieră, 

pentru a-şi vedea publicate cărţile, pentru a trăi mai bine, 
pentru a putea călători, pentru a atinge un anumit nivel de 
normalitate şi de împlinire. în sfârşit, al patrulea tip de 
atitudine, cea a participării. Românii care i-au aparţinut au 
fost, laolaltă şi luaţi în parte, însuşi regimul, însuşi partidul, 
însăşi securitatea, însăşi puterea. 

în 1989, la ieşirea sa din scenă, Partidul Comunist 
Român includea 15% din cetăţenii români, ceea ce repre¬ 
zenta o treime din populaţia activă şi aproximativ o pătrime 
din numărul adulţilor. Dacă luăm în calcul şi membrii de 
familie, rezultă că trei sferturi din societatea românească era 
legată instituţional, direct sau indirect, de regimul comunist. 
Ar fi ridicol însă să ne reprezentăm, aşa cum se sugerează 
că ar fi cazul, poporul român ca pe un popor dostoievschian, 
format din milioane de adulţi care au trăit zi de zi drama 
sfâşietoare de a fi membri ai unui partid pe care îl detestau 
în adâncul conştiinţei. De fapt, Partidul Comunist Român 
nici măcar nu a existat cu adevărat în calitate de organism 
politic solidar, cu o ideologie şi cu obiective sociale şi 
economice specifice. Au existat, în schimb, trei milioane şi 
jumătate de oameni care şi-au urmărit, fiecare în parte, 
propriile interese de clan sau individuale. Hotărâţi să 
răzbată, să-şi facă un drum în viaţă, să acumuleze - fiecare 
la propriul său nivel - un capital de putere şi de notorietate, 
fără prejudecăţi, liberi faţă de orice fel de tradiţie, departe de 
orice instanţă morală. 

Acest lucru a fost posibil şi pentru că a lipsit cu desă¬ 
vârşire contra-exemplul pe care, în alte societăţi, l-a cons¬ 
tituit individualismul civic şi critic al „disidenţilor". Lăsând 
de-o parte manifestări ce pot intra, tipologic, în categoria 
„revendicări" sindicale", precum cele din 1977 în Valea 
Jiului, ori din 1987 de la Braşov, ori revoltele izolate ale lui 
Gheorghe Calciu şi Doina Comea, singura schiţă de mişcare 
civică cât de cât semnificativă a fost cea articulată în jurul lui 

Paul Goma, mişcare formată însă din persoane care, prin 
gestul lor, nu doreau decât să-şi grăbească emigrarea. 

Chiar şi în ultimii ani ai regimului, acesta nu a făcut, ca 
atare, obiectul unei critici de fond. Atunci când aceasta 
totuşi s-a manifestat, fie în mediul unor generaţii mai vechi 
ale nomenclaturii, fie prin vocea unor scriitori, ea a vizat cu 
exclusivitate abuzurile comise de persoanele care repre¬ 
zentau sistemul la vârf. 

Singura excepţie - rămasă atât anonimă, cât şi nevalori¬ 
ficată politic în anii ’90 - de la această regulă a intangibi- 
lităţii comunismului o constituie anumite grupări religioase 
disidente de orientare neo-protestantă care au trecut de la 
incriminarea morală a agenţilor represiunii la denunţarea 
politică a regimului totalitar. Numai pentru membrii acestor 
grupuri afirmarea identităţii a fost investită într-un refuz 
sistematic al colaborării, sub orice formă, cu regimul şi cu 
mandatarii acestuia. 

Lipsa unei opoziţii intelectuale este cu atât mai stranie 
cu cât, în ciuda aparenţelor, comunismul de tip sovietic nu 
a fost' un regim politic de esenţă ideologică: funcţia pe care 
o îndeplinea ideologia era, cu precădere, aceea de a marca 
în chip vizibil o ierarhie între „proprietarii 14 sistemului 
(investiţi cu autoritatea de a canoniza şi modifica mesajul 
dogmatic) şi mulţimea celor care nu erau chemaţi decât să 
adere la acest mesaj, fără a fi obligatoriu şi necesar să creadă 
în el 1 . Altfel spus, din punct de vedere intelectual, regimul 
era extrem de fragil, ceea ce le oferea ipotetic intelectualilor 
posibilitatea nu numai de a-şi marca opoziţia filozofică faţă 
de comunism, dar şi de a pune în cauză dispozitivul ierarhic 
de exercitare a puterii. 

De aceea, s-a dovedit necesar ca, în România, procesul 
de delegitimare a totalitarismului să urmeze modelul 

1 Guy Hermet, Les ddsenchantements de la libertd. La sortie des dictatures 
dans les anndes 90, Paris, 1993, p. 20. 

revoluţionar, revoluţia fiind atât mijlocul prin care fostele 
elite comuniste au procedat la refonna propriilor structuri şi 
ierarhii, cât şi instanţa care le-a permis intelectualilor să se 
impună ca unici purtători de cuvânt ai societăţii civile. 

Dacă procesul de democratizare ce însoţeşte orice 
trecere de la un regim autoritar la Statul de drept poate fi 
descris ca o instituţionalizare a nesiguranţei 1 , atunci revo¬ 
luţia, ca rit major al acestei treceri, este constrânsă să se 
prezinte drept o certitudine instituţionalizată. Altfel spus, 
dincolo de probabila spontaneitate a gesturilor de revoltă şi 
de improbabilele acţiuni provocatoare, revoluţia, aşa cum 
românii au trăit-o în decembrie 1989, a fost, în principal, un 
efort anonim de sistematizare şi de raţionalizare a lipsei 
proiectului politic al schimbării. 

A fost neapărat nevoie ca răsturnarea comunismului 
românesc să adopte o cale revoluţionară nu pentru că natura 
acestuia s-ar fi dovedit mai represivă decât în alte părţi ale 
Europei de Est, ori liderii săi s-ar fi arătat mai hotărâţi să nu 
cedeze puterea, ci, pur şi simplu, pentru că partidul unic nu 
a avut interlocutori cu care să-şi negocieze succesiunea. 
S-ar putea spune că revoluţia a fost forma prin care totali¬ 
tarismul însuşi a inventat societatea civilă. 

Odată cu societatea civilă, s-a născut şi instituţia 
magisteriului moral al intelectualilor, Instituţie tot atât de 
ilegitimă în România ca şi părintele care a adus-o pe lume. 
Paradoxul care străbate aproape fără excepţie intervenţiile 
publice ale intelectualilor epocii post-totalitare este că acest 
tip de intervenţie aparţine în mod natural vârstei totalitare. 
Simplu spus, intelectualii rostesc, după căderea comunis¬ 
mului, acele cuvinte pe care ar fi trebuit să i le adreseze pe 
când se afla la putere. Ei au încercat să îndeplinească, într-o 
societate potenţial democratică, funcţia pe care au refuzat, 


1 Adam Przeworski, Democrucy as a Contingent Outcome ofConflicts, in 
Jon Elster, Rime Slagstud (eds.). Constituţionalism and Democruey, Canibridge, 
19S8, p. 63. 

de regulă conştient, să şi-o asume în societatea totalitară. Ei 
pot avea dreptate, şi au avut-o în numeroase situaţii. Dar 
această dreptate este construită pe impostură şi, ca atare, 
lipsită de orice capacitate de convingere. Pentru că nimeni 
nu acceptă ca aceia care s-au supus şi adesea au elogiat 
comunismul să celebreze astăzi democraţia ca şi cum cele 
două atitudini ar fi perfect coerente şi în deplină continui¬ 
tate. Aceşti intelectuali au acum dreptate pentru că, înainte 
de a găsi curajul de a vorbi, istoria însăşi le-a dat dreptate. 

Or, cărturarul care nu trădează este cel care are dreptate 
chiar şi atunci când istoria pare să-l dezmintă. Este uşor să 
ai dreptate atunci când această dreptate este evidentă pentru 
toată lumea. Nu este nevoie de un magistrat decât atunci 
când dreptatea nu se oferă de la sine şi în mod indiscutabil 
părţilor interesate. Magisteriul moral pe care îl revendică 
astăzi intelectualii români este, de aceea, extrem de precar 
pentru că el ar fi trebuit asumat pe când totalitarismul era şi 
judecător şi parte şi executor. Intelectualii români judecă azi 
în contumacie şi, de aceea, magisteriul lor este profund 
imoral. Magisteriul lor are ca predicat „a fi liber să faci“, în 
vreme ce adevăratul magisteriu moral al intelectualilor se 
alimentează din principiul „a fi dator să faci“, chiar şi atunci 
când ceea ce trebuie făcut este strict interzis. 


Nici cu ei, nici fără ei 

„Şi dacă încercarea \reuşeşte?": aplicată experienţei 
comuniste, întrebarea pare astăzi stupidă, dar ea a fost 
formulată, din 1917 şi până în 1989, cu bună credinţă şi 
destule temeiuri de către numeroşi intelectuali 1 . Acum, 
lucrurile sunt oarecum limpezi. Vreme de multe decenii 
însă nu a fost clar dacă comunismul este un plan criminal de 

1 Norberto Bobbio, II dubbio e la scelta. Intellettuali e potere nella societă 
conte'mporanea, Roma, 1993, p. 223. 

exterminare a burgheziei şi a valorilor ei, sau, dimpotrivă, 
un proiect generos de transformare a cursului istoriei. In faţa 
acestei ambiguităţi, Bobbio a dialogat - critic şi constant - 
cu comuniştii potrivit principiului „nici cu ei, nici fără ei“ ! . 

Este un ideal ratat un ideal care s-a consumat definitiv? 
N-ar fi oare un răspuns afirmativ dovada, prea grabnic 
obţinută, că nu poate exista un regim politic bun, acceptând 
ca valabil celebrul aforism potrivit căruia democraţia libe¬ 
rală nu ar fi decât cel mai puţin rău dintre regimurile imagi¬ 
nabile? Să fie oare interogaţia clasică a filozofiei politice 
lipsită de obiect? 

Fără îndoială, anticomunismul post-comunist este o 
atitudine intelectuală tot atât de comodă pe cât era de inco¬ 
mod anticomunismul contemporan cu comunismul. Pare că 
anii ’90 sunt dominaţi de un nou conformism moral, ce se 
exprimă în forma unui patos stereotip şi convenţional al 
denunţării trecutului totalitar. Aşa, de pildă, cu excepţia unor 
populaţii izolate şi ostracizate de nostalgici ai naţionalismului 
ceauşist, intelectualii români din anii ’90 s-ar considera 
descalificaţi dacă nu şi-ar asuma rolul de purtători de cuvânt 
ai unei etici aflate în radicală opoziţie cu marxism-leninismul, 
cu socialismul real, cu doctrinele de stânga şi mai ales cu 
experienţa politică, economică şi socială a totalitarismului. 

Deşi se poate demonstra cu ajutorul cifrelor că, din 
1948 şi până în 1989, românii cărora le-a mers (comparativ) 
bine au fost mai mulţi decât românii cărora le-a mers (mai 
degrabă) rău, deşi s-ar putea susţine că nu comunismul a 
fost cel ce s-a străduit să modeleze societatea potrivit unor 
referinţe ideologice, ci că, dimpotrivă, societatea s-a folosit 
de comunism pentru a încerca să atingă unele din ţintele 
specifice oricărui proces de modernizare 1 2 , deşi obiectivul 


1 lbidem,p. 218. 

2 Daniel Barbu, Şapte teme de politică românească. Bucureşti, 1997, 
pp.37-61 (fragment reprodus subtitlul „Destinul colectiv, servitutea involuntară, 
nefericirea totalitară: trei mituri ale comunismului românesc" în Miturile comu¬ 
nismului românesc, sub direcţia lui Lucian Boia, Bucureşti, Nemira, 1998). 

explicit al comunismului nu a fost acela de a reprima tot 
ceea ce se putea dovedi a fi contrariul său, nu este mai puţin 
adevărat că violenţa represivă a făcut indubitabil parte din 
istoria totalitarismului românesc. în România anilor ’50, 
’60, ’70 şi ’80, au existat oameni - că este vorba despre 
câteva sute sau despre multe sute de mii mi se pare o pro¬ 
blemă secundară - care au fost ucişi, torturaţi, întemniţaţi, 
persecutaţi, urmăriţi, umiliţi, înjosiţi nu pentru o infracţiune 
anume, ci pentru ceea ce erau şi pentru ceea ce credeau. 
Această constatare este suficientă, în temeiul celor mai 
elementare norme ale dreptului natural, pentru a condamna 
totalitarismul definitiv. Numai că toţi aceşti oameni nu au 
fost victimele, în imensa majoritate a cazurilor nevinovate, 
ale totalitarismului ca atare. Utopia poate sminti, dar nu 
ucide. Ideologia poate minţi, dar nu înjoseşte. Toţi aceşti 
oameni au fost ucişi şi înjosiţi de alţi oameni. Aceasta este 
una dintre concluziile, extrem de simple şi de evidente, ale 
istoriei totalitarismului comunist. 

înstrăinarea radicală şi neproblematică de un regim a 
cărui experienţă au făcut-o, activ sau pasiv, majoritatea 
criticilor de astăzi ai totalitarismului este posibilă pe baza 
unui raţionament simplu: în urma unui lanţ de asumpţiuni 
succesive, responsabilitatea politică, juridică şi morală 
pentru tot ceea ce s-a întâmplat rău în trecutul nostru 
apropiat nu ar aparţine, în ultimă instanţă, decât şefului 
suprem, care ar fi confiscat Partidul, care, la rândul lui, ar fi 
confiscat societatea etc. Cu alte cuvinte, vinovaţi pentru 
ororile totalitarismului nu ar fi decât Stalin, Ceauşescu şi alţi 
dictatori din aceeaşi specie. Ruşii sau românii nu ar fi făcut 
decât să suporte, împotriva voinţei lor, arbitrariul condu¬ 
cătorilor care le-au fost hărăziţi de o istorie a cărei răspun¬ 
dere nu o poartă. 

în linii mari, totalitarismul a trecut în istorie. Ideile însă, 
dacă sunt întemeiate pe convingeri, au capacitatea de a 
supravieţui istoriei în măsura în care au şi calitatea de a o 
precede. Totalitarismul este, probabil, mai puţin un amurg 

al ideologiei, cât un eşec al oamenilor care s-au folosit de 
ideologie pentru a câştiga şi menţine puterea. 

Dacă ideea care a inspirat comunismul ca sistem de 
gândire este aceea a unei cât mai mari egalităţi - politice, 
economice şi sociale - între oameni şi dacă comunismul ca 
formă de guvernământ a încercat să instaureze egalitatea în 
servitute, ne mai putem oare închipui că existenţa egalităţii 
în libertate va fi cândva posibilă? Libertatea fiind înţeleasă 
aici în sens bobbian, ca „a avea posibilitatea să faci“ şi nu 
în sens hegelian ca „a fi necesar să faci“. 

Cu treizeci şi cinci de ani înainte de prăbuşirea totalita¬ 
rismului de tip sovietic, Bobbio îşi autocaracteriza gândirea, 
profund înclinată spre stânga, dar imună la tentaţia comu¬ 
nismului real, ca aparţinând unui „iluminism pesimist 11 '. Cu 
alte cuvinte, dacă istoria, inclusiv cea a eşecului regimului 
comunist, ne îndreptăţeşte să fim sceptici, gândirea ne 
obligă să rămânem ataşaţi idealurilor de dreptate şi egalitate. 
Sarcina fundamentală pe care pare că şi-a asumat-o Bobbio 
este cea a concilierii socialismului cu libertatea, a identi¬ 
ficării bazelor individuale ale democraţiei, a articulării liber¬ 
tăţii de dreptate. 

Poziţia sa mediană, moştenită de la Luigi Einaudi, care 
se încumetă să ţină echilibrul între socialism (a cărui vocaţie 
este de a valoriza egalitatea) şi liberalism (ce conferă cono- 
taţii pozitive inegalităţii) este, în fond, imposibil de apărat. 
Cele două poziţii sunt, după cum ar putea însuşi Bobbio să 
scrie, dacă nu exclusive, atunci cel puţin exhaustive, fiecare 
în parte. Dacă afirmarea egalităţii ca ideal poate să se 
împace cu gândul inegalităţilor individuale - la nivelul ini¬ 
ţiativei economice, al chemării la o educaţie mai înaltă, al 
participării politice etc. - ca formă de recunoaştere a unici¬ 
tăţii fiecărei persoane umane 1 2 , în schimb, liberalismul are 

1 Politica c cultura, Torino, 1955, p. 202. 

2 Norberto Bobbio, Destra e sinistra: Ragioni e significaţi di una 
distinzione politica, nuova edizione. Roma, 1995, pp. 130-131. 

tendinţa, chiar la nivelul reprezentanţilor săi cei mai 
moderaţi, să privească exigenţa pentru o mai mare egalitate 
efectivă - la nivelul instrucţiei, asistenţei medicale, pieţei 
muncii, locuinţei etc. - ca un gest nivelator, ca o frână în 
calea economiei productive. Pentru liberalism, diferenţele şi 
disparităţile sociale şi economice nu sunt un rău în sine, ci 
semnul unei societăţi care funcţionează, al unei activităţi 
economice sănătoase. Dimpotrivă, pentru socialism, ase¬ 
menea discrepanţe sunt fundamental maligne, ele putând fi 
doar temporar acceptate şi numai în numele unei redistri¬ 
buiri viitoare cât mai raţionale. 

în cele din urmă, libertatea este o valoare negativă, 
definită prin limitele ei, pe când egalitatea este o valoare 
pozitivă, care solicită o disciplină permanentă a acţiunii 
sociale, disciplină investită în proceduri. Libertatea trebuie 
apărată, egalitatea se cere formalizată. Libertatea înseamnă 
protecţie a sferei individuale private, egalitatea presupune 
multiplicarea voluntară a procedurilor de participare în toate 
domeniile în care se joacă destinul comun al unei societăţi. 

Potrivit lui Bobbio, libertatea şi egalitatea sunt, fiecare 
în parte, valorile centrale ale liberalismului şi respectiv, 
democraţiei. Ca atare, ele nu sunt consubstanţiale. Libe¬ 
ralismul este mai degrabă o linie majoră, care este însă 
departe de a fi dreaptă, a gândirii politice, în vreme ce 
democraţia este o metodă de guvernare. Liberalismul are în 
vedere îngrădirea puterii în scopul promovării individului, 
iar democraţia promovează individul prin lărgirea accesului 
la putere. în acest punct, cele două noţiuni par, în acelaşi 
timp, ireconciliabile şi convergente. 

Privite istoric, liberalismul şi democraţia se arată, în 
urma analizei la care le supune Bobbio, drept procese 
antitetice: liberalismul îşi propune ca ţintă limitarea drastică 
a domeniului de exerciţiu al puterii, în schimb democraţia 
vizează permanenta extindere a acestui domeniu până la 
completa sa suprapunere cu societatea. Pentru liberali, 

puterea publică este invitată să-şi restrângă competenţele 
până la limita minimă ce poate fi imaginată fără a fi pusă în 
pericol libertatea individuală. Pentru teoreticienii democra¬ 
ţiei, puterea publică este obligată să se dilate până la limita 
în care devine capabilă să-i cuprindă, la nivelul deciziei, pe 
toţi membrii unei societăţi civile. 

Există însă, după Bobbio, un loc conceptual în care 
liberalismul şi democraţia se întâlnesc într-o logică comună: 
individul 1 . Şi liberalismul, şi democraţia au ca punct de 
plecare o concepţie individualistă asupra societăţii. Cu 
singura, dar extrem de complicata deosebire că nu concep, 
de cele mai multe ori, individul în acelaşi mod. De regulă, 
liberalismul valorizează individul sub specia libertăţii şi a 
singularităţii destinului, pe când democraţia îşi reprezintă 
individul sub specia egalităţii şi a destinului solidar. 

Socialismul liberal - sau liberalismul social - aşa cum 
s-a manifestat episodic în anii ’40 în Partidul de Acţiune 
fondat de Bobbio şi cum pare să prindă din nou o viaţă 
partizană în Partidul Democratic de Stânga, pe care filosoful 
îl reprezintă în Senatul italian, este un procedeu politic de a 
face să dureze întâlnirea posibilă, dar nu şi necesară, dintre 
libertate şi egalitate. Scrierile lui Norberto Bobbio au 
pregătit cu minuţie şi consecvenţă această întâlnire. 

Opera lui Norberto Bobbio - şi în special două din 
cărţile sale cele mai influente, Liberalismo e democrazia şi 
Destra e sinistra - ilustrează în mod exemplar limitele 
filozofiei politice, care pare să rateze esenţialul, căreia pare 
să-i scape printre raţionamente politicul însuşi. Bobbio se 
opreşte astfel în faţa problematicii propriu-zis politice, care 
se organizează în jurul puterii şi a formelor ei de manifestare 
socială. Ajuns în situaţia logică în care, după ce a definit 
democraţia ca un ansamblu de reguli şi proceduri, vine 


1 Liberalismo e democrazia, seconda edizione. Milano, 1986, pp. 32-33. 

momentul caracterizării conţinutului însuşi al democraţiei, 
filozoful nu spune despre" acest conţinut mai mult decât că 
el este „viaţa în comun, liberă şi paşnică 11 ' a oamenilor. Aşa 
cum o practică Norberto Bobbio, cu o impecabilă probitate 
intelectuală, filozofia politică nu este decât anticamera 
ştiinţei politice. Este o analiză a limbajului pe care-1 
foloseşte ştiinţa politică, o clarificare conceptuală preala¬ 
bilă. Spre deosebire de multe din ştiinţele modeme, care-şi 
construiesc conceptele ex nihilo şi îşi fabrică singure termi¬ 
nologia, ştiinţa politică operează cu noţiuni care o preced şi 
care au făcut obiectul reflecţiei încă din Antichitate. în 
calitatea sa de filozof analitic, Bobbio epuizează probabil 
singura misiune legitimă ce-i mai poate reveni astăzi filozo¬ 
fiei politice: poliţia limbajului şi disciplinarea conceptelor 
ştiinţei politice. 

Daniel BARBU 


1 Norberto Bobbio, II futiiro della democrazia, Torino, 1991, p. 6. 

LIBERALISM SI DEMOCRAŢIE 



Capitolul 1 


LIBERTATEA ANTICILOR 
SI LIBERTATEA MODERNILOR 


Faptul că în prezent există regimuri numite liberal-de- 
mocratice sau de democraţie liberală ne-ar putea face să 
credem că liberalismul şi democraţia sunt interdependente. 
De fapt, problema raporturilor lor e foarte complexă şi deloc 
lineară. în accepţiunea sa cea mai comună, prin „liberalism" 
se înţelege o concepţie despre stat, şi anume aceea conform 
căreia statul are puteri şi funcţii limitate; ca atare, el se opu¬ 
ne fie statului absolut, fie statului numit, în zilele noastre, 
social. Prin „democraţie" se înţelege în mod curent una din¬ 
tre numeroasele forme de guvernare, aceea în care puterea 
se află nu în mâinile unuia sau ale câtorva, ci în mâinile tutu¬ 
ror, sau mai bine zis ale majorităţii; ca atare, ea se opune 
formelor autocratice de guvernare, ca monarhia sau oligar¬ 
hia. Un stat liberal nu e neapărat democratic: dimpotrivă 
chiar, el a apărut, din punct de vedere istoric, în societăţi în 
care participarea la guvernare era foarte restrânsă, limitată 
la clasele înstărite. O guvernare democratică nu conduce 
neapărat la un stat liberal: dimpotrivă, statul liberal clasic se 
află în prezent în stare de criză, ca urmare a democratizării 
progresive produse de extinderea treptată a sufragiului până 
la sufragiul universal. 

Sub forma opoziţiei dintre libertatea anticilor şi liber¬ 
tatea modernilor, antiteza dintre liberalism şi democraţie a 
fost enunţată şi susţinută cu multă subtilitate de Benjamin 

Constant (1767-1830) în celebrul său discurs rostit la 
Athenee Royal din Paris în 1819, discurs ce marchează înce¬ 
putul dificilelor şi controversatelor raporturi dintre cele 
două exigenţe fundamentale din care s-au născut statele con¬ 
temporane în ţările dezvoltate din punct de vedere economic 
şi social. Este vorba, pe de o parte, de exigenţa de a limita 
puterea, iar pe de altă parte, de exigenţa de a o împărţi. 
„Anticii - scria Benjamin Constant - urmăreau împărţirea 
puterii sociale între toţi cetăţenii. Asta numeau ei libertate. 
Modernii unnăresc securitatea posesiunilor private; ei nu¬ 
mesc libertate garanţiile acordate, prin intermediu] unor 
instituţii, acestor posesiuni private 

Constant, care era un liberal sincer, a considerat că 
aceste două scopuri erau opuse. Participarea directă la 
deciziile colective sfârşeşte prin a supune individul autori¬ 
tăţii ansamblului şi prin a-1 lipsi de libertate, în calitatea lui 
de persoană particulară: or, ceea ce cetăţeanul cere astăzi 
puterii publice este libertatea privată. Constant încheia 
spunând că „noi nu ne mai putem bucura de libertatea anti¬ 
cilor, care însemna participarea activă şi constantă la puterea 
colectivă. Libertatea noastră trebuie să constea în satisfac¬ 
ţiile pe care ni le oferă, în tihnă, independenţa privată** 1 2 . 

Constant îi cita pe antici, dar avea în faţa ochilor o ţintă 
mai apropiată: Jean-Jacques Rousseau. într-adevăr, autorul 
Contractului social născocise, nu fără să se inspire din auto¬ 
rii clasici, o republică în care puterea suverană, o dată consti¬ 
tuită pentru a corespunde voinţei tuturor, devine infailibilă 
şi „nu are nevoie să dea garanţii supuşilor, căci e imposibil 
ca trupul să vrea să dăuneze tuturor membrelor sale** 3 . Nu se 
poate spune că Rousseau ar fi împins principiul voinţei 


1 B. Constant, Despre libertîiten anticilor şi libertatea modernilor ( 1819), 
trad. de Cristian Preda, în Polis, nr. 1/1995, p. 16. 

2 tbid, p. 16. 

3 J.J. Rousseau, Du contrat social, I,7,ed. Bertrand de Jouvenel, Hachette, 
Pluriel, Paris, 1988, p. 184. 

generale până la a nu mai recunoaşte necesitatea limitării 
puterilor statului: a-i atribui paternitatea „democraţiei tota¬ 
litare" înseamnă a întreţine o polemică pe cât de bogată, pe 
atât de greşită. Chiar susţinând că pactul social dă corpului 
politic o putere absolută, Rousseau susţine că în ceea ce-1 
priveşte, „corpul suveran nu-şi poate încărca supuşii cu nici 
o sarcină care să fie inutilă comuni tăţii" 1 . Dar e sigur că 
aceste limite nu sunt preconstituite la apariţia statului, aşa 
cum.pretinde doctrina drepturilor naturale, care reprezintă 
nucleul doctrinar tare al statului liberal. De fapt, chiar 
admiţând că „tot ceea ce fiecare cedează din puterea sa, din 
bunurile şi libertatea sa, prin pactul social este numai acea 
parte a cărei folosinţă e importantă pentru comunitate", 
Rousseau admite că „doar suveranul este în măsură să 
judece această importanţă" 2 . 


1 Ibid., II. 4, p. 206. 

2 Ibid., II. 4, p. 206. 



Capitolul 2 


DREPTURILE OMULUI 


Premisa filozofică esenţială a statului liberal, înţeles ca 
stat limitat în opoziţie cu statul absolut, o constituie doctrina 
drepturilor omului, elaborată de şcoala dreptului natural 
(sau jusnaturalism). E vorba de doctrina care afirmă că omul, 
toţi oamenii fără discriminare, au în mod natural, adică 
independent de voinţa lor şi, a priori, independent de viaţa 
câtorva sau a unuia singur, anumite drepturi fundamentale, 
ca dreptul la viaţă, la libertate, la siguranţă, la fericire, drep¬ 
turi pe care statul, sau, mai corect, cei care într-un anume 
moment istoric deţin puterea legitimă de a exercita forţa 
pentru a obţine supunerea, trebuie să le respecte fără a le în¬ 
călca şi să le garanteze împotriva oricărei posibile încălcări 
din partea altcuiva. A acorda cuiva un drept înseamnă a 
recunoaşte că acea persoană are facultatea de a face sau nu 
ceva după bunul său plac, ca şi puterea de a rezista, recurgând 
în ultimă instanţă chiar şi la forţa proprie sau a altcuiva, îm¬ 
potriva unui eventual agresor, care are, în consecinţă, dato¬ 
ria (sau obligaţia) de a se abţine de la orice act care ar putea, 
în orice mod, să interfereze cu acea facultate de a face sau 
a nu face. „Drept“ şi „datorie“ sunt două noţiuni ce aparţin 
limbajului prescriptiv şi care presupun, ca atare, existenţa 
unei norme sau a unei reguli de conduită care, în momentul 
în care atribuie unui subiect facultatea de a face sau a nu 
face ceva, impune oricui altcuiva să se abţină de la orice 

acţiune care poate, în orice mod, să împiedice exercitarea 
acelei facultăţi. Dreptul natural poate fi definit ca doctrina 
conform căreia există legi care nu sunt datorate voinţei uma¬ 
ne şi care, ca atare, preced formarea oricărui grup social; e 
vorba despre legi ce pot. fi recunoscute prin cercetare raţio¬ 
nală şi din care derivă, ca din orice lege morală sau juridică, 
drepturi şi îndatoriri care, prin însuşi faptul de a fi deduse 
dintr-o lege naturală, sunt drepturi şi îndatoriri naturale. S-a 
vorbit despre dreptul natural ca despre supoziţia „filozo- 
fică“ a liberalismlui, deoarece el contribuie la fondarea 
limitelor puterii pe baza unei concepţii generale şi ipotetice 
despre natura omului, care trece cu vederea orice verificare 
empirică şi orice dovadă istorică. în capitolul secund al 
celui de Al doilea tratat despre guvernare, Locke, unul 
dintre părinţii liberalismului modem, pleacă de la starea de 
natură descrisă ca o stare de libertate perfectă şi de egalitate, 
guvernată de o lege de natură care „îi învaţă pe toţi oamenii, 
care vor desigur să o consulte, că, fiind toţi egali şi indepen¬ 
denţi , nimeni nu trebuie să dăuneze vieţii, sănătăţii, libertăţii 
sau bunurilor altora‘ M . 

Descrierea aceasta este rezultatul unei reconstrucţii 
fantastice a unei presupuse stări originare a omului, al cărei 
unic scop este acela de a invoca un motiv care să justifice li¬ 
mitele puterii statului. De fapt, doctrina drepturilor naturale 
se află la baza Declaraţiilor drepturilor Statelor Americii de 
Nord (începând cu 1776) şi a celor din Franţa revoluţionară 
(începând cu 1789), prin care se afirmă principiul funda¬ 
mental al statului liberal ca stat limitat: „Scopul oricărei 
asocieri politice este conservarea drepturilor naturale şi 
imprescriptibile ale omului“ (art. 2, Declaraţia drepturilor 
omului şi cetăţeanului, 1789). 

Fiind o teorie elaborată în acelaşi timp de filozofi, teo¬ 
logi şi jurişti, doctrina drepturilor omului poate fi conside- 


1 J. Locke, Two Treatinen of Government (1690), II, 6 (trad. ital. de 
L. Pareyson, Utet, Torino, ed. a lll-a, 1980, p. 231). 

rată ca raţionalizarea postumă a acelei stări de lucruri care 
a animat, mai ales în Anglia, în urmă cu multe secole, lupta 
dintre monarhie şi celelalte forţe sociale, încheiată cu 
redactarea Magnei Charta de către Ioan-fără-de-ţară (1215), 
în care acele facultăţi şi puteri ce vor fi numite în secolele 
următoare „drepturile omului 11 sunt recunoscute sub numele 
de „libertăţi" ( libertates , franchises, freedom ), sau de sfere 
individuale de acţiune şi de posedare de bunuri protejate faţă 
de puterea constrângătoare a regelui. Cu toate că această 
chartă şi următoarele au îmbrăcat forma juridică a unor con¬ 
cesiuni suverane, ele sunt, de fapt, rezultatul unui adevărat 
pact între părţi opuse, referitor la drepturile şi îndatoririle 
reciproce în raportul politic, adică în raportul între datoria de 
a proteja (din partea suveranului) şi datoria de supunere (în 
care constă aşa-numita „obligaţie politică" a supusului), 
raport numit în general pactum subiectionis. într-o chartă a 
„libertăţilor", obiectul principal al acordului îl alcătuiesc 
formele şi limitele supunerii sau ale obligaţiei politice, şi 
respectiv formele şi limitele dreptului de a conduce. Faptul 
că aceste charte vechi, ca de altfel chartele constituţionale 
concedate de către monarhiile constituţionale din perioada 
Restauraţiei şi de mai târziu (între care statutul albertin din 
1848), au forma juridică a concesionării, care este un act uni¬ 
lateral, deşi ele sunt rezultatul unui acord bilateral, reprezintă 
o formă tipică de simulare juridică, al cărei scop este să sal¬ 
veze principiul superiorităţii regelui şi să asigure astfel per¬ 
manenţa formei de guvernare monarhică, în ciuda limitării 
puterilor tradiţionale ale deţinătorului puterii supreme. 

Bineînţeles, şi în acest caz, parcursul istoric care se află 
Ia originea unei anumite ordini juridice şi semnificaţia lui 
raţională apar cu termenii inversaţi: din punct de vedere 
istoric, statul liberal apare printr-o eroziune continuă şi 
progresivă a puterii absolute a regelui şi, în perioade istorice 
de criză mai acută, printr-o ruptură revoluţionară (exem¬ 
plare sunt cazul Angliei secolului al XVII-lea şi al Franţei 

sfârşitului de secol XVIII); din punct de vedere raţional, 
statul liberal e explicat ca rezultat al unui acord între indivizi 
care sunt liberi în starea iniţială şi care convin la stabilirea 
obligaţiilor strict necesare pentru o convieţuire stabilă şi 
paşnică. In vreme ce parcursul istoric porneşte de la o stare 
iniţială de servitute către stări succesive de cucerire a unor 
spaţii de libertate de către subiecţi, traversând un proces de 
liberalizare graduală, doctrina parcurge drumul invers, 
deoarece porneşte de la ipoteza unor stări iniţiale de liber¬ 
tate şi numai în măsura în care concepe omul ca fiind liber 
în mod natural ajunge să construiască societatea politică ca 
o societate cu suveranitate limitată. în fond, doctrina dreptu¬ 
rilor naturale inversează desfăşurarea parcursului istoric, 
aşezând la început ca fundament şi deci ca prius ceea ce, din 
punct de vedere istoric, este rezultatul, posteiius. 

Afirmarea drepturilor naturale şi teoria contractului so¬ 
cial, sau contractualismul, sunt strâns legate. Ideea că exer¬ 
ciţiul puterii politice este legitim numai dacă se bazează pe 
consensul celor asupra cărora ea trebuie exercitată (aceasta 
este o altă teză lockeană), şi deci pe un acord între cei ce 
hotărăsc să se supună unei puteri superioare şi cei cărora 
această putere le este încredinţată, derivă din presupunerea 
că indivizii au drepturi ce nu depind de instituţia unui su¬ 
veran şi că aceasta are ca funcţie principală să permită exer¬ 
citarea cât mai largă a acestor drepturi, în compatibilitate cu 
siguranţa socială. Ceea ce reuneşte doctrina drepturilor 
omului şi contractualismul este concepţia lor individualistă 
despre societate; această concepţie susţine că mai întâi 
există individul, singur cu interesele şi nevoile sale, acestea 
luând forma unor drepturi în virtutea recunoaşterii unei ipo¬ 
tetice legi naturale; în această concepţie, societatea e poste- 
rioară individului şi nu invers, cum susţine organicismul în 
toate formele sale; în viziunea organicistă, societatea există 
înaintea indivizilor sau, conform unei formule aristotelice, 
care a avut succes de-a lungul secolelor, întregul este 

anterior părţilor. Contractualismul modern reprezintă o 
adevărată cotitură în istoria gândirii politice, multă vreme 
dominată de organicism, deoarece, răsturnând raportul 
dintre individ şi societate, el face din societate nu un fapt 
natural, care există independent de voinţa indivizilor, ci un 
corp artificial, creat de indivizi după chipul şi asemănarea 
lor, pentru satisfacerea intereselor şi nevoilor proprii şi 
deplina exercitare a drepturilor lor. La rândul său, acordul 
aflat la originea statului este posibil deoarece, conform 
teoriei drepturilor naturale, în natură există o lege care atri¬ 
buie tuturor indivizilor anumite drepturi fundamentale, la 
care individul poate renunţa numai de bună voie, în limitele 
în care această renunţare, în concordanţă cu renunţarea 
analogă a tuturor celorlalţi, permite constituirea unei con¬ 
vieţuiri libere şi ordonate. 

Fără această adevărată revoluţie coperniciană, pe baza 
căreia problema statului nu a mai fost văzută din perspectiva 
puterii suverane, ci din aceea a supuşilor, nu ar fi fost 
posibilă doctrina statului liberal, care este in primis doctrina 
limitelor juridice ale puterii statale. Fără individualism, nu 
există liberalism. 



Capitolul 3 


LIMITELE PUTERII STATULUI 


Am vorbit până acum în termeni generici despre stat 
limitat sau limite ale statului. Trebuie precizat însă că aceste 
expresii cuprind două aspecte diferite ale problemei, care nu 
sunt întotdeauna bine diferenţiate: a) limitele puterilor; b) li¬ 
mitele funcţiilor statului. Doctrina liberală cuprinde amândouă 
aspectele, chiar dacă ele pot fi tratate separat şi exclusiv unul 
faţă de altul. Liberalismul este o doctrină a statului limitat fie 
în privinţa puterilor, fie în privinţa funcţiilor sale. Noţiunea 
curentă folosită pentru a desemna primul caz este stat de drept, 
noţiunea curentă pentru a desemna cel de-al doilea caz este stat 
minimal. întrucât liberalismul concepe statul atât ca stat de 
drept, cât şi ca stat minimal, se poate imagina un stat de drept, 
care să nu fie minimal (de exemplu, statul social contemporan) 
şi se poate concepe şi un stat minimal care să nu fie un stat de 
drept (cum era, din punctul de vedere al sferei economice, 
Leviathanul hobbesian, definit în acelaşi timp ca stat absolut 
în deplinul sens al cuvântului şi liberal în economie). în vreme 
ce statul de drept se opune statului absolut înţeles ca legibus 
solutus, statul minimal se opune statului maximal: trebuie 
spus, aşadar, că statul liberal se afirmă în lupta împotriva 
statului absolut, în apărarea statului de drept, şi împotriva 
statului maximal, în apărarea statului minimal, chiar dacă cele 
două mişcări de emancipare nu coincid întotdeauna din punct 
de vedere istoric şi practic. 

Prin stat de drept se înţelege, în general, un stat în care 
puterile publice sunt reglate de norme generale (legile fun¬ 
damentale sau constituţionale) şi trebuie să fie exercitate în 
cadrul legilor care le reglează, cu excepţia dreptului cetăţea¬ 
nului de a recurge la un judecător independent, pentru a 
cere recunoaşterea şi pedepsirea abuzului şi a excesului de 
putere. înţeles astfel, statul de drept respectă vechea doctri¬ 
nă, ce-şi are originea la clasici şi a fost transmisă prin doctri¬ 
nele politice medievale, a superiorităţii guvernării legilor 
asupra guvernării oamenilor, conform formulei lex facit 
regem [ \ doctrina a supravieţuit chiar şi în perioada abso¬ 
lutismului, când maxima princeps legibus solutus 1 2 a fost 
înţeleasă în sensul că suveranul nu era subiectul legilor po¬ 
zitive pe care el însuşi le emana, ci numai subiect al legilor 
divine.sau naturale şi al legilor fundamentale ale domniei. 
De altfel, atunci când se vorbeşte despre stat de drept în 
cadrul doctrinei liberale a statului, trebuie adăugată defini¬ 
ţiei tradiţionale o specificare ulterioară: constituţionalizarea 
drepturilor naturale sau, altfel zis, transformarea acestor 
drepturi în drepturi protejate din punct de vedere juridic, 
adică în drepturi pozitive. In doctrina liberală, statul de drept 
presupune nu numai subordonarea puterilor publice de orice 
nivel legilor generale ale ţării, ceea ce este o limită pur for¬ 
mală, ci şi subordonarea legilor limitei materiale a recu¬ 
noaşterii anumitor drepturi fundamentale recunoscute prin 
Constituţie şi deci, în principiu, „inviolabile" (acest adjectiv 
se găseşte în articolul 2 al Constituţiei italiene). Din acest 
punct de vedere, se poate vorbi despre stgt de drept în sensul 
tare pentru a-1 distinge de statul de drept în sensul slab, care 
este statul ne-despotic, condus nu de oameni, ci de legi, şi 
de statul de drept în sensul foarte slab, care este acela 


1 H. Bracton, De legibus et consuetudinibus Anginie, sub îngrijirea lui 
G.E. Woodbine, Harvard University Press, Cambridge, Mass., I96X, voi. II, 
p.33 

2 Ulpianus, Dig., [,3,31. 

kelsenian, conform căruia, o dată instituită ordinea juridică 
a statului, orice stat e stat de drept. (în acest ultim sens, 
noţiunea însăşi de stat de drept pierde orice semnificaţie.) 

Din statul de drept în sensul tare al termenului, care este 
propriu doctrinei liberale, fac parte toate acele mecanisme 
constituţionale care împiedică şi opresc exerciţiul arbitrar şi 
ilegitim al puterii şi împiedică sau descurajează abuzul 
acesteia sau exerciţiul său ilegal. Dintre aceste mecanisme, 
cele mai importante sunt: 1) controlul puterii executive de 
către puterea legislativă sau, mai exact, controlul guvernului, 
căruia îi revine puterea executivă, de către parlament, căruia 
îi aparţine în ultimă instanţă puterea legislativă şi de 
orientare politică; 2) eventualul control al parlamentului, în 
exerciţiul puterii legislative ordinare, de către o curte ju- 
risdicţională care să judece constituţionalitatea legilor; 3) o 
autonomie relativă a tuturor formelor şi nivelurilor guver¬ 
nării locale faţă de guvernarea centrală; 4) o magistratură 
independentă de puterea politică. 



Capitolul 4 


LIBERTATE CONTRA PUTERE 


Mecanismele constituţionale care caracterizează statul 
de drept au ca scop apărarea individului de abuzurile puterii; 
ele sunt, cu alte cuvinte, garanţia libertăţii, a aşa-numitei li¬ 
bertăţi negative, înţeleasă ca sfera de acţiune în care indi¬ 
vidul nu e constrâns de cel ce deţine puterea coercitivă să 
facă ceea ce nu vrea sau nu e împiedicat să facă ceea ce vrea. 
Există o accepţie a libertăţii, care e, de altfel, predominantă 
în tradiţia liberală, conform căreia „libertate 11 şi „putere 41 sunt 
doi termeni antitetici, denumind două realităţi contrastante 
şi deci incompatibile: în raporturile dintre două persoane, 
extinderea puterii uneia dintre ele (a puterii de a porunci sau 
de a interzice) diminuează libertatea negativă a celeilalte, şi 
invers, pe măsură ce cea de-a doua îşi lărgeşte sfera de 
libertate, scade puterea celei dintâi. Trebuie însă adăugat că, 
în gândirea liberală, libertatea individuală este garantată, 
pe lângă mecanismele constituţionale ale statuii^ de drept, 
şi de faptul că statului i se recunosc îndatoriri limitate la 
menţinerea ordinii publice interne şi internaţionale. Pentru 
liberali, teoria controlului puterii şi teoria limitării îndato¬ 
ririlor statului pornesc din acelaşi punct: se poate chiar 
spune că cea de-a doua este conditio sine qua non a celei 
dintâi, în sensul că un control al abuzurilor de putere e cu atât 
mai uşor cu cât este mai restrâns cadrul în care statul îşi poa¬ 
te extinde intervenţia proprie, sau, mai scurt şi mai simplu, 

statul minimal e mai controlabil decât statul maximal. Din 
punctul de vedere al individului, din care se pune problema 
liberalismului, statul e văzut ca un rău necesar: fiind un rău, 
chiar dacă necesar (şi aici liberalismul se distinge de anar¬ 
hism), statul trebuie să intervină cât mai puţin posibil în sfera 
de acţiune a indivizilor. în pragul revoluţiei americane, 
Thomas Paine (1737-1809), autor al unui eseu în apărarea 
drepturilor omului, exprima cu mare limpezime acest gând: 
„Societatea e produsă de nevoile noastre, iar guvernarea de 
ticăloşia noastră; prima contribuie la fericirea noastră în mod 
pozitiv, punând împreună sentimentele noastre, cea de-a doua, 
în mod negativ, ţinând în frâu viciile noastre. Una încurajează 
relaţiile dintre oameni, cealaltă creează diferenţele dintre ei. 
Prima protejează, cea de-a doua pedepseşte. O societate, 
oricare i-ar fi forma, e o binecuvântare; o guvernare, fie ea şi 
cea mai bună, e un rău necesar; cea mai rea guvernare e un rău 
insuportabil" 1 . 

O dată definită libertatea în sensul predominant al 
doctrinei liberale ca libertate faţă de stat, procesul formării 
statului liberal poate fi identificat cu lărgirea progresivă a 
sferei libertăţii individului faţă de puterile publice (pentru a 
folosi termenii lui Paine), cu emanciparea progresivă de 
stat a societăţii sau a societăţii civile, în sensul hegelian şi 
marxist al expresiei. Cele două sfere principale în care are 
loc această emancipare sunt sfera religioasă sau, în general, 
spirituală, şi sfera economică sau a intereselor materiale. 
Confonn celebrei teze weberiene privind raporturile dintre 
etica calvinistă şi spiritul capitalismului, cele două procese 
sunt strâns legate. Dar dincolo de această legătură mult 
discutată, este cert că istoria statului liberal coincide, pe de 
o parte, cu sfârşitul statelor confesionale şi cu formarea 
statului neutru şi agnostic în privinţa credinţelor religioase 

1 Th. Paine, Common sense (1776) (trad. ital. în Th. Paine, I diritti 
dell’uomo , sub îngrijirea lui T. Magri, Editori Riuniti, 1978, p. 65). 

ale cetăţenilor săi şi, pe de altă parte, cu sfârşitul privile¬ 
giilor şi obligaţiilor feudale şi cu dobândirea libertăţii de a 
dispune de bunuri şi a libertăţii schimbului, care marchează 
apariţia şi dezvoltarea societăţii comerciale burgheze. 

Sub acest aspect, concepţia liberală despre stat se opune 
diverselor forme de paternalism, conform cărora statul 
trebuie să se îngrijească de supuşii săi precum un tată de fiii 
lui, grija fiind justificată de faptul că supuşii sunt consideraţi 
a fi mereu minori. Unul din obiectivele pe care şi le propune 
Locke în cele Două eseuri despre guvernare ale sale este să 
demonstreze că puterea civilă, născută pentru a garanta 
libertatea şi proprietatea indivizilor care se asociază pentru 
a se autoguverna, este diferită de guvernarea paternă şi cu 
atât mai mult de cea patronală. Patemalismul este una dintre 
ţintele privilegiate şi de Kant (1724-1804), care scria că „o 
guvernare fondată pe principiul bunăvoinţei faţă de popor, 
care ar semăna cu dominaţia unui tată asupra fiilor săi, adică 
o guvernare paternalistă (imperium paternale), în care 
supuşii, ca nişte fii minori ce nu pot distinge ceea ce le este 
folositor sau dăunător, sunt constrânşi la un comportament 
exclusiv pasiv, aşteptând ca şeful statului să stabilească în 
ce mod trebuie ei să fie fericiţi şi care şi-ar datora fericirea 
doar bunătăţii sal£, o asemenea guvernare este cel mai rău 
despotism imaginabil 1 * 1 . 

Kant se ocupa mai ales de libertatea morală a indivi¬ 
zilor. în privinţa libertăţii economice sau a modului optim 
de satisfacere a intereselor materiale, Adam Smith se pro¬ 
nunţă la fel de limpede şi de răspicat; pentru el, „conform 
sistemului libertăţii naturale**, suveranul are trei sarcini de 
mare importanţă, şi anume apărarea societăţii faţă de ina¬ 
mici externi, protecţia fiecărui individ faţă de ofensele ce-i 
pot fi aduse de către alţii şi grija pentru acele acţiuni publice 


1 I. Kant, Uber den Gemeinspruch: Da,s mag in der Theorie richtig sein, 
tmigt uber nicht fiir die Praxis (1793) (trad. ital. în I. Kant, Scritti politici e di 
filosof ia della storia e del diritto, Utet, Torino, 1956, p. 255). 

care nu pot fi îndeplinite dacă sunt încredinţate profitului 
privat. Şi la Kant şi la Smith, oricât de diferite ar fi punctele 
lor de plecare, doctrina limitelor îndatoririlor statului se ba¬ 
zează pe primatul libertăţii individului faţă de puterea suve¬ 
rană şi, în consecinţă, pe subordonarea sarcinilor suvera¬ 
nului drepturilor sau intereselor individului. 

La sfârşitul secolului Declaraţiilor drepturilor, al lui 
Kant şi al lui Smith, Wilhelm von Humboldt (1767-1835) 
scria sinteza cea mai reuşită a idealului liberal al statului; e 
vorba despre Eseu asupra limitelor acţiunii statului (1792). 
Pentru a înţelege intenţia autorului, dacă titlul nu este de ajuns, 
ne vine în ajutor motto-ul primului capitol, extras din 
Mirabeau-tatăl: „Cel mai greu este să promulgi doar legile 
necesare şi să rămâi fidel acestui principiu constituţional al 
societăţii, anume acela de a te păzi de pasiunea conducerii, 
cea mai funestă boală a guvernărilor modeme“. 

Humboldt afirmă foarte tranşant premisa individului 
luat în singularitatea şi varietatea lui inefabile. Adevăratul 
scop al omului, spune el, este dezvoltarea maximă a facultă¬ 
ţilor sale. Pentru a atinge acest scop, maxima fundamentală 
care trebuie să orienteze statul ideal este următoarea: „Omul 
cu adevărat raţional nu îşi poate dori un alt stat decât cel în 
care nu numai fiecare individ se poate bucura de întreaga 
libertate de a se dezvolta pe sine însuşi, în singularitatea sa 
inconfundabilă, dar chiar şi natura fizică să nu primească 
din mâna omului altă formă decât aceea pe care fiecare 
individ, în funcţie de nevoile şi înclinaţiile lui, o poate da 
propriei voinţe, cu singurele restricţii ce derivă din limitele 
forţelor sale sau ale dreptului său“'. 

Consecinţa pe care Humboldt o deduce din această pre¬ 
misă e că statul nu trebuie să intervină „în sfera afacerilor 
private ale cetăţenilor, decât în cazul în care aceste afaceri 

^ W. von Humboldt, tdeen zu einem „ Versuch die Grenzen des Stuates zu 
bestimmen “ (1792) (trad. ital. Idee per un „Suggio sui limiti dell’azione dello 
stato“, sub îngrijirea lui F. Serra, II Mulino, Bologna, 1961, p. 62). 



reprezintă o încălcare a dreptului unuia de către celălalt" 1 . 
Pe lângă răsturnarea raportului tradiţional dintre individ şi 
stat, specific concepţiei organice, se produce, corelativ, şi 
răsturnarea raportului între mijloc şi scop: statul, după 
Humboldt, nu este un scop în sine, ci numai un mijloc „pen¬ 
tru formarea omului". Dacă statul are un scop final, acesta 
este de a „ridica cetăţenii până în punctul unde aceştia să ur¬ 
meze spontan obiectivul statului, numai în ideea avantajului 
pe care organizarea statală li-1 garantează, pentru a urmări 
scopurile lor individuale" 2 . în eseul său, Humboldt repetă că 
obiectivul statului este exclusiv „siguranţa", înţeleasă ca 
„certitudinea libertăţii în cadrul legii" 3 . 


1 Ibid., p. 63. 

2 Ibid., p. 99. 

3 Ibid., p. 113. 



Capitolul 5 


ANTAGONISMUL ESTE FECUND 


Alături de tema libertăţii individuale ca unic obiectiv al 
statului şi de cea a statului ca mijloc şi nu ca scop în sine, 
scrierea lui Humboldt prezintă un alt motiv de mare interes 
pentru reconstrucţia doctrinei liberale: e vorba despre elo¬ 
giul „varietăţii 41 . Criticând sever statul providenţial, stat ce 
vădeşte o solicitudine excesivă pentru „bunăstarea 44 cetăţe¬ 
nilor (o critică ce prefigurează denunţarea similară a presu¬ 
puselor greşeli ale statului asistenţial din partea neolibera¬ 
lismului contemporan), Humboldt arată că intervenţia gu¬ 
vernării dincolo de cele două îndatoriri ce îi revin, cea a or¬ 
dinii externe şi cea a ordinii interne, sfârşeşte prin a crea în 
societate comportamente uniforme ce sufocă varietatea 
naturală a caracterelor şi a dispoziţiilor. Lucrurile spre care 
guvernările tind, în ciuda indivizilor, sunt bunăstarea şi li¬ 
niştea: „Dar ceea ce omul urmăreşte şi trebuie să urmărească 
este ceva cu totul diferit, şi anume varietatea şi activitatea 44 '. 
Cel ce gândeşte diferit suscită bănuiala - întemeiată - de a 
considera oamenii autonomi. „De la un deceniu la altul, în 
cele mai multe state, personalul de funcţionari şi arhivele 
sporesc în număr, în vreme ce libertatea supuşilor scade 4 * 1 2 , 
nota Humboldt. Oare ce ar fi spus el văzând „colivia de 


1 Ibid., p. 65. 

2 Ibid., p. 73. 

oţel“ a statului birocratic din zilele noastre? în orice caz, 
Humboldt concluziona, afirmând că „oamenii sunt neglijaţi 
în favoarea lucrurilor şi energia în favoarea rezultatelor 11 *. 

în acest fel, apărarea individului în faţa tentaţiei statului 
de a veghea la bunăstarea lui atinge nu numai sfera intere¬ 
selor, ci şi sfera morală; astăzi suntem prea influenţaţi de 
critica exclusiv economică a welfare state pentru a ne da 
seama că primul liberalism conţinea o puternică încărcătură 
etică, iar critica patemalismului îşi avea principalul motiv în 
apărarea autonomiei persoanei umane. Sub acest aspect, 
Humboldt se alătura lui Kant, iar Kant şi Humboldt lui 
Constant. Chiar şi la Smith, care, de altfel, înainte de a fi 
economist, a fost moralist, libertatea are o valoare morală. 

Temei varietăţii individuale opuse uniformităţii statale 
i se adaugă o altă temă caracteristică şi novatoare a gândirii 
liberale: fecunditatea antagonismului. Concepţia organică a 
societăţii propovăduieşte armonia, înţelegerea chiar silită, 
subordonarea reglată şi controlată a părţilor faţă de întreg, 
condamnând conflictul ca element de dezordine şi de deza¬ 
gregare socială. Dimpotrivă, în toate curentele de gândire ce 
se opun organicismului, îşi face loc ideea că opoziţia dintre 
indivizi şi grupuri aflate în concurenţă (chiar între state, de 
unde şi elogiuî războiului ca formator al vitejiei popoarelor) 
este benefică şi este o condiţie necesară a progresului tehnic 
şi moral al umanităţii, care izvorăşte numai din opoziţia 
unor opinii şi interese diverse; opoziţia funcţionează în 
dezbaterea de idei - pentru căutarea adevărului, în compe¬ 
tiţia economică - pentru căutarea deplinei bunăstări sociale, 
în lupta politică - pentru selecţia celor mai buni guvernanţi. 
Pornind de la această concepţie generală despre om şi 
despre istoria lui, libertatea individuală - înţeleasă ca 
emancipare faţă de obligaţiile pe care tradiţia, obiceiurile, 
autorităţile sacre şi profane le-au impus indivizilor de-a 


* Ibid., p. 74. 

lungul secolelor - devine o condiţie necesară pentru a per¬ 
mite, o dată cu exprimarea „varietăţii" caracterelor indivi¬ 
duale, conflictul şi în conflict, perfecţionarea reciprocă. 

în studiul intitulat Ideea unei istorii universale dintr-un 
punct de vedere cosmopolit (1784), Kant a exprimat cu 
maximă imparţialitate convingerea că antagonismul „este 
mijlocul de care natura se foloseşte pentru a realiza dezvol¬ 
tarea tuturor dispoziţiilor ei" 1 . Kant înţelegea prin „antago¬ 
nism" tendinţa omului de a-şi satisface propriile interese în 
concurenţă cu interesele tuturor celorlalţi: e o tendinţă ce 
stârneşte în individ toată energia, îl ajută să învingă încli¬ 
naţia către lene şi să câştige un loc prinre cei de o seamă cu 
el. Despre semnificaţia nu numai economică, ci şi morală a 
societăţii antagoniste, opuse societăţii armonioase, Kant 
formula o judecată ce poate fi, pe bună dreptate, asumată ca 
nucleu esenţial al gândirii liberale: „Fără insociabilitate, 
toate talentele ar rămâne închise în germenii lor, într-o viaţă 
pastorală arcadică: oamenii, precum oile duse la păscut, nu 
ar da nici o valoare existenţei lor". Din enunţarea acestei ju¬ 
decăţi explozive, Kant derivă următorul imn adus înţelep¬ 
ciunii creaţiei: „Să-i mulţumim naturii pentru obstinaţia 
care dă roade, pentru emulaţia invidioasă a vanităţii, pentru 
cupiditatea niciodată mulţumită de bogăţii şi nici de putere! 
Fără toate acestea, excelentele dispoziţii naturale înnăscute 
ale umanităţii ar rămâne pe veci amorţite, fără să se mai 
dezvolte" 2 . 

Ca teorie a statului limitat, liberalismul opune statul de 
drept statului absolut şi statul minimal statului maximal. în 
teoria progresului realizat prin antagonism intră în joc 
opoziţia între statele libere europene şi despotismul oriental. 
Categoria despotismului este veche şi ea a avut mereu, 


1 1. Kant, Idee zu einerallgemeinen Geschichte in weltbiirgerlicher Absicht, 
17X4 (trad. ital. Idea di una storia universale dai punto di vista casmopolitico, în 
Scritti politici, p. 127). 

2 Ibid., p. 128. 

dincolo de semnificaţia analitică, o puternică valoare pole¬ 
mică. O dată cu extinderea gândirii liberale, i se adaugă o 
conotaţie negativă: din cauza aservirii generale, datorită 
căreia, cum spusese deja Machiavelli, principatul turcesc e 
condus „de un stăpân şi toţi ceilalţi se supun" 1 , sau, cum va 
spune Hegel (1770-1831), în domniile despotice ale 
Orientului „numai unul este liber" 2 , statele despotice sunt 
staţionare şi imobile, ele nu urmează legea progresului nede¬ 
finit ce are valoare numai în Europa civilizată. Din acest 
punct de vedere, statul liberal devine, mai mult decât o cate¬ 
gorie politică generală, un criteriu de interpretare istorică. 


1 N. Machiavelli, II Principe, cap, IV, Tutte le opere, sub îngrijirea lui 
F. Flora, Mondadori. Milano, 1949, voi. I, p. 14. 

2 G.W.F. Hegel, Vorlesungen liber die Philosophie der Geschichte (trad. 
ital. Lezioni xullii filosofi n dellitstoriu. La Nuova Italia, Firenze, 1947, voi. 1, 
p. 158). 



Capitolul 6 


DEMOCRAŢIA ANTICILOR ŞI 
DEMOCRAŢIA MODERNILOR 


Liberalismul, ca teorie a statului (şi chiar ca grilă de 
interpretare a istoriei), e modern, în vreme ce democraţia ca 
formă de guvernare este antică. Gândirea politică greacă 
ne-a transmis o tipologie celebră a formelor de guvernare, 
dintre care una este democraţia, definită ca guvernare a 
celor mulţi, a majorităţii, sau a celor săraci (dar acolo unde 
săracii sunt în avantaj, este evident că puterea aparţine celor 
mulţi, masei); într-un cuvânt, conform structurii înseşi a 
cuvântului, democraţia este o guvernare a poporului, în 
opoziţie cu guvernarea unuia sau a câtorva. Orice s-ar spune, 
în ciuda trecerii timpului şi a discuţiilor despre diferenţa 
dintre democraţia anticilor şi cea a modernilor, sensul 
descriptiv general al termenului nu s-a schimbat, chiar dacă 
se schimbă în funcţie de perioadă şi de doctrine sensul său 
evaluaţiv, după cum guvernarea poporului este preferată 
guvernării unuia singur sau a câtorva, ori invers. în trecerea 
de la democraţia anticilor la democraţia modernilor, cel 
puţin pentru cei care consideră utilă această opoziţie, ceea 
ce se schimbă nu este titularul puterii politice, care este tot 
„poporul 41 , în sensul de ansamblu al cetăţenilor căruia îi 
revine în ultimă instanţă dreptul de a lua deciziile colective, 
ci modul, mai mult sau mai puţin larg, de exercitare a 
acestui drept: în anii în care, prin Declaraţiile drepturilor, se 
formează statul constituţional modern, autorii Federalistului 

opun democraţiei directe a anticilor şi a cetăţilor medievale 
democraţia reprezentativă, singura formă populară de gu¬ 
vernare posibilă într-un stat de mari dimensiuni. Hamilton 
se exprima în modul următor: „Este cu neputinţă să citeşti 
despre micile republici din Grecia şi din Italia, fără să 
încerci sentimentul de oroare şi de dezgust faţă de agitaţiile 
cărora ele le cădeau mereu pradă, şi faţă de succedarea 
rapidă a revoluţiilor ce le menţineau într-o stare de continuă 
oscilaţie între excesele tiraniei şi ale anarhiei 41 '. 

Lui Hamilton îi răspunde Madison: „adeptul formelor 
populare de guvernare nu va mai fi tot atât de incomodat 
observând caracterul şi destinul acestora, ca atunci când va 
urmări uşurinţa cu care degenerează acele forme corupte ale 
vieţii politice 112 . 

Faptul că defectul democraţiei citadine ar fi fost dezlăn¬ 
ţuirea facţiunilor era în realitate numai un pretext, care 
prelungea vechiul dispreţ, mereu prezent, arătat de grupurile 
oligarhice faţă de popor: diviziunile între părţi opuse s-ar fi 
reprodus sub forma partidelor în adunările reprezentative. 
Unica justificare a democraţiei reprezentative era oferită, în 
mod obiectiv, de marile dimensiuni ale statelor moderne, 
începând chiar cu uniunea celor treisprezece colonii engle¬ 
ze, despre a căror constituţie discutau autorii Federalistului. 
O recunoscuse însuşi Rousseau, mare admirator al anticilor 
şi care luase astfel apărarea democraţiei directe, susţinând că 
„suveranitatea nu poate fi reprezentată 11 şi că deşi „poporul 
englez crede că este liber, el se înşeală grav; el este liber 
numai cât durează alegerile membrilor parlamentului; 
imediat ce aceştia sunt aleşi, el redevine sclav, nu mai este 
nimic 113 ; el era însă convins şi că „o adevărată democraţie nu 
a existat niciodată şi nici nu va exista 11 , deoarece ea necesită 


1 A. Hamilton, J. Jay, J. Madison, The Federalist (1788) (trad. ital. II fede¬ 
ralista, sub îngrijirea lui M. D’Addio şi G. Negri, 11 Mulino, Bologna, 1980, p. 83). 

2 Ibid., p. 89. 

3 J. J. Rousseau, Du contrat social, III, 15, (ed. cit., p. 303). 

înainte de toate un stat foarte mic, ,,în care poporului să-i fie 
uşor să se reunească"; în al doilea rând, „o mare simplitate 
a obiceiurilor", apoi „o deplină egalitate de condiţie şi avere" 
şi, în sfârşit, „puţin sau deloc lux", de unde se trage conclu¬ 
zia: „dacă ar exista un popor de zei, el s-ar guverna demo¬ 
cratic. Dar o guvernare atât de perfectă nu e făcută pentru 
oameni" 1 . Atât autorii Federalistului, cât şi constituanţii 
francezi erau convinşi că singura guvernare democratică pe 
potriva oamenilor era democraţia reprezentativă, acea formă 
de guvernare unde poporul nu ia el însuşi deciziile care îl 
privesc, ci îşi alege reprezentanţi, care trebuie să decidă 
pentru el. Ei nu se gândeau că instituind o democraţie 
reprezentativă s-ar diminua principiul guvernării populare. 
O dovadă este faptul că prima constituţie scrisă a Statelor 
Americii de Nord, aceea a Virginiei (1776) - dar aceeaşi 
formulă se regăseşte în constituţiile următoare - spune: 
„Toată puterea este în popor, şi prin urmare derivă din el; 
magistraţii îi sunt oameni de încredere şi-l servesc, mereu 
responsabili în faţa lui"; art. 3 al Declaraţiei din 1789 repeta 
şi el că: „Principiul oricărei suveranităţi rezidă în mod esen¬ 
ţial în naţiune. Nici un organ, nici un individ nu poate să 
exercite o autoritate care să nu emane în mod expres de la 
ea". Dincolo de faptul că exerciţiul direct al puterii de deci¬ 
zie de către cetăţeni nu e incompatibil cu exerciţiul indirect, 
prin reprezentanţi aleşi, aşa cum arată existenţa unor consti¬ 
tuţii precum cea italiană aflată azi în vigoare, care a prevăzut 
instituţia referendumului popular, chiar dacă numai cu efi¬ 
cacitate de abrogare, atât democraţia directă, cât şi cea in¬ 
directă provin din acelaşi principiu al suveranităţii populare, 
deşi se disting prin modalităţile şi formele prin care această 
suveranitate este exercitată. 

De altfel, democraţia reprezentativă s-a născut şi din 
convingerea că reprezentanţii aleşi de cetăţeni sunt în mă- 

1 Ibid., III. 4, p. 261. 

sură să judece care sunt interesele generale mai bine decât 
cetăţenii înşişi, prea închişi în contemplarea intereselor lor 
particulare; iată de ce, se concluziona, democraţia indirectă 
este mai adecvată atingerii scopurilor cărora le era destinată 
suveranitatea populară. Şi sub acest aspect, opoziţia dintre 
democraţia antică şi cea modernă se vădeşte a fi o eroare, 
întrucât cea de-a doua se prezintă sau este interpretată ca 
fiind mai aproape de perfecţiune, în privinţa scopului, decât 
cea dintâi. Pentru Madison, delegarea guvernării unui nu¬ 
măr restrâns de cetăţeni a căror înţelepciune este dovedită, 
ar fi „făcut mai puţin probabilă sacrificarea binelui ţării în 
favoarea unor consideraţii conjuncturale şi schimbătoare" 1 . 
Cu condiţia ca deputatul, o dată ales, să se comporte nu ca 
un om de încredere al alegătorilor care l-au ajutat să ajungă 
în parlament, ci ca un reprezentant al întregii naţiuni. Pentru 
ca democraţia să fie într-adevăr reprezentativă, era necesară 
interzicerea mandatului imperativ al alegătorului către cel 
ales, mandat care fusese caracteristic statului de caste, în 
care păturile sociale, corporaţiile, colectivităţile transmiteau 
suveranului, prin delegaţii lor, cererile lor particulare. Şi în 
această privinţă, lecţia cea mai importantă a venit din Anglia. 
Burke a afirmat că: „A exprima o opinie este dreptul fiecărui 
om; aceea a alegătorilor este o opinie care atârnă greu şi 
trebuie respectată, iar un reprezentant trebuie oricând să o 
asculte... Dar instrucţiunile imperative, mandatele cărora un 
membru al Comunelor trebuie să li se supună obligatoriu şi 
orbeşte, aceste lucruri sunt total necunoscute legilor acestei 
ţări" 2 . 

Pentru a face imperativă, fie, şi numai în mod formal, 
despărţirea reprezentantului de reprezentat, constituanţii 
francezi, urmând opinia pe care Sieyes (1748-1836) a expus-o 
într-un mod foarte abil, au introdus în constituţia din 1791 


1 The Federalist, ed. cit., p. 96. 

2 E. Burke, Speech ut tlie Conclusion ofthe Poli ori hi.s bei na declared duly 
elected, în The Works. J. Dodsley, 1792. voi. II, p. 15. 

interzicerea mandatului imperativ în articolul 7 din secţiunea 
a IlI-a, cap. I de la titlul III, care prevede: „Reprezentanţii nu¬ 
miţi în departamente nu vor fi reprezentanţi ai unui depar¬ 
tament anume, ci ai întregii naţiuni, şi lor nu li se va putea da 
nici un mandat" 1 . De atunci, interzicerea adresată reprezen¬ 
tanţilor de a primi un mandat imperativ din partea alegătorilor 
lor va deveni un principiu esenţial al funcţionării sistemului 
parlamentar, care, tocmai în virtutea acestui principiu, se 
distinge de vechiul stat de caste, în care este în vigoare prin¬ 
cipiul contrar, al reprezentării corporative, principiu înte¬ 
meiat pe obligativitatea mandatului delegatului care era che¬ 
mat, în mod instituţional, să reprezinte interesele corporaţiei 
şi nu se putea îndepărta de acestea decât cu riscul pierderii 
dreptului de reprezentare. Dizolvarea statului de caste elibe¬ 
rează individul în singularitatea şi autonomia lui: dreptul de 
a alege reprezentanţii naţiunii îi va reveni de-acum individului 
ca atare, şi nu membrului unei corporaţii. Reprezentanţilor li 
se cere să reprezinte naţiunea în întregul său şi ei trebuie deci 
să-şi desfăşoare activitatea şi să îşi ia deciziile fără obliga¬ 
tivitatea mandatului. Dacă prin democraţia modernă se înţe¬ 
lege democraţia reprezentativă, şi dacă democraţiei reprezen¬ 
tative îi este inerentă eliberarea reprezentantului naţiunii de 
individul particular reprezentat şi de interesele particula¬ 
rizante ale acestuia, atunci democraţia modernă presupune 
atomizarea naţiunii şi reconstruirea ei la un nivel mai înalt şi 
mai restrâns, care este acela al adunărilor parlamentare. Acest 
proces de atomizare coincide cu procesul din care ia naştere 
concepţia statului liberal, al cărui fundament trebuie căutat, 
aşa cum s-a spus, în afirmarea drepturilor naturale şi invio¬ 
labile ale individului. 


1 J. Godechot, Le .< constitutions de la France depui* 17X9, Paris, Gar- 
nicr-Flammarion, 1979, p. 42. Pentru un comentariu pe această temă, vezi 
I’. Violante, Lo spuzio deliu rappresentanza. I. Francul 17XX-I7X9, Renzo 
Mazzone Editore, Palermo, 1981. 



Capitolul 7 


DEMOCRAŢIE SI EGALITATE 

> * 


în vreme ce liberalismul modern şi democraţia antică au 
fost adesea considerate antitetice, pe de o parte în sensul că 
democraţii din antichitate nu cunoşteau nici doctrina dreptu¬ 
rilor naturale şi nici datoria statului de a-şi limita propria 
activitate la minimul necesar pentru supravieţuirea comu¬ 
nităţii, iar pe de altă parte în sensul că liberalii moderni îşi 
exprimă de la bun început profunda neîncredere în orice 
formă de guvernare populară (idee susţinută şi apărată de-a 
lungul întregului secol al XlX-lea şi dincolo de sufragiul 
restrâns), democraţia modernă nu numai că nu e incompati¬ 
bilă cu liberalismul, dar ea poate fi privită sub multe aspecte, 
cel puţin până la un anumit punct, drept urmarea lui firească. 

Cu o condiţie: şi anume ca termenul „democraţie" să fie 
luat în sensul lui juridico-instituţional şi nu în cel etic, adică 
într-Un sens mai degrabă procedural decât substanţial. Fără 
îndoială, din punct de vedere istoric, „democraţia" are două 
sensuri principale, cel puţin la origine, după cum se pune în 
evidenţă fie ansamblul regulilor a căror respectare e necesară 
pentru ca puterea politică să fie efectiv distribuită între cea 
mai mare parte a cetăţenilor, aşa-numitele reguli ale jocului, 
fie idealul pe care guvernarea democratică ar trebui să-l 
aibă în vedere, şi care este cel al egalităţii. Pornind de la 
această distincţie, trebuie observată diferenţa dintre demo¬ 
craţia formală şi democraţia substanţială sau, cu alte cuvinte, 

dintre democraţie ca guvernare a poporului şi democraţie ca 
guvernare pentru popor. Nu este cazul să ne oprim acum 
pentru a arăta încă o dată că în aceste două accepţii, cuvântul 
„democraţie 11 este folosit în sensuri atât de diferite încât ele 
dau naştere unor discuţii inutile, cum ar fî dacă este mai de¬ 
mocratic un regim în care democraţia formală nu este înso¬ 
ţită şi de o egalitate lărgită, sau un regim în care o egalitate 
lărgită este obţinută printr-o guvernare despotică. Deoarece 
în istoria îndelungată a teoriei democratice se întrepătrund 
elemente de metodă şi motive ideale, care se regăsesc 
adesea reunite în teoria rousseauistă, în care idealul puternic 
egalitar care o animă îşi găseşte actualizarea numai în for¬ 
marea voinţei generale, ambele sensuri sunt legitime din 
punct de vedere istoric. Dar legitimitatea istorică a folosirii 
lor nu permite nici o judecată inductivă asupra eventualei 
prezenţe a unor elemente conotative comune. 

Dintre cele două sensuri, primul este legat, din punct de 
vedere istoric, de formarea statului liberal. Dacă.se ţine 
seama de cel de-al doilea sens, problema raporturilor dintre 
liberalism şi democraţie devine deosebit de complexă, ea 
provocând deja - şi avem motive să credem că va mai pro¬ 
duce - dezbateri neconcludente. De fapt, în acest fel, proble¬ 
ma raporturilor dintre liberalism şi democraţie se transformă 
în problema dificilă a raportului dintre libertate şi egalitate, 
problemă ce presupune un răspuns univoc la următoarele 
două întrebări: „Ce fel de libertate? Ce fel de egalitate?" 

în sensul lor mai larg, atunci când se extind la sfera eco¬ 
nomică, aşa cum se întâmplă în doctrinele opuse ale libera¬ 
lismului şi egalitarismului, libertatea şi egalitatea sunt valori 
antitetice, în sensul că nu se poate actualiza pe deplin una 
dintre ele fără limitarea sensibilă a celeilalte: o societate li¬ 
berală şi de liber schimb este inevitabil inegalitară; tot astfel, 
o societate egalitară este în mod inevitabil neliberală. Liber- 
tarianismul şi egalitarismul îşi au rădăcinile în concepţii 
profund diferite despre om şi societate: concepţia liberală e 

individualistă, conflictuală şi pluralistă, în vreme ce concep¬ 
ţia egalitară e totalizantă, armonioasă şi monistă. Pentru 
liberal, principalul obiectiv este expansiunea personalităţii 
individuale, chiar dacă dezvoltarea personalităţii mai bogate 
şi înzestrate se poate face în detrimentul dezvoltării persona¬ 
lităţii mai sărace şi mai puţin înzestrate; pentru egalitar, prin¬ 
cipalul obiectiv este dezvoltarea comunităţii în ansamblul ei, 
chiar cu preţul reducerii sferei de libertate a particularilor. 

Singura formă de egalitate care este nu doar compatibilă 
cu libertatea, aşa cum e înţeleasă aceasta de către doctrina 
liberală, dar este chiar cerută de ea, este egalitatea în liber¬ 
tate: ceea ce înseamnă că oricine trebuie să se bucure de o 
libertate compatibilă cu libertatea celuilalt şi să poată face 
tot ceea ce nu lezează egala libertate a celorlalţi. Practic, 
încă de la apariţia statului liberal, această formă de egalitate 
a inspirat două principii fundamentale care au fost enunţate 
în norme constituţionale: a) egalitatea în faţa legii; b) egali¬ 
tatea în drepturi. Primul principiu se găseşte în constituţiile 
franceze din 1791, 1793 şi 1795; apoi în art. 1 al Cartei de 
la 1814, în art. 6 al constituţiei belgiene din 1830, în art. 24 
al constituţiei lui Carol-Albert (1848). De o aceeaşi însemnă¬ 
tate este considerat amendamentul al XIV-lea al Constituţiei 
SUA care vrea să asigure fiecărui cetăţean „protecţie egală 
în faţa legilor 11 . Cel de-al doilea principiu este afirmat solemn 
în art. 1 al Declaraţiei Drepturilor omului şi cetăţeanului din 
1789: „Oamenii se nasc şi rămân liberi şi egali în drepturi“. 
Ambele principii traversează întreaga istorie a constituţiona¬ 
li sinului modem şi sunt exprimate împreună în art. 3, punctul 
întâi al actualei Constituţii italiene: „Toţi cetăţenii au aceeaşi 
demnitate socială şi sunt egali în faţa legii". 

Principiul egalităţii în faţa legii poate fi interpretat 
restrictiv, ca o formulare diferită a principiului afişat în toa¬ 
te tribunalele: „Legea este egală pentru toţi“. în acest sens, 
principiul afirmă pur şi simplu că-judecătorul trebuie să fie 
imparţial în aplicarea legii; ca atare, principiul egalităţii în 

faţa legii este unul dintre mijloacele constitutive şi aplica¬ 
tive ale statului de drept, fiind inerent statului liberal în vir¬ 
tutea identificării deja menţionate a statului liberal cu statul 
de drept. înţeles într-un sens mai larg, principiul egalităţii în 
faţa legii afirmă că toţi cetăţenii trebuie să fie supuşi aceloraşi 
legi, motiv pentru care e necesar să fie suprimate sau să nu fie 
restabilite legile specifice unor anume ordine sau stări: prin¬ 
cipiul este egalitar întrucât elimină o discriminare precedentă, 
în Preambulul la constituţia din 1791 citim că constituanţii au 
vrut să abolească „irevocabil instituţiile care loveau în liber¬ 
tatea şi egalitatea drepturilor", iar printre aceste instituţii se 
numărau instituţiile feudale cele mai caracteristice. Pream¬ 
bulul se încheie cu fraza: „nu mai există pentru nici o parte a 
naţiunii, pentru nici un individ, vreun privilegiu sau vreo 
excepţie de la dreptul comun al tuturor francezilor", frază ce 
ilustrează a contrario, cum nu se poate mai bine, semnificaţia 
principiului egalităţii în faţa legii ca refuz al societăţii divizate 
în caste şi ca afirmare a societăţii în care subiecţii originari 
sunt numai indivizii uti singuli. 

Egalitatea în drepturi sau egalitatea drepturilor repre¬ 
zintă un moment ulterior în egalizarea indivizilor în raport 
cu egalitatea în faţa legii înţeleasă ca excludere a discrimi¬ 
nărilor societăţii împărţite în caste: ea presupune ca toţi 
cetăţenii să se bucure în egală măsură de unele drepturi 
fundamentale garantate prin constituţie. Dacă egalitatea în 
faţa legii poate fi interpretată ca o formă specifică şi deter¬ 
minată istoric de egalitate juridică, de exemplu ca dreptul 
tuturor de a accede la jurisdicţia comună sau la principalele 
funcţii civile şi militare, independent de origine, în schimb, 
egalitatea în drepturi cuprinde egalitatea în toate drepturile 
fundamentale enumerate într-o constituţie, astfel încât pot fi 
definite ca fundamentale acele drepturi, şi numai acelea, de 
care trebuie să se bucure toţi cetăţenii fără discriminare de 
clasă, de sex, de religie, de rasă etc. Lista drepturilor funda¬ 
mentale variază de la epocă la epocă, de la popor la popor 

şi de aceea nu se poate alcătui o listă definitivă a lor: se 
poate spune doar că sunt fundamentale drepturile care într-o 
constituţie anume sunt atribuite tuturor cetăţenilor fără 
deosebire, într-un cuvânt, acele drepturi faţă de care toţi 
cetăţenii sunt egali. 



Capitolul 8 


ÎNTÂLNIREA DINTRE LIBERALISM 
SI DEMOCRAŢIE 


Nici unul dintre principiile de egalitate ilustrate mai 
sus, legate de apariţia statului liberal, nu are de-a face cu 
egalitarismul democratic, care presupune, la limită, idealul 
unei anumite egalizări economice, străină de tradiţia gândi¬ 
rii liberale. Aceasta a ajuns să accepte, dincolo de egalitatea 
juridică, egalitatea şanselor, care prevede o egalizare a 
punctelor de plecare, dar nu şi a punctelor de sosire. în 
funcţie aşadar de diferitele semnificaţii ale egalităţii, libera¬ 
lismul şi democraţia sunt destinate să nu se întâlnească, 
ceea ce explică printre altele opoziţia lor istorică pentru o 
bună bucată de timp. Şi atunci, în ce sens poate fi democraţia 
considerată ca urmarea şi perfecţionarea statului liberal 
într-atât încât să se justifice folosirea expresiei „liberal-de- 
mocraţie“ pentru a desemna un anumit număr de regimuri 
actuale? Nu numai că liberalismul este compatibil cu demo¬ 
craţia, dar democraţia poate fi considerată ca o dezvoltare 
naturală a statului liberal - însă doar dacă ea nu este privită 
din perspectiva idealului său egalitar, ci din perspectiva for¬ 
mulei sale politice, care este, aşa cum s-a văzut, suveranita¬ 
tea populară. Singurul mod de a face posibil exerciţiul suve¬ 
ranităţii populare este de a atribui majorităţii cetăţenilor 
dreptul de a participa direct şi indirect la luarea deciziilor 
colective sau, cu alte cuvinte, extinderea drepturilor politice 
până la limita ultimă a sufragiului universal masculin şi 

feminin, condiţionat exclusiv de limita de vârstă (care coin¬ 
cide în general cu vârsta majoratului). Chiar dacă mulţi 
autori liberali au contestat oportunitatea extinderii sufra¬ 
giului, iar în momentul formării statului liberal participarea 
la vot era permisă doar proprietarilor, sufragiul universal nu 
este în principiu contrar nici statului de .drept şi nici statului 
minimal. Dimpotrivă, trebuie spus că s-a ajuns la o aseme¬ 
nea interdependenţă între cele două încât, dacă la început 
s-au putut forma state liberale care nu erau democratice 
(decât în declaraţiile de principiu), astăzi nu ar mai putea fi 
concepute state liberale nedemocratice şi nici state demo¬ 
cratice care să nu fie şi liberale. în sfârşit, există motive 
bune pentru a crede: a) că astăzi metoda democratică este 
necesară pentru păstrarea drepturilor fundamentale ale per¬ 
soanei care stau la baza statului liberal; b) că păstrarea 
acestor drepturi este necesară pentru o funcţionare corectă 
a metodei democratice. 

în privinţa primului punct, trebuie observat că garanţia 
maximă că drepturile de libertate sunt protejate împotriva 
tendinţei generale a guvernanţilor de a le limita şi de a le 
suprima stă în posibilitatea pe care o au cetăţenii de a le 
apăra împotriva eventualelor abuzuri. în prezent, remediul 
cel mai bun împotriva abuzului de putere sub orice formă, 
chiar dacă „cel mai bun“ nu înseamnă absolut, nici optim, 
nici infailibil, este participarea directă şi indirectă a cetă¬ 
ţenilor, a majorităţii cetăţenilor, la formarea legilor. Sub 
acest aspect, drepturile politice sunt un complement firesc 
al drepturilor de libertate şi al drepturilor civile. Pentru a 
folosi binecunoscutele expresii pe care Jellinek (1851-1911) 
le-a făcut celebre, iura activae civitatis constituie cea mai 
bună garanţie a iura libertatis e civitatis, acea garanţie care, 
într-un regim neîntemeiat pe suveranitatea populară, 
depinde numai de dreptul natural de rezistenţă la opresiune. 

în privinţa celui de-al doilea punct, care se referă nu la 
necesitatea democraţiei pentru supravieţuirea statului liberal, 


64 



ci dimpotrivă, la recunoaşterea drepturilor inviolabile ale 
persoanei (pe care se bazează statul liberal) pentru buna 
funcţionare a democraţiei, trebuie observat că participarea 
la vot poate fi considerată o exercitare corectă şi eficace a 
unei puteri politice, adică a puterii de a influenţa formarea 
deciziilor colective, numai dacă se desfăşoară în mod liber, 
adică dacă individul care merge la urne pentru a-şi exprima 
votul se bucură de libertatea de opinie, de presă, de 
reuniune, de asociaţie, de toate libertăţile care constituie 
esenţa statului liberal, şi care ca atare constituie premisele 
necesare pentru ca participarea să fie reală şi nu fictivă. 

Idealurile liberale şi metoda democratică s-au întrepă¬ 
truns în aşa măsură în evoluţia lor încât, dacă este adevărat 
că drepturile de libertate au fost încă de la început condiţia 
necesară pentru aplicarea corectă a regulilor jocului demo¬ 
cratic, este tot atât de adevărat că, mai apoi, dezvoltarea 
democraţiei a devenit principalul instrument în apărarea 
drepturilor de libertate. Astăzi, numai statele care au luat 
fiinţă prin revoluţii liberale sunt democratice şi numai sta¬ 
tele democratice protejează drepturile omului; toate statele 
autoritare din lume sunt deopotrivă antiliberale şi antide¬ 
mocratice. 



Capitolul 9 


INDIVIDUALISM SI ORGANICISM 

9 


Legătura reciprocă dintre liberalism şi democraţie este 
posibilă deoarece ambele au acelaşi punct de plecare: 
individul. Amândouă se întemeiază pe o concepţie indivi¬ 
dualistă a societăţii. întreaga istorie a gândirii politice este 
dominată de o mare dihotomie: organicism (sau holism) şi 
individualism (sau atomism). Chiar dacă mişcarea nu este 
rectilinie, se poate spune cu oarecare aproximaţie că orga¬ 
nicismul este antic, iar individualismul modern (sau cel 
puţin de la el se poate considera că începe teoria statului 
modem): avem aici o opoziţie mai corectă din punct de ve¬ 
dere istoric decât cea propusă de Constant între democraţie 
(antică) şi liberalism (modem). în vreme ce organicismul 
consideră statul ca un imens corp alcătuit din părţi ce contri¬ 
buie, fiecare după propria destinaţie şi în relaţie de interde¬ 
pendenţă cu toate celelalte, la viaţa întregului, fără să atri¬ 
buie totuşi nici o autonomie indivizilor particulari uti singuli, 
individualismul consideră statul ca un ansamblu de indivizi 
şi ca un rezultat al activităţii lor şi al raporturilor pe care le 
stabilesc între ei. Principiul constitutiv al organicismului a 
fost formulat o dată pentru totdeauna de Aristotel în primele 
pagini ale Politicii: „întregul precede în mod necesar partea, 
deoarece dacă dăm la o parte întregul, nu va mai exista nici 
piciorul, nici mâna“, iar consecinţa este că „cetatea este în 
mod natural - atenţie, în mod natural - anterioară indivi- 

dului" 1 . Pentru a găsi o teorie individualistă completă şi pe 
deplin conştientă, este nevoie să ajungem până la Hobbes, 
care porneşte de la ipoteza unei stări de natură în care există 
numai indivizi separaţi unii de alţii de pasiunile şi de inte¬ 
resele lor contradictorii şi constrânşi să se reunească de 
comun acord într-o societate politică, pentru a evita distru¬ 
gerea reciprocă. Această răsturnare a punctului de plecare 
are consecinţe hotărâtoare pentru naşterea gândirii liberale 
şi democratice modeme. Din perspectiva liberalismului, o 
concepţie coerent-organică, în care statul ar apărea ea tota¬ 
litate anterioară şi superioară părţilor sale, nu poate să acorde 
vreun spaţiu unor sfere de acţiune independente de întreg, nu 
poate recunoaşte o distincţie între sfera privată şi sfera 
publică şi nici justifica sustragerea intereselor individuale, 
care sunt satisfăcute în cadrul raporturilor cu alţi indivizi 
(piaţa), interesului public. Din perspectiva democraţiei, care 
are la bază o concepţie ascendentă a puterii, organicismul, 
întemeiat dimpotrivă pe o concepţie descendentă, se inspiră 
din modele de guvernare autocratice: e greu de imaginat un 
organism în care membrele comandă şi nu capul. 

Mai trebuie spus că, deşi liberalismul şi democraţia sunt 
ambele concepţii individualiste, individul celui dintâi nu 
este acelaşi cu individul celei de-a doua, sau mai bine zis 
interesul individual pe care cel dintâi înţelege să îl apere nu 
este acelaşi cu cel apărat de cea de-a doua. Ceea ce poate 
oferi încă o explicaţie faptului că o combinaţie între libera¬ 
lism şi democraţie este numai posibilă, nu şi necesară. . 

Nici o concepţie individualistă despre societate nu face 
abstracţie de faptul că omul este o fiinţă socială şi nici nu 
consideră individul izolat. Individualismul nu trebuie con¬ 
fundat cu anarhismul filozofic al lui Stirner (1806-1856). 
, Dar raporturile individului cu. societatea sunt văzute în mod 
diferit de liberalism şi de democraţie: primul desparte 


1 Aristotel, Politicu. 1253a. 

individul particular de corpul organic al societăţii făcându-1 
să trăiască, cel puţin pentru o rnare parte a vieţii, departe de 
sânul mamei, pentru a-1 introduce în lumea necunoscută şi 
plină de pericole a luptei pentru supravieţuire; cea de-a doua 
îl pune laolaltă cu alţi oameni, asemănători lui, pentru ca din 
unirea lor societatea să fie reconstruită nu ca un tot organic, 
ci ca o asociere de indivizi liberi. Liberalismul revendică 
libertatea individuală faţă de stat atât în sfera spirituală, cât 
şi în cea economică; democraţia împacă individul cu socie¬ 
tatea, făcând din societate produsul unui acord al indivizilor 
între ei. Liberalismul face din individul particular protago¬ 
nistul oricărei activităţi ce se desfăşoară în afara statului; de¬ 
mocraţia îl face protagonistul unei altfel de forme de stat, în 
care deciziile colective sunt luate în mod direct de indivizii 
particulari sau delegaţii ori reprezentanţii lori 

în privinţa individului, liberalismul îi pune în evidenţă 
capacitatea de a se forma singur, de a-şi dezvolta propriile 
facultăţi, de a progresa intelectual şi moral în condiţii de 
maximă libertate faţă de obligaţii externe impuse de o ma¬ 
nieră coercitivă; democraţia îi evidenţiază mai ales capaci¬ 
tatea de a depăşi izolarea prin diferite abilităţi care conduc 
la instituirea unei puteri comune netirani ce. Dintre cele două 
feţe ale individului, liberalismul o priveşte pe cea întoarsă 
spre interior, democraţia pe cea întoarsă spre exterior. Este 
vorba de doi indivizi potenţial diferiţi: individul ca micro¬ 
cosmos sau totalitate cuprinsă în sine, respectiv ca părticică 
indivizibilă (atom), dar care se poate compune şi recompune 
diferit cu alte părticele asemănătoare într-o unitate artificială 
(şi astfel mereu posibil de descompus). 

Atât individualismul liberal, cât şi cel democratic iau 
naştere, aşa cum am spus, în opoziţie cu diferitele forme de 
organicism, dar prin intermediul a două procese diferite: 
cel dintâi, prin perimarea totalităţii, care face ca indivizii, 
precum fiii ajunşi majori, să se desprindă de grupul primitiv 
omnipotent şi omniprezent şi să îşi cucerească spaţii, din ce 

în ce mai largi, de acţiune personală; cel de-al doilea, prin 
dizolvarea internă a unităţii globale compacte, din care se 
formează părţi independente unele de altele şi toate inde¬ 
pendente de întreg, care încep să aibă o viaţă proprie. Primul 
proces are ca efect reducerea la dimensiuni minime a puterii 
politice, cel de-al doilea, o reconstituire a acestei puteri, dar 
ca o sumă de puteri particulare, fapt evident în contractua- 
lism,care întemeiază statul pe o instituţie juridică, şi anume 
contractul, propriu sferei dreptului privat, unde se întâlnesc 
voinţe particulare în formarea unei voinţe comune. 



Capitolul 10 


LIBERALI ŞI DEMOCRAŢI ÎN 
SECOLUL AL XIX-LEA 


Pe continentul european, istoria statului liberal şi a con¬ 
tinuării sale în statul democratic are ca început legitim epoca 
Restauraţiei, pe care, cu o oarecare emfază retorică, nu toc¬ 
mai nepotrivită în anul aniversării unui „deceniu" de regim 
fascist, dată la care aceste pagini au fost publicate (1932), 
Benedetto Croce (1866-1952) o numea epoca „religiei liber¬ 
tăţii" şi în care el credea că vede o „perioadă germinală" a 
unei noi civilizaţii 1 . Prin libertate, Croce înţelegea, fără să 
le distingă net, atât libertatea liberală, implicată de formula 
care cerea „substituirea absolutismului guvernului cu consti¬ 
tuţionalismul", cât şi libertatea democratică, implicată de 
formula care cerea „reforme în electorat şi extinderea capa¬ 
cităţii politice", cărora le adăuga „încetarea dominaţiei 
străine" (sau libertatea ca independenţă naţională). în ceea 
ce priveşte „perioada germinală", chiar dacă nu ne întoar¬ 
cem la „pădurile germane", unde s-ar fi născut libertatea 
modernă după Montesquieu, reluat şi de Hegel, teoria şi 
praxisul modeme ale statului liberal şi-au avut originea în 
Anglia veacului al XVI-lea, care a rămas câteva secole un 
model ideal pentru Europa şi Statele Unite ale Americii. în 
acel creuzet de idei, în acel furnicar de secte religioase şi de 
mişcări politice care a fost revoluţia puritană, şi-au deschis 

1 B. Croce, Storia d’Europa nel xeco/odec/njonono, Laterza.Bari, 1932,p.21. 

drum toate ideile de libertate personală, libertate religioasă, 
libertate de opinie şi de presă, destinate să devină patrimo¬ 
niul durabil al gândirii liberale. în deznodământul ei sân¬ 
geros s-a afirmat superioritatea parlamentului asupra rege¬ 
lui, care, chiar dacă treptat, cu unele alternanţe, a sfârşit 
prin a impune ca formă ideală de constituţie pe cea a statului 
reprezentativ, a cărui eficacitate este dovedită până astăzi 
(aceasta şi pentru că nu a fost substituit cu nimic mai bun); 
doctrina separării puterilor l-a inspirat apoi pe Montesquieu 
şi, prin Montesquieu, constituţionalismul american şi euro¬ 
pean. Dacă prin democraţie se înţelege, aşa cum propunem 
aici, extinderea drepturilor politice la toţi cetăţenii majori, 
chiar şi idealul democratic a cunoscut prima sa afirmare 
puternică în anii Murii rebeliuni-. Nivelatorii au fost de fapt 
cei care, în Pactul poporului englez liber (1649) au afirmat 
pentru prima oară, împotriva principiului dominant (rămas 
neatins pentru cel puţin două secole) al limitării drepturilor 
politice numai la proprietari, principiul democratic conform 
căruia „cea mai înaltă autoritate a Angliei şi a teritoriilor 
anexate de ea va fi şi va rămâne de acum înainte o repre¬ 
zentanţă a poporului formată din maximum 400 de persoane 
la a căror alegere - conform legii naturale - vor putea parti¬ 
cipa toţi oamenii de peste 21 de ani... Toţi vor avea drept de 
vot şi vor fi eligibili în această funcţie supremă 41 '. 

De altfel, trecerea de la monarhia constituţională la 
monarhia parlamentară, de la democraţia limitată la demo¬ 
craţia lărgită, a avut loc prin evoluţie internă, fără ciocniri 
violente sau întoarceri înapoi, printr-un proces treptat şi paşnic 
numai în Anglia, după cea de-a doua revoluţie (1688). 

în Franţa, care a reprezentat în multe privinţe o călăuză 
pentru Europa continentală, procesul de democratizare a 
fost cu mult mai accidentat: tentativa de a o impune cu forţa 

' Citat în V. Gabrieli, Puritunesimo e libertii, Einaudi, Torino, 1956. 
pp. 155-56. 

în revoluţia de la ’48, repede eşuată, a condus la instaurarea 
unui nou regim dictatorial (al doilea Imperiu al lui Napoleon 
al III-lea). In vreme ce ultimul regim dictatorial englez, 
dictatura lui Cromwell, era deja o simplă amintire, în Franţa, 
trecerea într-un răgaz scurt de timp de la republica iacobină 
la imperiul napoleonian a dat naştere, la mulţi autori, unor 
puternice sentimente liberale antidemocratice care nu vor 
dispărea curând şi vor lăsa urme adânci în dezbaterea asupra 
unei treceri posibile şi de dorit de la statul liberal la statul 
democratic. Printre autorii conservatori a devenit aproape 
un loc comun, care nu este lipsit de unele reminiscenţe cla¬ 
sice, în particular platoniciene, teza conform căreia demo¬ 
craţia şi tirania sunt două feţe ale aceleiaşi medalii, iar dicta¬ 
tura nu reprezintă decât consecinţa firească şi îngrozitoare a 
dezordinii provocate de naşterea republicii demagogilor. în 
ultimele pagini ale Democraţiei în America, Tocqueville 
(1805-1859) va formula celebra sa profeţie: „să ne imaginăm 
care ar fi noile aspecte sub care despotismul ar putea reapă¬ 
rea în lume: văd o mare mulţime de oameni asemănători şi 
egali care nu fac decât să se învârtească pe loc, pentru a-şi 
procura mici plăceri vulgare cu care să-şi mângâie sufletul... 
Deasupra tuturor acestora se înalţă o imensă putere tutelară, 
care se însărcinează singură să le asigure posibilitatea de a se 
bucura de bunuri şi de a veghea asupra sorţii lor. Această 
putere este absolută, minuţioasă, sistematică, prevăzătoare si 
blândă" i. 

Trecerea încă şi mai rapidă de la efemera republică de 
la 1848 la al doilea Imperiu părea să dea dreptate acestui 
descoperitor vizionar al democraţiei americane. 

De-a lungul secolului al XlX-lea procesul de liberaliza¬ 
re şi cel de democratizare au continuat să se dezvolte, când 
-împreună, când separat, după cum extinderea sufragiului 

1 A. de Tocqueville, Despre democraţie în America , voi. II, traducere de 
Claudia Dumitrul, Bucureşti, Humanitas, 1995, p. 344. 

era considerată o integrare necesară a statului liberal sau un 
obstacol în calea dezvoltării lui, o creştere sau o diminuare 
a libertăţii. Pornind de la acest mod diferit de a trăi raportul 
între stat liberal şi democraţie, larga mişcare liberală s-a 
extins prin apariţia opoziţiei dintre un liberalism radical, 
liberal şi totodată democratic, şi respectiv un liberalism 
conservator, liberal, dar nu şi democratic, care se opunea cu 
fermitate oricărei propuneri de extindere a dreptului de vot, 
considerat ca o ameninţare a libertăţii. în acelaşi mod, în ca¬ 
drul marii mişcări democrate, au existat democraţii liberali 
şi democraţii antiliberali, aceştia din urmă fiind interesaţi mai 
mult de distribuirea puterii decât de limitarea ei, mai mult de 
instituţiile autoguvernării decât de divizarea guvernării 
centrale, mai mult de separarea orizontală a puterilor decât 
de cea verticală, mai mult de cucerirea sferei publice decât 
de apărarea obstinată a sferei private. în : vreme ce liberalii 
democraţi şi democraţii liberali vor sfârşi prin a se întâlni în 
parcurgerea treptată a diverselor etape, mai mult sau mai 
piiţin numeroase, mai mult sau mai puţin rapide, ale extinde¬ 
rii drepturilor politice până la sufragiul universal, democraţii 
puri se vor regăsi în apropierea primelor mişcări socialiste, 
chiar dacă într-un raport care adesea este de concurenţă, aşa 
cum s-a întâmplat în Italia cu partidul lui Mazzini. între 
democraţii puri şi liberalii conservatori există o distanţă atât 
de mare încât ei sunt incompatibili. 

Schematic, raportul dintre liberalism şi democraţie 
poate fi reprezentat urmând aceste trei combinaţii: a) libera¬ 
lismul şi democraţia sunt compatibile şi deci compozabile, 
în sensul că poate exista un stat liberal şi democratic fără a 
se exclude însă în acest fel un stat liberal şi nedemocratic 
sau un stat democratic neliberal (cel dintâi este statul libe¬ 
ralilor conservatori, cel de-al doilea, statul democraţilor ra¬ 
dicali); b) liberalismul şi democraţia sunt opuse, în sensul că 
democraţia dusă până la consecinţele sale extreme sfârşeşte 
prin a distruge statul liberal (aşa cum susţin liberalii con- 

servatori) sau se poate realiza pe deplin numai într-un stat 
social care a abandonat idealul statului minimal (cum susţin 
democraţii radicali); c) liberalismul şi democraţia sunt 
legate în mod necesar,în sensul că numai democraţia este în 
măsură să realizeze pe deplin idealurile liberale şi numai 
statul liberal poate fi condiţia actualizării democraţiei. Uti¬ 
lizând categoriile modalităţii, la punctul a raportul este de 
posibilitate (liberalism vel democraţie); la punctul b, ra¬ 
portul este de imposibilitate (liberalism aut democraţie); la 
punctul c, de necesitate (liberalism şi democraţie). Ca for¬ 
mă de guvernare, democraţia se conjugă atât cu libera¬ 
lismul, cât şi cu socialismul, iar raportul dintre democraţie 
şi socialism poate fi şi el reprezentat ca un raport de posibili¬ 
tate sau de coexistenţă posibilă, de imposibilitate (din partea 
democraţilor liberali sau, la extrema cealaltă, din partea 
susţinătorilor dictaturii proletariatului), sau de necesitate, ca 
în doctrinele şi mişcările social-democrate, conform cărora 
prin democraţie se realizează socialismul şi numai în socia¬ 
lism procesul de actualizare a democraţiei se realizează,pe 
deplin. 



Capitolul 11 


TIRANIA MAJORITĂŢII 


Cele două aripi ale liberalismului european, cea conser¬ 
vatoare şi cea radicală, sunt foarte bine reprezentate de doi 
autori liberali majori din secolul trecut, şi anume Alexis de 
Tocqueviile şi respectiv John Stuart Mill (1807-1873). Apro¬ 
piaţi ca vârstă (primul s-a născut în 1805, al doilea, în 1807), 
cei doi s-au cunoscut şi s-au stimat reciproc. Mill a scris în 
London Review, organ al radicalilor englezi, o recenzie 
întinsă a volumului întâi din Democraţia în America 1 . In 
opera lui despre democraţia reprezentativă, apărută imediat 
după moartea prietenului său (1861), el aminteşte cititorilor 
această „great work“ 2 . în ceea ce îl priveşte, Tocqueville a 
primit eseul lui Mill despre libertate când era deja pe moarte 
şi i-a scris autorului: „Nu am nici o îndoială că pe terenul 
libertăţii nu putem merge fără să ne dăm mâna“ 3 . în ciuda 
diferenţelor de tradiţie, de cultură şi de temperament, opera 
lor reprezintă întru totul ceea ce era comun în cele două 
tradiţii principale ale gândirii liberale europene, cea engleză 


1 J.S. Mill, Tocqueville on Pemocracy in America, în London Review, 
iunie 1835-ian. 1836, pp. 85-129. 

2 J.S. Mill, Considerations on Representative Govemient, în Collected 
Papers of John Stuart Mill, University of Toronto Press, Routledge and Kegan 
Paul, 1977, voi. XIX, p. 468. 

3 A. de Tocqueville, Correspondance anglaise, în Oeuvres completes, 
sous la dir. de J.-P. Mayer, Paris, Gallimard, NRF, 1954, t. VI, scrisoare către 
Mill din 9 februarie 1859, p. 352. 

şi cea franceză. Tocqueville dedicase mulţi ani de studiu şi 
de reflecţie democraţiei unei societăţi noi şi orientate către 
viitor, aşa cum era cea americană, iar Mill, mai puţin insular 
decât mulţi dintre compatrioţii săi, cunoştea gândirea fran¬ 
ceză, începând cu cea a lui Comte (1789-1857). 

Tocqueville a fost mai degrabă liberal şi nu democrat. 
El era ferm convins că libertatea, în principal libertatea 
religioasă şi morală (mai mult decât cea economică), repre¬ 
zintă baza şi fermentul oricărei vieţi civile. Dar Tocqueville 
înţelesese că secolul născut o dată cu revoluţia se îndrepta 
grăbit şi inexorabil către democraţie. Era vorba de un proces 
ce nu putea fi oprit. în introducerea primei părţi a operei sale 
(1835) el se întreba: „Să mai fie oare cineva care să creadă 
că democraţia, după ce a distrus feudalismul şi i-a biruit pe 
regi, va mai da înapoi în faţa burghezilor şi a celor bogaţi? 
Este oare posibil ca ea să se oprească tocmai acum când a 
devenit atât de puternică, iar adversarii ei atât de slabi? 1 * 1 . 

El spunea că şi-a scris cartea sub impresia unui fel de 
teroare religioasă încercată în faţa „revoluţiei irezistibile", 
care, trecând peste orice obstacol, continua să înainteze 
chiar în 'mijlocul ruinelor pe care ea însăşi le produsese. 
După călătoria pe care a făcut-o în Statele Unite, unde încer¬ 
case să înţeleagă care fuseseră condiţiile unei societăţi de¬ 
mocratice într-o lume atât de diferită faţă de cea europeană 
şi unde a surprins „imaginea democraţiei însăşi", toată viaţa 
a fost muncit de o întrebare: „Va putea supravieţui libertatea 
în societatea democratică, şi dacă da, cum anume?". 

în limbajul lui Tocqueville, „democraţie" înseamnă, pe 
de o parte, acea formă de guvernare în care toţi participă la 
lucrul public şi care e contrariul aristocraţiei şi, pe de altă 
parte, societatea care se inspiră din idealul de egalitate şi 
care, extinzându-se, va sfârşi prin a înghiţi societăţile tradi- 


1 A. de Tocqueville, Despre democraţie în America, voi. I, traducere de 
Magdalena Boiangiu şi Beatrice Staicu, Bucureşti, Humanitas, 1995, p. 45. 

ţionale fondate pe o ordine ierarhică de neschimbat. Ame¬ 
ninţarea la adresa democraţiei ca formă de guvernare este 
pentru Tocqueviile, ca de altfel şi pentru prietenul său, John 
Stuart Mill, tirania majorităţii: pericolul ca democraţia să 
evolueze ca o actualizare progresivă a idealului egalitar este 
nivelarea, care conduce la despotism. Există două forme de 
tiranie şi amândouă, chiar dacă în moduri diferite, reprezintă 
negarea libertăţii. Faptul că în opera lui Tocquevile aceste 
două semnificaţii ale democraţiei nu sunt explicit distinse 
poate să provoace cititorului judecăţi diferite, dacă nu chiar 
opuse, referitoare la poziţia ultimă a autorului faţă de demo¬ 
craţie. Privind democraţia nu ca pe un ansamblu de instituţii, 
dintre care cea specifică este participarea poporului la puterea 
politică, ci ca pe o exaltare a valorii de egalitate, nu numai 
politice, ci şi sociale, sau de egalitate a condiţiilor în dauna 
libertăţii, Tocqueville se dovedeşte a fi adesea un autor libe¬ 
ral şi nu unul democrat . El nu ezită să aşeze libertatea indi¬ 
vidului înaintea egalităţii sociale, având convingerea că 
popoarele democratice, chiar cu o înclinaţie naturală pentru 
libertate, nutresc pentru egalitate „o pasiune arzătoare, insa¬ 
ţiabilă, veşnică, de neînfrânt 11 , astfel încât, chiar dacă „vor 
egalitate în libertate 11 , ele vor vrea, atunci când nu o pot obţine 
pe aceasta, şi „egalitatea în sclavie 1 ' 1 . Asemenea popoare sunt 
dispuse să suporte sărăcia, dar nu aristocraţia. 

Tiraniei majorităţii Tocqueville îi consacră capitolul 7 
al celei de-a doua părţi din Democraţia în America. Prin¬ 
cipiul majorităţii este un principiu egalitar, întrucât el pre¬ 
tinde să acorde mai multă importanţă forţei numărului decât 
individualităţii particulare; principiul majorităţii se bazează 
pe argumentul că „mai mulţi oameni la un loc sunt mai lumi¬ 
naţi şi mai înţelepţi decât unul singur, că numărul prevalează 
asupra calităţii. Este teoria egalităţii aplicată inteligenţei 1 * 2 . 


1 Ibid., voi. II, p. 219. 

2 Ibid., voi. I, p. 322. 

Printre efectele negative ale omnipotenţei majorităţii se 
numără instabilitatea legislativului, exercitarea adesea arbitra¬ 
ră a puterii funcţionarilor, conformismul opiniilor, diminua¬ 
rea numărului de oameni cu adevărat însemnaţi pe scena poli¬ 
tică. Pentru un liberal ca Tocqueville, puterea este mereu 
nefastă, indiferent dacă ea aparţine regelui sau poporului. 
Problema politică prin excelenţă este cea relativă nu atât la 
cine deţine puterea, cât la modul în care este controlată şi 
limitată aceasta. O bună guvernare nu se judecă după numă¬ 
rul mare sau mic al celor care deţin puterea, ci după numărul 
mare sau mic de lucruri pe care ei le pot face în mod legal. 
„Omnipotenţa ca atare mi se pare a fi un lucru rău şi pri¬ 
mejdios... Nu există pe pământ o autoritate atât de respec¬ 
tabilă prin ea însăşi sau învestită cu un drept atât de sacru, 
încât s-o vreau s-o las să acţioneze în mod necontrolat şi să 
domine fără a fi supravegheată. Când văd deci că se acordă 
unei puteri oarecare - indiferent că e vorba de un rege sau 
un popor, de o democraţie sau de o aristocraţie, indiferent 
dacă ea se exercită într-o monarhie sau într-o republică - 
dreptul şi posibilitatea de a face orice, eu spun că este vorba 
de germenele tiraniei" 1 

Tocqueville simţea cu acuitate totala nepotrivire, în 
ultimă instanţă, între idealul liberal, pentru care ceea ce 
contează este independenţa persoanei în sfera morală şi 
sentimentală, şi idealul egalitar, care vrea o societate 
compusă pe cât posibil din indivizi asemănători în privinţa 
aspiraţiilor, a gusturilor, a nevoilor şi a condiţiilor. El nu îşi 
făcea prea multe iluzii în privinţa supravieţuirii libertăţii în 
societatea democratică, chiar (facă nu s-a resemnat să accep¬ 
te pentru contemporanii lui şi pentru generaţiile viitoare 
destinul de servitori satisfăcuţi. Sunt memorabile ultimele 
pagini ale celei de-a doua părţi din „marea operă" a sa (apă- 


1 Ibid., voi. I, pp. 327-328 (am modificat traducerea românească, inco¬ 
rectă - n. red.). 

rută în 1840), în care Tocqueville simte apropiindu-se mo¬ 
mentul în care democraţia se va transforma în contrariul 
său, deoarece poartă în ea germenii noului despotism, sub 
forma unei guvernări centralizate şi omniprezente. Sugestia 
democraţiei anticilor criticată de Constant, şi deci a omni¬ 
potenţei voinţei generale a lui Rousseau, îl face să spună: 
„Contemporanii noştri îşi imaginează o putere unică, tute¬ 
lară, omnipotentă, dar aleasă de cetăţeni; ei combină centra¬ 
lizarea cu suveranitatea populară. Asta le dă o oarecare ali¬ 
nare. Ei se consolează cu gândul că se află sub tutelă, cre¬ 
zând că ei înşişi şi-au ales tutorii... într-un asemenea sistem, 
cetăţenii ies câteva clipe din starea de dependenţă pentru 
a-şi desemna stăpânul, iar apoi se reîntorc la acesta" 1 . 

Nu, democraţia, înţeleasă ca participare directă sau in¬ 
directă a tuturor la puterea politică, nu este de la sine un re¬ 
mediu suficient pentru tendinţa către o societate tot mai 
puţin liberă: „Nimeni nu va mai reuşi să convingă - exclamă 
Tocqueville către sfârşitul cărţii - că un guvern liberal, ener¬ 
gic şi înţelept, va mai putea ieşi din sufragiile unui popor de 
servitori" 2 . Remediile, dacă mai există, iar Tocqueville 
credea că ele mai există şi nu a încetat până la sfârşitul vieţii 
să le propună, sunt remediile clasice ale tradiţiei liberale, cel 
dintâi fiind apărarea anumitor libertăţi individuale, ca 
libertatea presei, libertatea de asociere, în general libertatea 
drepturilor individului, de care statele democratice au ten¬ 
dinţa să nu facă nici un caz în numele interesului colectiv; 
respectului formelor ce garantează cel puţin egalitatea în 
faţa legii i se adaugă descentralizarea. 

Din acelaşi motiv pentru care era mai degrabă liberal 
decât democrat, Tocqueville nu a fost niciodată atras de so¬ 
cialism, faţă de care şi-a exprimat în mai multe ocazii aver¬ 
siunea. Poţi fi liberal şi democrat, poţi fi democrat şi socialist. 



dar este mult mai greu să fii deopotrivă liberal şi socialist. 
Nedemocrat până la capăt, atunci când trebuie să confrunte 
democraţia cu idealul sublim al libertăţii, Tocqueville de¬ 
vine un apărător al democraţiei atunci când adversarul ce 
trebuie înfruntat este socialismul,în care el vedea întruparea 
statului colectivist ce ar da naştere unei societăţi de castori 
şi nu de oameni liberi. într-un discurs despre dreptul la mun¬ 
că pronunţat în faţa Adunării constituante la 12 septembrie 
1848, Tocqueville evocă din nou, pentru a o exalta, demo¬ 
craţia americană, observând, între altele, că aceasta este 
absolut imună la pericolul socialist; el afirmă că democraţia 
şi socialismul nu sunt de fapt solidare: „Sunt lucruri nu 
numai diferite, ci opuse 11 . Ele au în comun numai un cuvânt, 
egalitate. „Dar atenţie la diferenţă - încheie el democraţia 
vrea egalitatea în libertate, iar socialismul vrea egalitatea în 
mizerie şi servitute 111 . 


1 A . de Tocqueville, Dreptul la muncit, socialismul şi revoluţia (1X48). 
traducere de Cristian Preda.în Polis , nr. 1/1995,p. 61. 



Capitolul 12 


LIBERALISM SI UTILITARISM 

y 


Spre deosebire de Tocqueville, Mill era şi liberal şi de¬ 
mocrat: el considera democraţia, în special guvernarea re¬ 
prezentativă, pe care o numea chiar „guvernare populară“, 
ca o dezvoltare firească şi consecventă a principiilor libe¬ 
rale. Ceea ce nu înseamnă că nu ar fi văzut care erau defec¬ 
tele de care suferea guvernarea democratică. El le-a căutat 
chiar remedii, cu o încredere absolută într-un viitor marcat 
de un progres treptat şi necesar. în ultimele sale scrieri, Mill 
a considerat că liberalismul şi socialismul sunt incompa¬ 
tibile. Cele două opere principale de gândire politică (Mill 
fiind mai ales filozof şi economist) sunt intitulate Despre 
libertate (1859) şi Consideraţii despre guvernarea repre¬ 
zentativă (1863). Dacă Tocqueville a fost istoric şi autor 
politic, Mill a fost un teoretician al politicii şi a avut, mai 
mult chiar decât prietenul său francez pe care îl admira, 
vocaţia şi talentul unui reformator. 

Ca teoretician, reclamându-se de la filozofia utilitaristă 
a maestrului său Jeremy Bentham (1748-1832), Mill a 
aşezat doctrina liberală pe o bază diferită de cea a autorilor 
de dinaintea lui şi a dat viaţă sau, mai bine zis, un sprijin 
plin de autoritate, curentului liberal care va deveni apoi 
predominant. Doctrina liberală de până la Mill făcea din 
drepturile naturale şi prin urmare inviolabile ale cetăţenilor 
baza datoriei guvernanţilor de a restrânge exerciţiul puterii 

publice. într-o scriere din 1795 Anarchical Fallacies (So¬ 
fisme anarhice), Bentham dezlănţuise un atac violent împo¬ 
triva Declaraţiei drepturilor franceze, scoţând la iveală, cu o 
ironie dispreţuitoare, slăbiciunea lor filozofică, inconsistenţa 
logică şi echivocurile verbale, ca şi totala lor ineficacitate 
practică. în legătură cu declaraţia conform căreia toţi oamenii 
se nasc liberi, el exclama: „O prostie absurdă şi mizerabilă! 11 , 
explicând apoi că „nu există nimic asemănător unor drepturi 
naturale, nimic asemănător unor drepturi anterioare institu¬ 
ţiilor guvernării, nimic asemănător unor drepturi naturale care 
să se opună sau să fie în contradicţie cu cele stabilite prin 
lege" 1 . în opoziţie cu tradiţia seculară a dreptului natural, 
Bentham formula „principiul utilităţii 11 , conform căruia singu¬ 
rul criteriu pe care un bun legislator trebuie să îl aibă în vedere 
este acela de a emana legi care să aibă ca efect fericirea 
majorităţii. Altfel spus, dacă trebuie să existe limite ale puterii 
guvernanţilor, ele nu derivă din supoziţia neîntemeiată a unor 
inexistente şi nicicum demonstrabile drepturi naturale ale 
omului, ci din consideraţia obiectivă că oamenii doresc plăce¬ 
rea şi fug de durere şi că, în consecinţă, cea mai bună societate 
este cea care reuşeşte să obţină maximum de fericire pentru cât 
mai mulţi din membrii ei. în tradiţia gândirii anglo-saxone, 
care este cu siguranţă cea care a produs contribuţia cea mai 
durabilă şi mai coerentă la dezvoltarea liberalismului, de la 
Bentham încoace, utilitarismul şi liberalismul merg împreu¬ 
nă, iar filozofia utili taristă a devenit cel mai important aliat 
teoretic al statului liberal. Trecerea de la dreptul natural la 
utilitarism a marcat o adevărată criză a fundamentelor gân¬ 
dirii liberale, care va ajunge până la dezbaterea referitoare la 
drepturile omului, d i n ultimii ani. 

Mill este un utilitarist declarat şi convins. Pentru el, 
„doctrina care admite ca fundament al moralităţii utilitatea 

1 J. Bentham, Anarchical Fallacies, în The Works,ed. J. Bowring, Edinburgh, 
William Tait, voi. II,p. 500. 

sau principiul maximei fericiri susţine că acţiunile umane 
sunt bune în măsura în care tind să promoveze fericirea şi 
rele, când tind să promoveze contrariul fericirii 11 '. 

Mill înţelegea fericirea în sens benthamian, ca plăcere 
sau absenţă a durerii, iar nefericirea, ca durere sau absenţă a 
plăcerii: de altfel, ca doctrină morală ce critică şi refuză orice 
altă formă a fundamentului obligaţiei morale în afara celei 
care se referă la plăcere şi durere, utilitarismul este preocupat 
nu de utilitatea individului separată de cea a altor indivizi, ci 
de utilitatea socială, nu „de fericirea celui care acţionează, ci 
de fericirea tuturor celor interesaţi" şi care poate fi aprecia¬ 
tă de un „spectator benevol şi dezinteresat" 2 . în consecinţă şi 
urmând critica benthamiană a drepturilor naturale, Mill 
respinge tentaţia de a recurge la doctrina jusnaturalistă pentru 
a fonda şi justifica limita puterii statului. El declară aceasta 
în mod expres în introducerea la Despre libertate , unde ex¬ 
pune şi propune principiile care i-au inspirat propria doctri¬ 
nă: „Este nimerit să declar că eu mă abţin să trag vreun folos 
pentru argumentarea mea din ideea unor drepturi abstracte, 
independente de utilitate", deoarece „consider utilitatea ca 
instanţă ultimă în toate chestiunile etice", dacă este vorba „de 
utilitate în sensul cel mai larg, fondat pe interesele perma¬ 
nente ale omului ca fiinţă capabilă de progres" 3 . 

în buna tradiţie a gândirii liberale, libertatea despre care 
tratează Mill este libertatea negativă sau libertatea înţeleasă 
ca situaţia în care se află un subiect (fie el un individ sau un 
grup care acţionează ca un tot unitar) care nu este împiedicat 
de o forţă exterioară să facă ceea ce doreşte să facă şi nu este 
constrâns să facă ceea ce nu doreşte să facă. Plecând de aici, 
Mill formulează un principiu pe baza căruia sunt stabilite, 


'.J.S. Mill, Utilitarismul( 1863), traducere de Valentin Mureşan, Bucureşti, 
Editura Alternative, 1994, p. 18 (trad. modificată - n. red.). 

2 /b/c/., p. 25. 

3 J.S. Mill, Despre libertate, traducere de Adrian-Paul Iliescu, Bucureşti, 
Humanitas, 1994, p. 19. 

pe de o parte, limitele între care îi este permis puterii publice 
să restrângă libertatea indivizilor, pe de altă parte, cadrul în 
care indivizii sau grupurile pot acţiona fără obstacol din 
partea puterii statului; cu alte cuvinte, este vorba de delimi¬ 
tarea sferei private de cea publică, astfel încât individul să 
se poată bucura de o libertate garantată în raport cu puterea 
statului, iar această libertate să fie cea mai mare cu putinţă 
în adaptarea necesară a interesului individual şi a celui co¬ 
lectiv. Principiul propus de Mill este următorul: „unicul 
scop care îi îndreptăţeşte pe oameni, individual sau colectiv, 
la ingerinţe în sfera libertăţii de acţiune a oricăruia dintre ei 
este autoapărarea**, motiv pentru care „unicul ţel în care 
puterea se poate exercita, în mod legitim, asupra oricărui 
membru al societăţii civilizate, împotriva voinţei sale, este 
acela de a împiedica vătămarea altora* 1 '. De unde decurge că 
„dacă cineva comite un act ce dăunează altora, atunci există, 
cel puţin la prima vedere, elementele pentru a-1 pedepsi prin 
mijlocirea legii sau, acolo unde sancţiunile legii nu se pot 
aplica fără riscul de a greşi, prin forţa oprobriului public** 2 . 

Obiectivul pe care Mill şi-l propunea enunţând acest 
principiu era limitarea dreptului statului de a restrânge sfera 
libertăţii individuale (în care individul poate alege între mai 
multe soluţii) şi de a obliga cetăţenii să facă sau nu ceva 
contrar voinţei lor; potrivit lui Mill, acest drept se va 
exercita doar în sfera acţiunilor externe (în sensul kantian al 
cuvântului), adică în sfera acelor acţiuni prin intermediul 
cărora un individ, pentru a-şi satisface un interes personal, 
poate interfera cu interesul altcuiva. Mill căuta de asemenea 
să protejeze individul particular de ingerinţa puterii publice 
în toate acele acţiuni care îl privesc numai pe el, cum sunt 
sfera conştiinţei interioare şi libertatea de gândire şi de opi¬ 
nie, libertatea de a acţiona după propria dorinţă şi după pla- 



nurile proprii, libertatea de a se asocia cu alţi indivizi. Dacă 
numim patemalism orice doctrină politică ce atribuie statului 
dreptul de a interveni în sfera interioară a individului în 
virtutea credinţei că orice individ, chiar adult, are nevoie să 
fie protejat de propriile sale înclinaţii şi porniri, liberalismul 
se dovedeşte a fi şi prin Mill, cum fusese deja prin Locke 
sau Kant, doctrina antipatemalistă prin excelenţă, întrucât 
pleacă de la supoziţia etică potrivit căreia, ca să folosim o 
expresie foarte nimerită a lui Mill, „fiecare este adevăratul 
paznic al propriei sănătăţi, fie ea trupească, mintală sau 
sufletească" 1 . Asta nu înseamnă că la Mill (ca, de altfel, şi 
la Locke şi Kant) nu se regăsesc elemente paternaliste. 
Trebuie însă avut în vedere faptul că,în definiţia de mai sus, 
Mill îşi limitează propria afirmaţie la membrii „unei comu¬ 
nităţi civilizate": principiul libertăţii este aşadar valabil 
numai pentru indivizi în deplinătatea facultăţilor. El nu este 
valabil şi pentru minori, care se află încă sub autoritatea pa¬ 
ternă,, şi nici pentru societăţile înapoiate, ce pot fi considerate 
ca fiind formate din minori. Asupra acestui ultim punct, 
opinia lui Mill este foarte limpede: „despotismul este un mod 
legitim de cârmuire atunci când cei cârmuiţi sunt barbari, cu 
condiţia ca scopul său să fie progresul, iar mijloacele să fie 
cele îndreptăţite de realizarea acestui scop" 2 . Cu excepţia 
subordonatei concesive (dar cine judecă scopul şi conformi¬ 
tatea mijloacelor faţă de scop?), această opinie a lui Mill nu 
se deosebeşte prin nimic de justificarea tradiţională a regi¬ 
murilor despotice, care, încă de la Aristotel, erau considerate 
a fi potrivite pentru popoarele aflate în mod natural în stare de 
servitute. 



Capitolul 13 


DEMOCRAŢIA REPREZENTATIVĂ 

5 


La fel ca şi Tocqueviile, Mill se temea de tirania majo¬ 
rităţii şi o considera unul dintre pericolele de care societatea 
trebuie să se păzească. Această teamă nu-1 face însă să re¬ 
nunţe la guvernarea democratică. în cartea lui despre demo¬ 
craţia reprezentativă, care apare la câţiva ani după cea despre 
libertate, Mill tratează problema clasică a celei mai bune 
forme de guvernare şi răspunsul său este că aceasta e tocmai 
democraţia reprezentativă, care constituie, cel puţin în ţările 
ajunse la un anumit nivel de civilizaţie, urmarea naturală a 
unui stat care vrea să asigure cetăţenilor săi libertatea maxi¬ 
mă: „Participarea tuturor la beneficiile libertăţii este un con¬ 
cept perfect, din punct de vedere ideal, al guvernării libere 11 . 
Maxima aceasta este susţinută de următorul comentariu: 
„în măsura în care unii, nu are importanţă cine, sunt excluşi 
de la aceste beneficii, interesele lor sunt lăsate fără garanţiile 
acordate celorlalţi, iar ei înşişi au mai puţine posibilităţi şi 
motivaţii decât cele pe care le-ar putea avea pentru a-şi 
desfăşura întreaga energie în vederea binelui propriu şi a 
celui al comunităţii" 1 . 

Un comentariu ce dovedeşte cum nu se poate mai bine 
legătura dintre liberalism şi democraţie sau, mai precis, 

1 J. St. Mill, Considerutions on Representutive Government, în Collected 
Piip.ers, ed. cit., voi. XIX, p. 406. 

dintre o anumită concepţie despre stat şi modalităţile şi for¬ 
mele de exercitare a puterii care îi pot asigura cel mai bine 
actualizarea. 

Afirmaţia conform căreia cea mai bună guvernare liberă 
este cea în care toţi participă la beneficiul libertăţii l-a 
împins pe Mill să devină promotorul extinderii sufragiului, 
în tradiţia radicalismului de origine benthamiană, de unde a 
pornit reforma electorală engleză de la 1832. Unul dintre 
remediile ce pot fi aduse tiraniei majorităţii este ca, în sco¬ 
pul formării majorităţii, la alegeri să participe, în afară de 
clasele înstărite care constituie întotdeauna o minoritate a 
populaţiei, având tendinţa naturală de a se îngriji în mod 
exclusiv de propriile interese, şi clasele populare, cu condi¬ 
ţia ca ele să plătească un impozit, oricât de scăzut. Partici¬ 
parea la vot are o mare putere educativă: datorită discuţiei 
politice, muncitorul (the manual labourer ), care are o muncă 
repetitivă şi un orizont (cel al fabricii) îngust, ajunge să 
înţeleagă raportul dintre evenimente îndepărtate şi interesul 
său personal şi să stabilească raporturi cu cetăţeni diferiţi de 
cei cu care are relaţii zilnice de muncă, devenind astfel 
membru conştient al unei mari comunităţi: „într-o naţiune 
civilizată şi adultă, nu trebuie să existe nici paria, nici oa¬ 
meni loviţi de incapacitate, altfel decât din vina lor 11 '. 

Sufragiul universal, de altfel, este un ideal limită, faţă de 
care propunerile avansate de Mill sunt încă foarte departe: în 
afară de cei care dau faliment şi de debitorii periculoşi, Mill 
îi , exclude de la dreptul de vot pe analfabeţi, pledând în 
acelaşi timp pentru un învăţământ deschis tuturor („învăţă¬ 
mântul universal trebuie să preceadă sufragiul universal 14 ); el 
îi exclude de asemenea pe cei ce trăiesc din mila parohiilor, 
pornind de la consideraţia că acela care nu plăteşte fie şi un 
cât de mic impozit nu are dreptul să decidă modul în care 
fiecare trebuie să participe la cheltuiala publică. Mill este, în 


1 Ibid., p. 470. 

schimb, favorabil votului feminin (contrar tendinţei precum¬ 
pănitoare din statele europene care a condus, în general, la 
extinderea votului la analfabeţi înainte de extinderea lui la 
femei), argumentând că toate fiinţele umane au interesul să fie' 
bine guvernate şi, de aceea, toţi au nevoie în mod ideal de vot, 
pentru a-şi putea asigura partea de beneficii care revine fie¬ 
cărui membru al comunităţii. Ba chiar, răstumând argumentul 
obişnuit al antifeminiştilor, Mill susţine că „dacă există vreo 
diferenţă între sexe, femeile au mai mare nevoie de vot decât 
bărbaţii, întrucât, fiind mai slabe din punct de vedere fizic, ele 
depind pentru protecţia lor - în cea mai mare parte - de 
societate şi de lege“>. 

Al doilea remediu împotriva tiraniei majorităţii constă, 
pentru Mill, într-o schimbare a sistemului electoral, adică în 
trecerea de la sistemul majoritar, conform căruia fiecare 
colegiu are dreptul să prezinte un singur candidat, iar dintre 
candidaţii aflaţi în concurenţă cel care primeşte majoritatea 
voturilor (nu contează dacăîntr-un tur sau două) învinge, iar 
ceilalţi pierd, la sistemul proporţional, pe care Mill îl adoptă 
aşa cum este el formulat de Thomas Hare (1806-1 $91), 
sistem care asigură o reprezentare adecvată şi minorităţilor, 
fiecăreia în funcţie de voturile obţinute fie într-un colegiu 
unic naţional, fie într-un colegiu a cărui mărime să permită 
alegerea mai multor reprezentanţi. în prezentarea avantaje¬ 
lor şi defectelor noului sistem, Mill subliniază că o mino¬ 
ritate puternică ar fi o frână pentru majoritate, ea putând să 
împiedice majoritatea să abuzeze de propria putere, fapt 
care ar conduce la degenerarea democraţiei. în acest con¬ 
text, Mill aduce unul dintre cele mai alese elogii pe care 
gândirea liberală le-a adresat vreodată antagonismului, 
într-un fragment în care e condensată esenţa eticii liberale: 
„Nici o comunitate nu a cunoscut vreodată o dezvoltare du¬ 
rabilă decât dacă în ea s-a desfăşurat un conflict între forţa 


1 Ibid., p. 479. 

cea mai puternică şi alte forţe rivale, între autorităţile spiri¬ 
tuale şi cele temporale, între clasele militare sau teritoriale 
şi cele muncitoreşti, între rege şi popor, între ortodoxie şi 
reformatorii religioşi" 1 . 

Acolo unde lupta a fost înăbuşită sau calmată, a început 
întotdeauna stagnarea, căreia i-a urmat decăderea unui stat 
sau a unei întregi civilizaţii. 

în ciuda deplinei acceptări a principiului democratic şi 
a elogiului democraţiei reprezentative ca forma cea mai 
bună de guvernare, idealul democraţiei perfecte este încă 
departe de a fi atins. Oarecum pentru a atenua efectul no¬ 
vator al sufragiului lărgit, Mill propune instituirea votului 
plural - care nu a avut succes - vot conform căruia, dacă 
este drept ca toţi să voteze, asta nu înseamnă ca toţi să aibă 
dreptul la un singur vot: votul plural ar reveni, după Mill, nu 
celor mai bogaţi, ci celor mai instruiţi, cu rezerva de a-1 
acorda şi celor care cer şi promovează un examen. Nu în¬ 
tâmplător, în constituţiile modeme se afirmă că dreptul de 
vot trebuie să fie „egal“ (ca în art. 48 al constituţiei italiene). 


* Ibid., p. 459. 



Capitolul 14 


LIBERALISM ŞI DEMOCRAŢIE 
ÎN ITALIA 


Cu toate limitele inerente unui liberalism încă mult im¬ 
pregnat de patemalism şi unei democraţii foarte imperfecte 
şi inegalitare, opera lui Mill a reprezentat o întâlnire fecundă 
între gândirea liberală şi gândirea democratică. în ciuda 
acestui fapt, liberalii şi democraţii au continuat, cum dş altfel 
continuă şi în prezent, să creeze mişcări şi fracţiuni politice 
diverse, uneori contradictorii, după cum miza principală o 
constituie intervenţia din ce în ce mai accentuată a statului, 
pe care liberalii o interpretează, pe bună dreptate, ca o con¬ 
secinţă a procesului de democratizare, sau persistenţa unor 
oligarhii politice şi a unor inegalităţi economice frapante, pe 
care democraţii o interpretează, pe bună dreptate, ca o con¬ 
secinţă a încetinelii cu care acest proces de democratizare a 
avut loc şi a obstacolelor care i-au fost puse în cale de către 
beati possidentes. în această privinţă, opoziţia dintre libe¬ 
ralism şi spiritul democratic poate fi considerată şi dintr-un 
alt punct de vedere: dezvoltarea doctrinei liberale este strâns 
legată de critica economică a societăţilor autocratice; dez¬ 
voltarea doctrinei democrate este mai strâns legată de o 
critică de natură politică şau instituţională a autocraţiilor. 
Ceea ce este sigur este că, pe tot parcursul secolului trecut, 
liberalismul şi democraţia au desemnat doctrine şi mişcări 
antagonice: liberalii, care apărau cucerirea sau recucerirea 
drepturilor de libertate, aduse de epoca Restauraţiei, au fost 

suspicioşi la adresa nostalgiilor revoluţionare ale democra¬ 
ţilor; democraţii, care considerau neterminat procesul de 
emancipare populară, început o dată cu revoluţia franceză şi 
întrerupt în perioada Restauraţiei, îi respingeau pe liberali ca 
fiind un partid al moderaţilor. înainte de formarea partidelor 
socialiste, parlamentarii se împărţeau în două fracţiuni opuse, 
partida conservatoare şi partida progresistă, care corespund 
în mare opoziţiei dintre liberali şi democraţi, cea mai corectă 
dialectică politică fiind considerată cea care asigura alternan¬ 
ţa acestor două fracţiuni, chiar dacă în patria parlamentului 
şi a bipartidismului, Anglia, cele două partide opuse s-au nu¬ 
mit conservator şi liberal. (Să adăugăm că o dată cu trecerea 
timpului, conţinutul programelor partidelor se schimbă, dar 
numele lor rămâne acelaşi.) La convergenţa treptată a 
tradiţiilor liberală şi democratică au contribuit, în primul 
rând, formarea partidelor socialiste, şi apoi, având chiar o 
influenţă mai mare - în secolul nostru - formarea unor regi¬ 
muri antiliberale şi antidemocratice precum cele fasciste sau 
cel instaurat în Rusia de revoluţia din octombrie: în compa¬ 
raţie cu noutatea statelor totalitare ale secolului al XX-lea, 
diferenţele iniţiale dintre liberalism şi democraţie devin, din 
punct de vedere istoric şi politic, nerelevante. 

în gândirea politică italiană din cea de-a doua jumătate a 
secolului trecut - gândire care, de altminteri, respectă liniile 
generale ale gândirii politice europene, mai ales ale celei 
franceze -, opoziţia dintre şcoala liberală şi şcoala democrată 
este foarte clară, mai ales datorită prezenţei active a unui 
scriitor şi agitator politic precum Mazzini (1805-1872), 
considerat şi în afara Italiei printre reprezentanţii de seamă ai 
curentelor democratice care agită naţiunile europene în lupta 
lor împotriva vechilor autocraţii. 

Atunci când îşi expunea interpretarea operei literare a 
lui Mazzini, Francesco de Sanctis (1817-1883) trasa de ase¬ 
menea liniile principale ale distincţiei dintre şcoala liberală 
şi şcoala democrată, considerate ca fiind cele două curente 
vii ale spiritului public italian din secolul al XlX-lea. Chiar 

dacă de Sanctis punea în lumină mai ales aspectul literar al 
acestor două curente, el a arătat că asemănarea lor rezidă în 
faptul că ele includeau şi scopuri politice, morale, religioase, 
drept pentru care, spre deosebire de şcolile pur literare, au 
acţionat asupra întregii societăţi italiene şi nu numai asupra 
cercului restrâns de literaţi. De altfel, acelaşi de Sanctis, 
dedicând o parte din cursul său lui Mazzini, a considerat că 
realizează un lucru folositor educaţiei naţionale, în care dorea 
să includă formarea unei stângi noi, care să asigure ţării o 
nouă orientare, „o nouă atitudine faţă de clasele populare, o 
nouă concepţie despre ceea ce înseamnă naţional, o direcţie 
diferită de cea a dreptei istorice, mai largă, mai puţin exclu¬ 
sivă, mai puţin poliţienească" 1 . în viziunea lui, şcoala libe¬ 
rală era aceea care renunţase să facă din libertate un obiectiv 
final, adică aşa cum o propagaseră filozofii secolului al 
XVIII-lea, făuritorii unei revoluţii, mulţumindu-se cu liberta¬ 
tea ca mijloc, ca metodă sau „procedură" pur formală, de care 
fiecare se putea servi pentru propriile-i scopuri. „în această 
şcoală liberală - comenta el - intră oameni cu scopuri din cele 
mai diferite, ca pe un teren comun: clerici, care cer libertatea 
bisericii, conservatori, care vor libertatea claselor superioare, 
democraţi, care vor libertatea claselor inferioare, progre¬ 
sişti, care încearcă să meargă înainte fără să forţeze natura" 2 . 

în viziunea lui de Sanctis, şcoala democrată era, dimpo¬ 
trivă, cea care era inspirată de idealul unei noi societăţi 
„bazate pe dreptatea distributivă, pe egalitatea de drept care, 
în ţările mai avansate, este şi o egalitate de fapt", şi pentru care 
libertatea nu era numai procedură sau metodă, ci şi „substan¬ 
ţă" 3 . De Sanctis preciza: „Acolo unde domneşte inegalitatea, 
libertatea poate fi scrisă în legi, în statut, dar ea nu este ceva 
real: nu este liber ţăranul care depinde de proprietar, nu e liber 


1 F. de Sanctis, Letteratwa e vita nazionale, Einaudi, Torino, 1950, p. 7. 

2 F. de Sanctis, Mazzini e la scuola democratica, Einaudi, Torino, 1951, 

3 Ibid., p. 13. 

clientul care rămâne supus stăpânului, nu e liber omul legat 
de glie şi de muncile nesfârşite ale câmpului" 1 . 

Francesco de Sanctis încheia afirmând că aceste idei au 
condus la res publica, care „nu este o guvernare a unuia sau 
a altuia, nu este puterea arbitrară sau dominaţia de clasă, ci 
guvernarea tuturor" 2 3 . Un stat care consideră libertatea ca 
mijloc poate fi neutru, indiferent sau ateu. Nu la fel stau lu¬ 
crurile cu un stat al tuturor, cu res publica, care trebuie să-şi 
propună ca scop, mai ales după o unificare rapidă şi forţată, 
educaţia naţională. 

Şi pentru a rămâne în Italia, acest contrast puternic 
poate fi reprezentat în mod foarte explicit prin opoziţia din¬ 
tre cei doi protagonişti principali ai risorgimento -ului nostru, 
Cavour (1810-1868) şi Mazzini. Unul dintre autorii de la 
care, în tinereţe, Cavour a preluat anumite principii pe care 
nu le-a mai abandonat a fost, pe lângă Constant, Bentham, 
de la care a împrumutat ideea fragilităţii teoriei dreptului 
natural, ca şi o convingere puternică în eficacitatea utilita¬ 
rismului, fapt care-1 împingea să se considere cu satisfacţie 
vizibilă un „benthamian înrăit" 2 . într-una din scrierile sale 
doctrinare cele mai complete, I sistemi e la democrazia. 
Pensieri (1850), Mazzini face din Bentham, din doctrina lui 
utilitaristă, principalul responsabil pentru materialismul 
dominant în doctrinele democrate şi socialiste, de la 
Saint-Simon (1760-1825) la comunişti, fără a-i numi însă în 
mod expres nici pe Marx (1818-1883), nici pe Engels 
(1820-1895); Mazzini îl numeşte pe Bentham „şef şi legiui¬ 
tor al şcolii" care îi cuprinde pe toţi „iubitorii utilului" 4 . Doc¬ 
trinei utilului Mazzini îi opune ideea datoriei şi a sacrificiului 


1 Ibid., p. 14. 

2 ./b/d., pp. 13-14. 

3 Extrag acest citat din R. Romeo, Cavour e il mio tempo, vol.l, 1810-1842, 
Laterza, Bari, 1969, p. 288. 

4 G. Mazzini, I sistemi e la democrazia. Pensieri, ed. G. Galasso,ll Mulino, 
Bologna, 1961,pp. 101-102. 

pentru sfânta cauză a omenirii: „Nu - exclamă el - interesul 
şi plăcerea nu sunt mijloacele prin care democraţia va putea 
ameliora starea socială; o teorie a utilului nu va putea face 
să se resimtă în confortul bogăţiei suferinţele claselor sărace 
şi nevoia urgentă a unui remediu 14 '. 

Cavour este un admirator al lui Tocqueville cu care îm¬ 
părtăşeşte neliniştea în privinţa mersului inexorabil al ome¬ 
nirii către democraţie. Tocqueville, ministru de externezi 
republicii franceze începând din iunie 1849, pune pecetea 
definitivă pe căderea republicii romane, iar Mazzini îi 
adresează, lui şi ministrului Falloux (1811-1886), o scrisoare 
vehementă în care îi apostrofează ca „ultimi elevi ai unei 
şcoli care, începând prin a predica doctrina atee a artei, a 
sfârşit în formula puterii pentru putere" 2 . Cavour este susţi¬ 
nătorul unei juste măsuri, adică al unei soluţii intermediare, 
singura raţională, între reacţiune şi revoluţie. Mazzini, 
susţinător intransigent al revoluţiei naţionale, se plasează în 
mod explicit la una dintre cele două extreme pe care soluţia 
flexibilă a doctrinarilor liberali le respingea. Mare admirator 
al ştiinţei economice şi al marilor economişti, de la Smith la 
Ricardo (1771-1823), Cavour era un discipol convins şi de 
neclintit al teoriilor liberului schimb, cărora Mazzini li s-a 
opus mereu cu putere, propunând în replică ideea unui stat 
învestit cu funcţife educativă, opus concepţiei liberale a sta¬ 
tului ca rău inevitabil şi care trebuie deci limitat la singura 
funcţie de agent de poliţie. Nimic nu e mai îndepărtat de 
gândirea unui liberal veritabil precum Cavour decât critica 
mazziniană a statului „spoliat de orice capacitate de iniţia¬ 
tivă, neavând altă misiune decât de a interzice"; într-un 
asemenea caz, spunea Mazzini, „societăţii i se substituie un 
agregat de indivizi, constrânşi să se comporte în mod paşnic, 


2 G. Mazzini, Lettera ai signori Tocqueville e Falloux miniştri di Francia, 
în G. Mazzini, Scritti politici, sub îngrijirea lui T. Grandi şi A. Comba, Utet, 
Torino, 1972, p. 647. 

dar credincioşi unor scopuri particulare şi liberi să îşi aleagă 
fiecare propria cale, conduşi sau nu către împlinirea misiunii 
comune. în politică, la fel ca şi în economie, laissez faire, 
laissez passer este prima formulă a şcolii‘ M . 

Nimic nu e mai ostil neutralităţii cavouriene, favorabilă 
progresului realizat treptat prin adaptarea instituţiilor la 
evoluţia societăţii, decât revoluţionarismul abstract mazzi- 
nian, care opune criteriului simplu şi sănătos al utilului 
imperativul sacrificiului şi care face din exaltarea iluministă 
a drepturilor individuale o predică severă despre îndatoriri. 
„Fidel benthamismului său iniţial - scrie R. Romeo - Cavour 
este convins că progresul economic nu se deosebeşte întru 
totul, ci mai degrabă coincide cu cel spiritual şi morar 1 2 . 
Dimpotrivă, fidel antibenthamismului său iniţial, Mazzini 
afirmă că progresul spiritual este o condiţie a progresului 
material: cu doctrina fericirii şi a bunăstării, inspirată din 
utilitarism, se formează oameni egoişti, care preţuiesc ma¬ 
teria. „Trebuie aşadar găsit un principiu educativ superior... 
Şi acest principiu este datoria" 3 . 


1 G. Mazzini, /sistemi e la democrazia, p. 96. 

2 R. Romeo, op. cit., p. 288. 

3 G. Mazzini ,Dei doveri dell’iiomo , în Scritti politici, p. 847. 



Capitolul 15 


CONFRUNTAREA DEMOCRAŢIEI 
CU SOCIALISMUL 


în ciuda constituirii - lente şi dificile - a unei simbioze 
între idealurile liberale şi idealurile democrate, contrastul 
dintre liberalism şi democraţie nu s-a diminuat, ci chiar, 
sub anumite aspecte, s-a accentuat în aceşti ultimi ani. 

Ceea ce a contribuit la menţinerea acestui contrast evi¬ 
dent şi la accentuarea lui a fost, începând cu cea de-a doua 
jumătate a secolului trecut, intrarea pe scena politică a miş¬ 
cării muncitoreşti, care s-a inspirat tot mai mult din doctri¬ 
nele socialiste, opuse celor liberale, fără a refuza în schimb, 
în ceea ce priveşte o parte însemnată a mişcării însăşi, 
metoda democrată, aşa cum s-a întâmplat în partidul laburist 
englez sau în partidul social-democrat german, în general în 
aripa sa reformatoare. Raportul dintre liberalism şi democra¬ 
ţie nu a fost niciodată, după cum am văzut, unul de opoziţie 
totală, chiar dacă altoirea idealurilor democratice pe trun¬ 
chiul originar al idealurilor liberale a fost dificilă, adesea 
contestată, iar integrarea liberalismului şi a democraţiei, 
acolo unde a avut loc, s-a petrecut încet, nu fără opoziţii şi 
rupturi. Dimpotrivă, raportul dintre liberalism şi socialism a 
fost încă de la început un raport de opoziţie netă, care nu are 
însă în vedere, aşa cum s-ar putea crede, exclusiv doctrina 
marxiană sau marxistă. Mărul discordiei l-a constituit liber¬ 
tatea economică, aceasta presupunând apărarea până la capăt 
a proprietăţii private. în ciuda nenumăratelor definiţii care 


99 



pot fi date socialismului din secolul trecut (au fost date cam 
o sută), există totuşi un criteriu distinctiv constant şi deter¬ 
minant care separă doctrina socialistă de toate celelalte: cri¬ 
tica proprietăţii private ca sursă principală a „inegalităţii din¬ 
tre oameni" (pentru a relua celebrul discurs al lui Rousseau) 
şi eliminarea ei totală sau parţială ca proiect al societăţii vi¬ 
itoare. Cei mai mulţi autori socialişti şi majoritatea mişcărilor 
inspirate de ei au identificat liberalismul, pe drept sau pe ne¬ 
drept, dar, în plan istoric, cu siguranţă pe drept, cu apărarea 
libertăţii economice şi deci a proprietăţii individuale ca 
singură garanţie a libertăţii economice, înţeleasă, la rândul ei, 
ca o condiţie necesară pentru manifestarea reală a tuturor 
celorlalte libertăţi. într-o concepere a istoriei bazată pe lupta 
de clasă, pe care mişcarea muncitorească a moştenit-o de la 
istoriografia burgheză, şi în cadrul căreia principalul actor 
istoric sunt clasele, iar dezvoltarea istorică are loc o dată cu 
trecerea de la o clasă dominantă la o altă clasă dominantă, 
liberalismul, interpretat ca acea concepţie conform căreia 
libertatea economică este baza tuturor celorlalte libertăţi - 
fără libertate economică nici un om neputând fi cu adevărat 
liber - a sfârşit prin a fi criticat de către autorii socialişti, nu 
numai de către Marx - care de altfel a exercitat o mare in¬ 
fluenţă în formarea partidelor socialiste continentale, mai 
ales în Germania şi Italia - ca o banală ideologie a clasei bur¬ 
gheze, mai exact, ca ideologie duşmană pe care socialiştii ar 
fi trebuit să o combată până la dispariţia ei totală. 

în vreme ce raportul dintre liberalism şi socialism a fost 
unul de opoziţie netă, indiferent dacă socialismul era judecat 
pe baza proiectului său de societate viitoare sau era consi¬ 
derat ca ideologie a unei clase destinate să urmeze clasei 
burgheze în dezvoltarea progresivă a istoriei, raportul dintre 
socialism şi democraţie a fost mai : degrabă, încă de la început, 
unul de complementaritate, aşa cum fusese până atunci 
raportul dintre democraţie şi liberalism. Se afirmă în mod 
curent că socialismul, care era considerat ca incompatibil cu 

liberalismul, nu era deloc incompatibil cu democraţia. Pen¬ 
tru a întări legătura de compatibilitate, de fapt de comple¬ 
mentaritate, dintre socialism şi democraţie, au fost avansate 
două teze: s-a afirmat, mai întâi, că procesul de democrati¬ 
zare ar fi produs în mod inevitabil, sau cel puţin ar fi favo¬ 
rizat constituirea unei societăţi socialiste, bazate pe transfor¬ 
marea instituţiei proprietăţii şi pe colectivizarea principa¬ 
lelor mijloace de producţie; în al doilea rând, s-a avansat 
ideea că numai o dată cu constituirea societăţii socialiste 
s-ar fi consolidat şi lărgit participarea politică şi ar fi devenit, 
deci, posibilă realizarea pe deplin a democraţiei, printre ale 
cărei promisiuni, pe care democraţia liberală nu le-ar fi 
putut niciodată menţine, se afla şi aceea a unei distribuiri 
egalitare, sau cel puţin mai egalitare a puterii economice, 
care completa distribuirea puterii politice. Pe baza acestor 
două teze, relaţia indisolubilă dintre democraţie şi socialism 
a fost înfăţişată, din perspectiva principalelor curente ale 
socialismului, ca o condiţie necesară a constituirii societăţii 
socialiste, iar din perspectiva curentelor democratice, ca o 
condiţie a dezvoltării democraţiei înseşi. 

Nu vreau să spun prin acestea că raportul dintre demo¬ 
craţie şi socialism a fost mereu unul paşnic. Sub anumite 
aspecte, a fost adesea un raport polemic, asemănător cu ra¬ 
portul dintre liberalism şi democraţie. O consolidare reci¬ 
procă, a democraţiei prin socialism şi a socialismului prin 
democraţie, era în mod evident un raport circular. Din ce 
punct al cercului ar fi trebuit început? A începe cu extin¬ 
derea democraţiei ar fi însemnat acceptarea unei dezvoltări 
graduale şi nesigure. Dar era oare posibil, de dorit şi licit să 
începi direct transformarea socialistă a societăţii printr-un 
salt calitativ revoluţionar, renunţând astfel, cel puţin 
provizoriu, la metoda democratică? Aşa se face că, începând 
cu cea de-a doua jumătate a secolului trecut, opoziţiei dintre 
liberalism şi democraţie i s-a adăugat opoziţia dintre apără¬ 
torii liberal-democraţiei, pe de o parte, şi care se aliau adesea 

între ei împotriva socialismului, considerat ca negator fie al 
liberalismului, fie al democraţiei, iar pe de altă parte socia¬ 
liştii democraţi şi nedemocraţi, care erau divizaţi nu atât prin 
opoziţia la liberalism, care le era comună, cât prin judecata 
diferită despre validitatea şi eficacitatea democraţiei, cel 
puţin în momentul cuceririi puterii. în orice caz, îndoiala 
asupra validităţii metodei democratice, pentru aşa-numita 
fază de tranziţie, nu înlătură câtuşi de puţin inspiraţia demo¬ 
cratică de fond a partidelor socialiste, care credeau în pro¬ 
gresul democraţiei într-o societate socialistă, fiind convinse 
că o societate socialistă ar fi fost, pe termen lung, mai demo¬ 
cratică decât cea liberală, născută şi crescută o dată cu naşte¬ 
rea şi creşterea capitalismului. 

în favoarea superiorităţii democraţiei socialiste faţă de 
cea liberală se pot găsi, în imensa literatură a acestui secol, 
cel puţin trei argumente: a) primul afirmă că, în vreme ce 
democraţia liberală (sau, din perspectivă polemică, capita¬ 
listă, sau, din punct de vedere al subiectului istoric care a 
promovat-o, burgheză) s-a născut ca democraţie reprezen¬ 
tativă, una în care reprezentanţii aleşi iau hotărâri fără a 
avea un mandat imperativ, democraţia socialistă (sau, din 
punct de vedere al luptei de clasă, proletară) va fi o demo¬ 
craţie directă, în dublul sens de democraţie a întregului 
popor, fără reprezentanţi, sau de democraţie nu de reprezen¬ 
tanţi, ci de delegaţi, al căror mandat imperativ este supus re¬ 
vocării; b) al doilea argument afirmă că, în vreme ce demo¬ 
craţia burgheză a consimţit, până la limita extremă a sufra¬ 
giului universal masculin şi feminin, participarea la puterea 
politică, centrală şi locală, numai democraţia socialistă va 
consimţi participarea populară chiar şi în luarea deciziilor 
economice, eare într-o societate capitalistă sunt luate auto¬ 
cratic, în acest sens ea reprezentând nu numai o consolidare 
a participării în sens intensiv, ci şi în sens extensiv cantitativ 
prin efectul deschiderii de noi spaţii exerciţiului suverani¬ 
tăţii populare în care constă esenţa democraţiei; c) în sfârşit. 



argumentul cel mai important afirmă că, în vreme ce în 
democraţia liberală dreptul poporului de a participa direct 
sau indirect la deciziile politice nu este însoţit de o distri¬ 
buire mai echitabilă a puterii economice, ceea ce face din 
dreptul de vot o simplă aparenţă, în democraţia socialistă 
această distribuire mai echitabilă devine unul dintre primele 
obiective ale schimbării regimului economic, transformând 
astfel puterea formală de participare în putere substanţială şi 
realizând idealul ultim al democraţiei, care este deplina 
egalitate între oameni. 

Faptul că mişcări politice atât de diferite precum cea 
liberală şi cea socialistă au îmbrăţişat idealul democratic 
astfel încât s-a ajuns la formarea unor regimuri de demo¬ 
craţie liberală şi a unor regimuri de democraţie socială, dacă 
nu socialistă (un regim care să fie în acelaşi timp democratic 
şi socialist încă nu a existat), ne poate face să credem că, de 
două secole încoace, democraţia este un fel de numitor Co¬ 
mun al tuturor regimurilor care s-au dezvoltat în ţări mai 
avansate din punct de vedere economic şi politic. Nu trebuie 
totuşi să credem că noţiunea de democraţie a rămas aceeaşi 
în trecerea de la democraţia liberală la cea socială. în bino¬ 
mul liberalism plus democraţie, democraţie înseamnă în prin¬ 
cipal sufragiu universal, şi deci un mijloc de exprimare a li¬ 
berei voinţe a indivizilor particulari; în binomul democraţie 
plus socialism, democraţie înseamnă ideal egalitar, pe care 
numai reforma proprietăţii propusă de socialism va fi în 
măsură să îl atingă. în primul binom, este vorba de o con¬ 
secinţă, în cel de-al doilea, de o propunere. Ca şi consecinţă, 
în cel dintâi, democraţia completează seria libertăţilor par¬ 
ticulare cu libertatea politică; ca premisă, în cel de-al doilea, 
democraţia va fi completată de către viitoarea transformare 
socialistă - până acum doar dorită - a societăţii capitaliste. 

Ambiguitatea conceptului de democraţie apare extrem 
de clar în aşa-numita „democraţie socială", care a dus la 
apariţia statului de servicii (expresie mai potrivită decât cele 

de „stat al bunăstării 11 şi de „stat asistenţial" care păcătuiesc 
prin exces sau prin omisiune). Democraţia socială pretinde 
că e superioară în raport cu democraţia liberală, fiindcă a 
inserat în propria declaraţie de drepturi drepturile sociale, 
care se adaugă drepturilor de libertate; faţă de democraţia 
socialistă, în schimb, ea este numai o primă fază. Această 
ambiguitate este relevată de dubla critică pe care democraţia 
socială o primeşte, când dinspre dreapta, din partea libera¬ 
lismului intransigent, care vede în ea o diminuare a libertă¬ 
ţilor individuale, când dinspre stânga, din partea socialiştilor 
nerăbdători, care o condamnă ca soluţie de compromis între 
vechi şi nou, soluţie care, în loc să favorizeze realizarea 
socialismului, îl împiedică sau îl face de-a dreptul imposibil. 



Capitolul 16 


NOUL LIBERALISM 


întorcându-ne la tema noastră - raportul dintre libera¬ 
lism şi democraţie - este neîndoielnic faptul că apariţia şi 
răspândirea doctrinelor şi mişcărilor socialiste, ca şi alianţa 
explicit declarată a acestora cu partidele democratice au 
redeschis conflictul istoric dintre liberalism şi democraţie, 
chiar în momentul în care ţările avansate se îndreptau spre 
sufragiul universal şi se părea că între liberalism şi democra¬ 
ţie are loc o împăcare istorică definitivă. Dacă, într-adevăr, 
aşa cum era scris în programul partidelor social-democrate 
din cea de-a Doua Internaţională, procesul de democratizare 
progresivă ar fi condus inevitabil la socialism, era oare ne¬ 
cesar ca liberalii să favorizeze acest proces? în reacţia împo¬ 
triva presupusei avansări a socialismului şi a programului 
său general de economie planificată şi de colectivizare a 
mijloacelor de producţie, doctrina liberală s-a concentrat în 
primul rând asupra apărării economiei de piaţă şi a libertăţii 
de iniţiativă economică (şi în consecinţă a proprietăţii pri¬ 
vate), identificându-se cu doctrina economică numită, în 
limbajul politic italian, liberismo. Cum se întâmplă adesea, 
chiar şi în cazul unei opoziţii între două ideologii născute 
contrare şi complet opuse în direcţiile lor programatice, aşa 
cum sunt liberalismul şi socialismul, au existat tentative de 
mediere sau de sinteză, care merg de la cunoscuta carte a lui 
Hobhouse (1864-1929) din 1911, Liberalism, la Socialismo 

liberale a lui Carlo Rosselli (1899-1937) din 1930, şi, pentru 
a rămâne la cazul Italiei, la liberal-socialism, formulă necu¬ 
noscută în altă parte, şi care a fost ideea care a inspirat un 
mic partid antifascist, Partito d’Azione, care a trăit numai 
câţiva ani (1942-1947). Antiteza continuă să existe, ba chiar 
s-a accentuat şi înăsprit în ultimele două decenii, ca urmare 
a două fenomene foarte relevante din punct de vedere 
istoric, aşa cum au fost, mai întâi, antiliberalismul manifest 
al regimurilor în care s-a încercat pentru prima dată o 
transfomare socialistă a societăţii şi, în al doilea rând, 
apariţia unor aspecte antiliberale în regimurile care au avut 
ca obiectiv realizarea statului-providenţă. Socialismul libe¬ 
ral (sau liberal-socialismul) a rămas până în acest moment 
fie un ideal doctrinar abstract, pe cât de seducător teoretic, 
pe atât de greu de transformat în instituţii, fie una dintre 
formulele, dar nu singura, care servesc la definirea acelui 
regim în care tutela aparatului statal s-a extins de la drep¬ 
turile de libertate la drepturile sociale. 

în vreme ce conjugarea liberalismului şi a socialismului 
a fost până acum pe cât de nobilă, pe atât de veleitară, 
identificarea progresivă a liberalismului cu liberul schimb 
este un fapt de necontestat, a cărui constatare serveşte la în¬ 
ţelegerea unui aspect, dintre cele mai relevante, ale actualu¬ 
lui context politic dominant din Statele Unite până în 
Europa occidentală. în Italia, un episod extrem de semni¬ 
ficativ a fost, din această perspectivă, disputa dintre Croce 
şi Einaudi (1874-1961) desfăşurată în ultimii ani ai regimu¬ 
lui fascist, asupra raportului dintre liberalismul etico-politic 
şi cel economic. în această dispută, Einaudi, ca economist 
liberal ce se afla, a susţinut împotriva lui Croce teza conform 
căreia liberalismul etico-politic şi liberalismul economic (sau 
libensmo ) sunt indisolubile, cel de-al doilea condiţionând 
existenţa celui dintâi; Croce însă, care sub unele aspecte era 
mai consevator ca Einaudi, a susţinut o teză opusă, conform 
căreia libertatea, fiind un ideal moral, se poate actualiza 

prin cele mai diverse măsuri economice, cu condiţia ca 
acestea să vizeze înălţarea morală a individului; Croce citează 
admirativ „frumoasa eulogie şi apologie" a socialismului li¬ 
beral al lui Hobhouse 1 . 

Luând în considerare sensul predominant al conceptului 
de liberalism şi făcând referire mai ales la diferitele curente 
numite neo-liberale, trebuie admis că în disputa dintre 
filozof şi economist, dreptate a avut cel de-al doilea. Prin 
neoliberalism se înţelege astăzi în primul rând o doctrină 
economică consecventă, liberalismul politic fiind doar o 
modalitate de actualizare a acestuia, nu mereu necesară, sau 
o apărare a încălcării libertăţii economice; libertatea politică 
este, în acest caz, doar un corolar. Nimeni nu a insistat mai 
mult decât economistul austriac Friedrich von Hayek - unul 
dintre cei mai însemnaţi inspiratori ai mişcării actuale de 
demantelare a statului de servicii - asupra legăturii indiso¬ 
lubile dintre libertatea economică şi libertatea fără alte ad¬ 
jective; Hayek, mai mult decât oricare alt teoretician liberal, 
a subliniat necesitatea de a distinge bine liberalismul, al 
cărui punct de plecare este o teorie economică, de demo¬ 
craţie, care este o teorie politică; pentru Hayek, libertatea 
individuală, care are ca primă condiţie libertatea economică, 
are o valoare intrinsecă, iar democraţia, numai o valoare 
instrumentală. El admite că, în luptele care s-au dat împo¬ 
triva puterii absolute, liberalismul şi democraţia au putut să 
meargă.împreună şi să se confunde una cu cealaltă. Dar 
acum această confuzie nu ar trebui să mai fie posibilă, deoa¬ 
rece s-a văzut, observând mai ales consecinţele antiliberale 
la care poate să conducă şi la care a şi condus procesul de 
democratizare, că cele două răspund unor probleme diferite: 
liberalismul - problemei funcţiilor guvernării şi mai ales 


1 Aceste scrieri ale lui Croce şi Einaudi au fost adunate în volumul 
Liberismo e liberulismo , îngrijit de P. Solari, Ricciardi, Napoli, 1957. Elogiul 
lui Hobhouse se află în prima dintre aceste scrieri. La concezione liberale come 
concezione deliu vita (1927), p. 14. 

limitării puterilor ei, democraţia - problemei cine trebuie să 
guverneze şi prin ce proceduri: „Liberalismul impune ca 
orice putere - şi în consecinţă şi cea a majorităţii - să fie su¬ 
pusă unor limite. Democraţia, în schimb, ajunge să considere 
opinia majorităţii ca singura limită a puterilor guvernării. 
Diferenţa dintre cele două principii devine mai clară dacă ne 
imaginăm cui li se opun ele: democraţia se opune guvernării 
autoritare, iar liberalismul, totalitarismului 11 '. 

în mod firesc, termenul liberalism, ca toţi termenii 
limbajului politic, a avut semnificaţii diferite, mai mult sau 
mai puţin extinse. Cu toate acestea, gândirea lui Hayek, 
expusă în numeroase opere, care pot fi considerate summa 
doctrinei liberale contemporane, reprezintă o confirmare de 
mare însemnătate a ceea ce a fost nucleul originar al libe¬ 
ralismului clasic: o teorie a limitelor puterii statului, derivată 
din presupunerea drepturilor sau intereselor individului, 
precedente formării puterii politice, dintre care nu poate 
lipsi dreptul la proprietatea individuală. Aceste limite sunt 
valabile pentru oricine deţine puterea politică, inclusiv 
.pentru guvernarea populară, adică chiar şi pentru un regim 
democratic în care toţi cetăţenii au dreptul de a participa, fie 
şi indirect, la luarea marilor hotărâri, şi a cărui regulă este 
regula majorităţii. La întrebarea până unde se întind puterile 
statului şi până unde se întind drepturile individului sau 
sfera aşa-numitei libertăţi negative, nu se poate da un 
răspuns definitiv: cu toate acestea, conform unui principiu 
constant şi specific doctrinei liberale în întreaga ei tradiţie, 
mai ales în cea anglo-saxonă, statul este cu atât mai liberal 
cu cât aceste puteri sunt reduse şi respectiv cu cât sfera 
libertăţii negative e mai largă. Deosebirea dintre liberalism 
şi autoritarism (mai degrabă decât totalitarism) stă în 
conotarea diferită, pozitivă sau negativă, a celor doi termeni 

' F. von Hayek, Liberulismo, în Enciclopedia del Novecento, Istituto dell’ 
Enciclopedia italiana. Roma, 1978, voi. III, p. 990. 

opuşi, putere şi libertate, ca şi a consecinţelor care decurg de 
aici. Liberalismul este doctrina în care conotarea pozitivă 
revine termenului de „libertate", cu consecinţa că o societate 
este cu atât mai bună cu cât e mai extinsă sfera libertăţii şi 
mai restrânsă cea a puterii. 

în formularea cea mai des întâlnită în zilele noastre, 
liberalismul este doctrina „statului minimal" (acel minimal 
state al anglo-saxonilor). Spre deosebire de anarhişti, pentru 
care statul este răul absolut şi deci trebuie eliminat, liberalii 
cred că statul este tot un rău, dar unul necesar, şi de aceea 
el trebuie conservat, chiar dacă între anumite limite, pe cât 
posibil restrânse. Tocmai pe baza succesului formulei de 
„stat minimal" se explică însemnătatea dezbaterii care a avut 
loc în jurul cărţii lui Robert Nozick, Anarhie, stat şi utopie, 
apărută în 1974 1 . Nozick luptă pe două fronturi: împotriva 
statului maximal al susţinătorilor „statului dreptăţii", căruia 
îi sunt atribuite sarcinile de redistribuire a bogăţiei, dar şi 
împotriva totalei eliminări a statului pe care o propun 
anarhiştii. Chiar dacă avansează argumente noi, Nozick reia 
şi apără teza liberală clasică a statului ca organizaţie care 
monopolizează forţa şi care are ca scop unic şi limitat să 
protejeze drepturile individuale ale tuturor membrilor gru¬ 
pului . Luând ca punct de plecare teoria lockeană a stării de 
natură şi a drepturilor naturale, chiar refuzând contractua¬ 
li smul ca teorie care vede naşterea statului într-un acord 
voluntar şi abandonându-se ideii fericite (şi poate şi false) 
a creaţiei unei „mâini invizibile", Nozick construieşte statul 
ca o asociere liberă între indivizi ce se află pe acelaşi terito¬ 
riu şi a cărui datorie este de a apăra drepturile oricărui indi¬ 
vid împotriva încălcării lor de către toţi ceilalţi, deci de a 
împiedica orice formă de protecţie particulară sau orice 


1 Pentru o dare de seamă a dezbaterii şi bibliografia relativă la ea, vezi 
F. Comanducci, „La meta-utopia di Nozick", în Materiali per una storia della 
cultura giuridica, XII, 1982, pp. 507-523 .'Cartea lui Nozick a fost tradusă şi în 
română, Humanitas, Bucureşti, 1997. 

încercare a indivizilor de a-şi face singuri dreptate. în ceea 
ce priveşte stabilirea drepturilor individuale pe care statul 
trebuie să le protejeze, teoria lui Nozick este fondată, în 
general, pe anumite principii de drept privat, conform cărora 
orice individ are dreptul să posede ceea ce a achiziţionat pe 
drept (principiul dreptăţii în achiziţionare) şi ceea ce a 
achiziţionat pe drept de la proprietarul precedent (principiul 
dreptăţii în transferare). Orice altă datorie pe care statul şi-o 
atribuie este nedreaptă, deoarece, în acest fel, el intervine pe 
nedrept în viaţa şi în libertatea indivizilor. Concluzia este că 
statul minimal, chiar minimal fiind, este statul cel mai extins 
care se poate imagina: orice alt stat este imoral. 

Teoria lui Nozick pune mai multe probleme decât rezol¬ 
vă: ea este întemeiată în întregime pe acceptarea doctrinei 
juridice a titlurilor de achiziţie originare şi derivate din pro¬ 
prietate, despre care autorul nu dă nici cea mai mică expli¬ 
caţie. Ea reprezintă în orice caz în mod exemplar punctul 
extrem în care a ajuns revendicarea tradiţiei autentice a 
liberalismului, ca teorie a statului minimal, împotriva statu- 
lui-bunăstare care îşi propune, printre îndatoririle sale, şi pe 
aceea a dreptăţii sociale. Ca atare, teoria lui Nozick nu poate 
să nu atace gândirea democratică, nu atât în ceea ce priveşte 
democraţia egalitară, care, cum s-a spus încă de la început, 
se împacă greu cu spiritul liberalismului, cât în privinţa 
însăşi a democraţiei formale, al cărei exerciţiu a condus 
pretutindeni, chiar şi acolo unde nu s-au format partide so¬ 
cialiste, ca în Statele Unite, la un exces de intervenţionism 
statal, incompatibil cu idealul statului care guvernează cât 
mai puţin posibil. 



Capitolul 17 


DEMOCRAŢIE SI NEGUVERNABILITATE 

* 5 


Raportul dintre liberalism şi democraţie a fost întot¬ 
deauna un raport dificil: nec cum te nec sine te. Astăzi, 
când liberalismul pare să ajungă încă o dată, de altfel con¬ 
secvent cu cea mai bună tradiţie a sa, la teoria statului 
minimal, raportul este mai dificil ca niciodată. în ultimii ani, 
tema principală a polemicii a fost cea despre neguverna- 
bilitate 1 . Dacă la începutul disputei ţinta principală a fost, 
aşa cum s-a văzut, tirania majorităţii, din care a derivat 
apărarea absolută a libertăţii individuale împotriva invadării 
sale de către sfera publică, chiar reglată pe baza principiului 
majorităţii, astăzi, ţinta principală este incapacitatea guver¬ 
nărilor democratice de a ţine sub control cum se cuvine 
conflictele unei societăţi complexe: e vorba despre o ţintă de 
semn opus, nu de excesul, ci de lipsa de putere. 

Tema neguvemabilităţii de care suferă regimurile de¬ 
mocratice se poate articula în trei puncte: 

(a) Mai mult decât regimurile autocratice, regimurile 
democratice sunt caracterizate de o disproporţie crescândă 
între numărul cererilor ce vin din partea societăţii civile şi 

1 Dezbaterea privind negnvernabil itatea democraţiilor a luat naştere o dată 
cu apariţia volumului, semnat de mai mulţi autori, M. Crozier.S.P. Huntington, 
J. Watanuki, The Crisis of Democracy: Report on the Governability of 
Democracies to the Trilateral Comminsion , New York, New York University 
Press, 1975. 

capacitatea de răspuns a sistemului politic, fenomen care, în 
terminologia teoriei sistemelor, se numeşte suprasarcină. 
Acest fenomen ar fi caracteristic democraţiilor pentru două 
motive opuse, dar care sunt convergente, întrucât conduc la 
acelaşi rezultat. 

Pe de o parte, instituţiile pe care regimul democratic 
le-a moştenit de la statul liberal, şi care, aşa cum am spus, 
constituie condiţia unei bune funcţionări a puterii populare 
(de la libertatea de reunire şi asociere, de la libera organizare 
a grupurilor de interese, de sindicate, de partide, la lărgirea 
maximă a drepturilor politice), înlesnesc cererile care vin 
din partea particularilor şi a grupurilor, pe adresa puterilor 
publice şi care se vor satisfăcute în cel mai scurt timp po¬ 
sibil, sub ameninţarea de a rupe consensul; aceste solicitări, 
în număr foarte mare, sunt cu totul necunoscute guvernărilor 
autocratice, unde ziarele sunt controlate de către guvern, 
unde manifestările publice de protest sunt interzise, unde 
sindicatele fie nu există, fie sunt dependente de puterea poli¬ 
tică, unde nu există alt partid decât cel care sprijină guvernul 
sau este o emanaţie directă a acestuia. 

Pe de altă parte, procedurile pe care un sistem demo¬ 
cratic le prevede pentru luarea deciziilor colective, sau care 
ar trebui să dea un răspuns întrebărilor avansate de societa¬ 
tea civilă, sunt de aşa natură încât încetinesc şi uneori fac 
inutilă, prin jocul veto-urilor încrucişate, procedura de 
decizie; în schimb, într-un regim autocratic, unde puterea 
este concentrată în mâinile câtorva persoane, dacă nu pur şi 
simplu în persoana unui şef charismatic a cărui voinţă este 
lege şi unde sunt suprimate instanţe precum parlamentul, în 
care se confruntă opinii diferite, iar deciziile sunt luate 
numai după lungi dezbateri şi pot fi supuse controlului unui 
organ de jurisprudenţă precum curtea constituţională sau 
chiar controlului poporului prin recurgerea la referendum, 
deciziile sunt rapide, peremptorii şi definitive. Cu o expresie 
sintetică, se poate exprima acest contrast între regimuri 

democratice şi autocratice în funcţie de raportul între între¬ 
bări şi răspunsuri, spunând că, dacă democraţia întreabă cu 
uşurinţă şi răspunde greu, autocraţia face întrebarea mai 
dificilă şi răspunsul mai uşor. 

(b) în regimurile democratice, conflictul social este mai 
acut decât în regimurile autocratice. Dat fiind că una din în¬ 
datoririle celui care guvernează este de a rezolva conflictele 
sociale în aşa fel încât să facă posibilă o convieţuire paşnică 
între indivizi şi grupuri care reprezintă interese diferite, este 
evident că, pe măsură ce sporesc conflictele, creşte şi difi¬ 
cultatea de a le rezolva. într-o societate plurală, cum este cea 
în care există şi înfloreşte un sistem politic democratic, în 
care conflictul de clasă este multiplicat de o mulţime de 
conflicte corporative mai mici, interesele care se opun sunt 
multiple, de unde şi faptul că nu se poate satisface unul fără 
a leza un altul, într-o înşiruire fără sfârşit. Ideea că interesul 
părţilor particulare trebuie subordonat interesului colectiv 
este o formulă într-adevăr lipsită de un conţinut precis. în 
general, singurul interes comun de care ascultă diferitele 
componente ale unei guvernări democratice, ale unei guver¬ 
nări în care partidele trebuie să dea seama în faţa propriilor 
electori de alegerile făcute, este acela de a satisface intere¬ 
sele care conduc la cel mai larg consens, iar acestea sunt de 
fiecare dată interese parţiale. 

(c) în regimurile democratice, puterea este împărţită în 
mai mare măsură decât în regimurile autocratice; în regimu¬ 
rile democratice, se regăseşte, spre deosebire de regimurile 
de tip opus, acel fenomen care azi se numeşte putere „difu- 
ză“. Una dintre caracteristicile societăţii democratice este de 
a avea mai multe centre de putere (de unde şi numele foarte 
potrivit de „poliarhie"): puterea este cu atât mai difuză cu 
cât guvernarea societăţii este reglată la toate nivelele de 
proceduri care admit participarea, opoziţia, şi deci prolife¬ 
rarea locurilor unde se iau decizii colective. Pe lângă faptul 
că este difuză, puterea este într-o societate democratică şi 

fărâmiţată şi greu de reconstituit. Consecinţele negative ale 
acestei fragmentări a puterii pentru guvernabilitate se pot 
identifica uşor: fragmentarea creează concurenţa între puteri 
şi sfârşeşte prin a crea un conflict chiar între subiecţii care 
ar trebui să rezolve conflictele, un fel de conflict la puterea 
a doua. Dacă între anumite limite conflictul social este fizio¬ 
logic, conflictul între puteri este patologic şi sfârşeşte prin 
a face patologică, exacerbând-o, şi conflictualitatea socială 
normală. 

Denunţarea neguvemabilităţii regimurilor democratice 
tinde să sugereze soluţii autoritare, care se orientează în 
două direcţii. E vorba, pe de o parte, de întărirea puterii 
executive şi deci de preferinţa pentru sistemele de tip prezi¬ 
denţial sau semiprezidenţial în defavoarea celor parlamen¬ 
tare clasice; e vorba, pe de altă parte, de impunerea unor noi 
limite sferei deciziilor care pot fi luate pe baza regulii tipice 
a democraţiei, regula majorităţii. Dacă dificultatea la care 
ajung democraţiile derivă din „suprasarcină 11 , remediile pot 
fi mai ales următoarele două: fie o mai bună funcţionare a 
organelor decizionale (în această direcţie merge creşterea 
puterii guvernului faţă de cea a parlamentului), fie o limitare 
drastică a puterii lor (în această direcţie merg propunerile de 
limitare a puterii majorităţii). Toate democraţiile reale, spre 
deosebire de cea ideală a lui Rousseau, s-au născut limitate, 
în sensul, deja lămurit, că deciziilor care revin majorităţii 
le-au fost sustrase încă de la început toate materiile privi¬ 
toare la drepturile de libertate, numite de aceea „inviola- 
bile“. Una dintre propunerile avansate de un curent de autori 
neo-liberali constă în a cere să fie limitată prin constituţie 
chiar puterea economică şi fiscală a parlamentului, astfel 
încât să se împiedice situaţia în care răspunsul politic la 
cererea socială ajunge să producă un exces de. cheltuieli 
publice raportat la resursele ţării. încă o dată, opoziţia dintre 
liberalism şi democraţie se rezolvă prin acceptarea de către 
doctrina liberală a democraţiei ca metodă sau ansamblu de 



reguli ale jocului, dar, paralel, şi prin stabilirea din când în 
când a limitelor în care aceste reguli pot fi folosite. 

Atunci când, în secolul trecut, s-a manifestat opoziţia 
dintre liberali şi democraţi, curentul democratic a avut 
câştig de cauză, el obţinând, treptat, dar în chip inexorabil, 
eliminarea discriminărilor politice şi concesiunea sufragiu¬ 
lui universal. Astăzi, reacţia democratică la adresa neo-libe- 
ralilor constă în a cere extinderea dreptului de a participa la 
luarea deciziilor colective în locuri diferite de cele în care se 
iau deciziile politice, în a tinde la cucerirea de noi spaţii 
pentru participarea populară şi deci în a permite trecerea, 
pentru a folosi descrierea diferitelor etape ale procesului de 
democratizare făcută de Macpherson, de la faza democraţiei 
echilibrului la faza democraţiei participative 1 . 

Pentru cel care examinează această dialectică constantă 
a liberalismului şi democraţiei din punctul de vedere al 
teoriei politice generale, rezultă în mod clar că opoziţia 
continuă şi niciodată rezolvată definitiv, ci mereu destinată 
a se situa la nivele mai înalte, dintre exigenţa liberală a unui 
stat care să guverneze cât mai puţin posibil, şi exigenţa 
democraţilor, care cer un stat în care guvernarea să fie cât 
mai mult cu putinţă în mâinile cetăţenilor, respectă opoziţia 
dintre două moduri de a înţelege libertatea, cea numită de 
obicei libertate negativă şi cea numită libertate pozitivă, şi 
în legătură cu care, în funcţie de condiţiile istorice, dar mai 
ales în funcţie de locul pe care fiecare îl ocupă în societate, 
se formulează judecăţi de valoare opuse: cei ce se află sus 
o preferă pe prima, cei care sunt jos o preferă pe a doua. 
întrucât în orice societate au existat până acum şi din unii şi 
din ceilalţi, opoziţia benefică dintre cele două libertăţi nu 

1 C. B. Macpherson, The Life and Time of Liberal Democracy, Oxford 
University Press, 1977 (trad. ital. îngrijită de E. Albertoni, II Saggiatore, Milano, 
1980). Cele patrii faze ale dezvoltării democraţiei sunt, în opinia autorului, 
democraţia protectoare, democraţia dezvoltării, democraţia echilibrului, şi, în 
sfârşit (nerealizată încă), democraţia participativă. 

este dintre cele care se pot rezolva o dată pentru totdeauna, 
iar soluţiile pe care le primeşte sunt uneori soluţii de com¬ 
promis. Din păcate, această opoziţie nu este mereu posibilă: 
ea nu este posibilă în regimurile în care în locul celei dintâi 
se află o putere fără limite, iar în locul celei de-a doua, o 
putere situată deasupra oricărui control. Dar împotriva 
acestor regimuri, liberalismul şi democraţia se transformă 
de nevoie, din fraţi inamici, în aliaţi. 

TREI DEFINIŢII LIBERALE 
ALE DEMOCRAŢIEI 

y 


Leo Strauss, cel mai sagace istoric al filozofiei politice 
din secolul nostru, îi invita pe cei care practică istoria ideilor 
să îi pună în dialog pe marii filozofi politici, deoarece 
aceştia, chiar şi atunci când au scris dialoguri, nu făceau 
altceva decât să monologheze 1 . 

Presupoziţia tacită a invitaţiei straussiene era aceea că 
toate monologurile filozofilor politici comunică la nivelul 
adânc al întrebărilor fundamentale cărora li se caută răspuns în 
fiecare text în parte. în ciuda aparenţelor, Strauss nu era un 
optimist. Căci principiul acestei comunicări a monologurilor 
e, de fapt, foarte greu de precizat, mai ales atunci când dialogul 
pe care trebuie să-l creeze istoricul ideilor aşează, de o parte, 
un filozof antic, iar de cealaltă, unul modem. în asemenea 
cazuri, diferenţele sunt uneori fundamentale şi unitatea pre¬ 
supusă de definirea unui principiu ajunge o iluzie. Cu toate 
acestea, e cert, de pildă, că un dialog între Platon şi Thomas 
Moms e mai uşor de pus în scenă decât unul între Hobbes şi 
Aristotel. Motivul e, finalmente, banal: în vreme ce autorul 
Utopiei avea în vedere reluarea adevărului platonician, a ade¬ 
vărului „republicilor imaginare 11 (cum ar fi zis Machiavelli 2 ), 

1 Leo Strauss, „What is Liberal Education?' 1 , în Liberalism. Ancient and 
Modern, New York/London, Basic Books, 1968, p. 12; trad. rom. de Simona 
Preda în Sfera Politicii, nr. I l/nov. 1993, p. 31. 

2 Machiavelli, Principele, cap. XV. 

Hobbes căuta să îl contrazică radical pe Aristotel 1 . în acest 
fel, primei părţi a Utopiei lui Morus, care, literar vorbind, e 
un dialog, unul inspirat de istoria cea mai banală (şi anume, 
de cea a diplomaţiei), îi urmează o parte secundă, care, în 
ciuda formei sale expozitive, poate fi citită tot ca un dialog, 
unul artificial, purtat cu Platon; dimpotrivă, Leviathanul lui 
Hobbes, lipsit de o privire istorică autentică, e o replică 
implicită dată presupoziţiei aristotelice a naturalităţii fiinţei 
politice, dar o replică organizată, în întreg textul, ca un 
monolog auster. Se pare că felul în care chestiunile strict 
istorice se inseră în discursul filozofilor politici este decisiv 
în orientarea pe care ei o dau propriului lor monolog. 

Simplificând, s-ar putea spune că dificultatea care se 
iveşte în înţelegerea „comunicării monologurilor“ este 
legată nu atât de subiectul dialogului artificial al marilor 
spirite (la urma urmei, aşa cum credea Strauss, monologu- 
rile lor au aceleaşi teme), cât de stilul unei asemenea con¬ 
versaţii. Un dialog artificial riscă, într-adevăr, să falsifice 
tonul absolut particular care însoţeşte gândirea fiecărui 
autor. în plus, aşa cum observa acelaşi Leo Strauss, există 
o diferenţă uriaşă între stilul filozofiei politice clasice şi 
stilul filozofiei politice modeme 2 . Prima era naturală şi 
vulgară: cu alte cuvinte, ea a inventat chestiunile politice 
fundamentale şi a făcut-o utilizând limba omului obişnuit al 
cetăţii greceşti. în schimb, filozofia politică modernă e 
derivată (căci ea nu face decât să re interpreteze chestiunile 
clasice) şi tehnicizată (limbajul său fiind distanţat în mod 
radical de vorbirea naturală). 

Există totuşi o ieşire din această situaţie dezagreabilă: căci 
dacă filozofia clasică vorbea limba omului cetăţii, astăzi, omul 
democratic vorbeşte un dialect al limbii filozofilor moderni. 
Termenii-cheie ai acestui dialect - suveranitate, reprezentare, 

1 Hobbes, De c/ve, 1.2. 

2 Leo Strauss, Whut is Politicul Philosophy?( 1959), trud. fr. Qu’e.st-ce que 
Iu philosophie politkjiie?, P.U.F., 1992, pp. 32-33. 

regim, voinţă. Constituţie, revoluţi? sau actor politic - sunt 
împrumutaţi din filozofie sau au suportat - înainte de a deveni 
referinţă politică obişnuită - un examen filozofic. De fapt, 
tocmai pentru că trăim într-o asemenea lume, care a vulgarizat 
filozofia până la a nu o mai putea recunoaşte, suntem obligaţi 
să ne adresăm minţilor celor mai luminate. 

Se înţelege de la sine că, în acest context, de-tehnicizarea 
discursului este o soluţie profitabilă pentru toată lumea: omul 
democratic va putea mima că înţelege ce anume i se spune, 
istoricul ideilor (confundat astăzi adeseori cu filozoful politic) 
va putea salva, la rându-i, aparenţa subversivităţii propriului 
său discurs. Ce subiect s-ar putea însă alege într-o asemenea 
tentativă de a defini filozofia politică prin stilul dialogului său 
actual, într-o încercare explicită de a-1 „cointeresa 11 astfel şi pe 
omul democratic? Un subiect se impune, ca să zic aşa, în chip 
absolut atenţiei noastre: e vorba de natura democraţiei, de 
starea ei actuală. Istoria intervine din nou în discuţie. 

Am ales ca ghizi ai acestei expuneri trei autori liberali, 
trei mari spirite ale epocii noastre: e vorba de Pierre Manent 
(n. 1948) , de Karl R. Popper (1902-1994) şi de Ludwig'vdn 
Mises (1881-1973). Chiar dacă fac parte cu toţii din onora¬ 
bila familie a spiritelor liberale, cei trei sunt foarte diferiţi. 
I-am ales, de fapt, diferiţi. Mi-am îngăduit uneori - din 
raţiuni care ţin de facilitatea expunerii - să-i consider, pe 
primul, ca exponent al punctului de vedere „conservator“, pe 
cel de-al doilea, ca reprezentativ pentru „social-democraţia 
contemporană“, iar pe al treilea, ca o bună ilustrare a 
„libertarianismului“. Toate aceste trei „orientări 11 fac parte 
deja din tradiţia liberală; e drept că, adeseori, cele trei 
perspective sunt confundate, ceea ce constituie un dezavan¬ 
taj pentru fiecare dintre ele, în măsura în care spiritul liberal 
îşi asumă explicit fecunditatea conflictuluinu a consensului 

1 Formula îi aparţine lui Norberto Bobbio (vezi supra, cap. 5), dar ea ar 
putea caracteriza şi viziunea lui Sir Isaiah Berlin despre istoria ideilor politice în 
secolul nostru (vezi Patru eseuri despre libertate, trad. de Laurenţiu Ştefan Scalat, 
cap. 1: „Idei politice în secolul al douăzecilea", Humanitas, 1996, pp. 79-119). 

interpretativ. Etichetele sunt oarecum arbitrare, în măsura în 
care „conservatori smul“, „social-democraţia“ şi „libertaria- 
nismul“ nu sunt nici pe departe epuizate de discursul celor 
trei autori. Etichetele ţin totuşi seama de câteva accidente isto¬ 
rice. Astfel, Pierre Manent, discipolul preferat al lui Raymond 
Aron, nu şi-a ascuns entuziasmul pentru doi conservatori 
americani precum Leo Strauss şi cel mai strălucit elev al 
acestuia, Allan Bloom 1 . Popper a fost la un moment dat, 
mai precis, la începutul anilor ’80, una din referinţele obse¬ 
dante ale social-democraţiei germane 2 , în vreme ce Ludwig 
von Mises e inspiratorul curentului anarho-capitalist ameri¬ 
can , dominat de teoreticieni de felul lui Murray Rothbard şi 
Hans-Hermann Hoppe 3 . 

Ce este democraţia pentru cei trei autori? Cărei istorii 
intelectuale i se raliază fiecare dintre cele trei definiţii 
propuse de ei? Ce consecinţe au cele trei răspunsuri asupra 
înţelegerii filozofiei politice? Acestea sunt întrebările care 
vor fi urmărite în rândurile de mai jos. 


Ce este democraţia? 

Cele trei răspunsuri sunt foarte îndepărtate de prejude¬ 
căţile comune, dar distanţa e justificată de motive diferite. 
Să le analizăm pe rând. 

într-un text din 1993, Pierre Manent vedea în democraţie, 
aşa cum apare ea astăzi, un sistem care, „pentru prima dată în 
istorie 14 , nu mai are, „cel puţin în lumea creştină 44 , absolut nici 

1 Vezi Raymond Aron, Memoires, Julliurd, 1983, p. 353. Pentru felul în 
cure Manent se reclamă de la Strauss şi Bloom, vezi articolul său „L’homme lic 
et delie“,în Commentaire, nr. 76/ Hiver 1996-97, pp. 807-809. 

2 Vezi Alain Bergounionx, Bemard Manin, Le regi mc soci al-de mocnite, 
P.U.F., 1989, p. 129. 

3 Revendicarea libertarienilor de la Mises poate fi urmărită, de pildă, în 
Murray Rothbard, For a New Liberty. The Libertarian Manifesta, Fox & 
Wilkes, San Francisco, 1973 şi în Hans-Hermann Hoppe, The Economic* and 
Ethics of Private Property, Boston, 1993. 

un „concurent ideologic credibil" 1 . Pentru autorul francez, 
„concurenţii săi de dreapta - care vor să înlocuiască democra¬ 
ţia cu un regim nondemocratic sau antidemocratic - sunt, ca 
să zicem aşa, blestemaţi după 1945; concurenţii de stânga - cei 
care vor să înlocuiască democraţia cu un regim presupus a fi 
«şi mai democratic», adică «realmente democratic» - au fost 
discreditaţi de evidenţa crescândă, din anii din urmă, a cata¬ 
strofei comuniste". Pe scurt, democraţia este, astăzi, regimul 
unic. Sugestia ironică a lui Manent este transparentă pentru 
orice cunoscător al domeniului ideilor politice: unicitatea de¬ 
mocraţiei este foarte problematică. într-adevăr, filozofia poli¬ 
tică - în desfăşurările ei clasice şi modeme, de la Platon la 
Raymond Aron 2 - a tratat problema regimurilor politice ple¬ 
când întotdeauna de la presupoziţia mutiplicităţii lor, de la 
ideea că există stiluri de viaţă diferite, că relaţiile dintre porun¬ 
că şi supunere sunt (sau pot fi) exlcem de diverse. Cu alte cu¬ 
vinte, a da un răspuns problemei centrale a filozofiei politice - 
id est a da un răspuns întrebării „care este cel mai bun 
regim?" - a însemnat întotdeauna a alege, dintr-o mulţime de 
regimuri reale sau doar posibile 3 , pe acela care se arată a fi 

1 Pierre Manent, „La democraţie comme regime et comme religion“,în La 
pensee politique, Hautes Etudes, Gallimard-Setiil, nr. 1/ mai 1993, pp. 62-75; 
trad. rom. de C. Preda, în Polis, voi. 1, nr. 3/1994, pp. 5-16. Pasajul citat aici 
apare în traducerea românească (folosită şi în notele următoare) la p. 5. 

2 Vezi Platon, Republica, VIII, 544b-569c; Aristotel, Politica, III, 7-18; 
Montesquieu, De I ’esprit des lois, 111,1-9; Rousseau, Du contrat social, III, 1I1-1V; 
Leo Strauss, Qu’est-ce que la philosophie politicile?, P.U.F., 1992, pp. 15-58; 
Raymond Aron, Democraţie et totalitarisme (1965), Gallimard, 1985,pp. 21-107. 

3 Faptul că buna comunitate recupera, nostalgic, datele „vârstei de aur“,ca 
în filozofia politică clasică, sau că, dimpotrivă, ea era proiectată în viitor în 
funcţie de existenţa în act, cum se întâmplă în discursurile modernilor, nu dimi¬ 
nua nicidecum sensibilitatea filozofului politic în faţa prezenţei altor regimuri. 
Cazul tipic de discurs nostalgic e Republica platoniciană. Interesul pentru „exis¬ 
tenţa actuală" e foarte clar începând cu Machiavelli şi poate fi cel mai bine 
ilustrat de discursul lui Montesquieu: vezi celebrele sale rânduri despre Anglia 
ca încarnare a libertăţii şi adagiul „potir decouvrir la liberte politique dans la 
constitution, il ne faut pas tant de peine. Si on petit la voir oîi elle est, si on Pa 
trouvee, pourqtioi la chercher?" (De Pesprit des lois, X.5). Un comentariu subtil 
al acestor rânduri la Pierre Manent, La cit6de l’homme, Fayard, 1994, pp. 17-31. 

superior celorlalte. Devenită unică, democraţia pare a pierde 
chiar calitatea de... regim,în măsura în care - aşa cum arătam 
mai sus - acesta presupune multiplicitatea. Iată de ce Pierre 
Manent se întreba - retoric, desigur - la sfârşitul articolului 
său, dacă nu cumva democraţia este „religia în sfârşit găsită a 
umanităţii" 1 . 

Pentru Karl Raimund Popper, cel de-al doilea personaj 
al dialogului nostru artificial, democraţia nu numai că nu 
este un regim, dar ea nici nu a fost vreodată aşa ceva 2 . Ar fi 
greşit să credem că Popper voia doar să radicalizeze o 
concluzie precum cea la care ajunge Manent. Aşa cum se va 
vedea mai jos, celebrul epistemolog căuta să afirme cu totul 
altceva decât autorul francez. în demonstraţia sa, Popper 
pornea de la sensul cel mai banal, cel etimologic, al demo¬ 
craţiei. A vorbi de „puterea poporului" e foarte periculos, 
căci - zicea Popper - „fiecare din cei care compun poporul 
ştie foarte bine că nu porunceşte şi de aceea are impresia că 
democraţia este o escrocherie. Aici se află marele pericol". 
Alternativa tenninologică propusă de Popper e net expri¬ 
mată: „Se cuvine ca la şcoală să se înveţe că termenul «de¬ 
mocraţie», încă din vremea Atenei, este numele tradiţional 
dat unei Constituţii destinate să împiedice o dictatură, o 
tyrannis“. Invocarea Atenei nu e retorică, aşa cum o arată 
şi pasajul următor din textul popperian: „Se poate demonstra 
istoric că inclusiv democraţia ateniană nu era atât o suvera¬ 
nitate a poporului, cât un mijloc prin care se încerca evitarea 
cu orice preţ a tiraniei Două sunt probele avansate de 
Popper în sprijinul acestei identificări a democraţiei cu un 

1 Manent, art. cit.,p. 16. 

2 K.R. Popper, La Lezione di que.sto secolo (1992), trad. t'r. Lu leţon de 
ce sidcle, entretien avec Giancarlo Bosetti, sui vi de deux essais de Karl Popper 
sur la libertă et l’Etat democraticjue, trad. de J. Henry et C. Orsoni, Anatolia 
Editions, 1993, p. 102. Popper e foarte clar: „democraţia nu a fost niciodată 
puterea poporului, ea nu poate şi nu trebuie să fie aşa ceva". Am comentat acest 
text în Polis, voi. 1, nr. 3/1994, pp. 202-207. 

mijloc, şi ambele sunt şocante. Prima probă e o încercare de 
reinterpretare a ostracismului: adeseori prost înţeles, acesta 
ar fi, de fapt, preţul, uneori foarte costisitor, plătit pentru a 
evita tirania, sau, mai exact, „mijlocul prin intermediul 
căruia un cetăţean devenit prea popular putea şi trebuia să fie 
alungat, tocmai din pricina acestei popularităţi. Funcţia 
ostracismului era tocmai aceea de a împiedica venirea la 
putere a unui dictator populist". A doua probă e şi mai şo¬ 
cantă, căci istoria e citită prin intermediul marelui Tucidide, 
din care putem afla, considera Popper, că „Pericles însuşi 
pare a-şi fi dat seama că democraţia ateniană nu era o 
suveranitate populară şi că, de fapt, suveranitatea populară 
nu putea exista. într-adevăr, în faimosul său discurs consem¬ 
nat de Tucidide, Pericles afirma că «deşi cei capabili să con¬ 
ceapă un proiect politic sunt rari, suntem cu toţii capabili să 
judecăm un asemenea proiect». Cu alte cuvinte, nu toţi 
putem guverna şi conduce, dar fiecare dintre noi poate judeca 
guvernarea, fiecare dintre noi poate juca rolul jurilor“f Com¬ 
parată cu cele două probe rezumate mai sus, imprecizia ter¬ 
minologică a lui Popper - care vorbeşte de pildă de „dicta¬ 
tură", invenţie romană, atunci când explică ostracismul 
grecesc - imprecizia aceasta e mai puţin stridentă. în rezu¬ 
mat, teza lui Popper afirmă că democraţia nu e (şi nu a fost) 
regim, ci mijloc; e vorba de ceva asemănător ostracismului, 
adică, în genere, de un instrument pe care îl putem folosi (şi 
care a mai fost folosit) pentru a îndepărta un tiran, act de 
care - spre deosebire de guvernare - suntem cu toţii capabili. 
Aşa cum se poate observa cu uşurinţă, înţeleasă ca mijloc, 
democraţia implică alegerea, şi anume una aflată la 
îndemâna oricui. Pentru Popper, suveranitatea populară nu 
există, ea e chiar o iluzie periculoasă; singură, alegerea 
vulgară e reală. 

1 Popper, „Liberte etresponsabilite intellectuelle“,în op. cit., pp. 13 1-133. 

Al treilea personaj pe care îl vom chema în ajutor, 
Ludwig von Mises, îşi organizează discursul în jurul statu¬ 
tului alegerii omeneşti. Teza sa e cea mai simplă dintre cele 
prezentate aici. în esenţă, Mises afirmă că tipul de alegere 
pe care îl presupune democraţia este doar o prefigurare, o 
schiţă imperfectă a alegerii pe care o întâlnim în interiorul 
sistemului pieţei: „Atunci când se spune despre societatea 
capitalistă că este o democraţie a consumatorilor, se afirmă 
că dreptul, atribuit patronilor de întreprinderi şi capita¬ 
liştilor, de a dispune de mijloacele de producţie nu se poate 
obţine decât prin votul consumatorilor, vot reînnoit în 
fiecare zi pe piaţă... în această democraţie, nu există, ce-i 
drept, egalitatea dreptului de vot, ci dreptul de vot plural" 1 . 
Cu alte cuvinte: democraţia şi piaţa au în comun alegerea, 
ele sunt epuizate de acest act. Electorul şi consumatorul 
aleg. Dar, în vreme ce alegerea democratică este una rară, 
desfăşurată la intervale precis determinate, alegerea con¬ 
sumatorului e cotidiană, orientată de preferinţe şi gusturi 
imposibil de reglementat. Consumatorul desăvârşeşte com¬ 
portamentul electoral, reducând viaţa însăşi la o suită de 
alegeri. Iată de ce el, şi nu capitalistul lipsit de scrupule din 
vulgata marxistă, este adevăratul stăpân al pieţei. 2 Astăzi, 
democraţia, alegerea incompletă, este doar o anexă a pieţei, 
a alegerii complete; anexarea e justificată: doar democraţia 
poate asigura pacea, atât de necesară desfăşurării schim¬ 
burilor comerciale sau, cu o expresie a lui Mises, „atât de 
necesară progresului regulat către o stare cât mai satisfă¬ 
cătoare a afacerilor omeneşti" 3 . Afirmaţiile lui Mises sunt, 
să o recunoaştem, seducătoare. Machiavelli ar fi fost proba¬ 
bil invidios: într-adevăr, o asemenea reducere a relaţiilor 

1 Ludwig von Mises, Le sociulisme. Etude economique et sociologii/ue 
(1937), trad;fr. pur Paul Bustier et Andre Terrasse, Medicis, 1938, p. I I. 

2 Mises, op.cit., pp. 511-512. 

3 Mises, L’action humuine. Trăite d'economic (1963), trad. fr. par Raoul 
Audouin, P.U.F., 1985, p. 887. 

umane la un singur principiu nu e la îndemâna oricui. în 
plus, dacă Machiavelli miza pe „fecunditatea răului" 1 , 
Mises e mult mai blând: el face apologia „fecundităţii 
alegerii". Paralela cu Machiavelli nu e întâmplătoare, căci, 
la fel ca şi secretarul florentin, Mises credea că gândirea 
politică trebuie să ia în seamă la veritâ effetuale della cosa, 
oamenii aşa cum sunt ei şi nu aşa cum îi presupun metafi¬ 
zicienii. (Mai are oare vreo importanţă faptul că într-un caz 
e vorba de metafizica platonicienilor, în vreme ce în al 
doilea caz e vorba de metafizica socialiştilor?) De la 
Machiavelli la Mises, liberalismul este discursul despre 
acest sistem al „lumii de jos", despre gesturile cotidiene 2 . 
Or, în această perspectivă libertariană, departe de a mai fi un 
regim, democraţia este schiţa imperfectă a alegerii zilnice. 

Democraţia nu (mai) e regim politic, ci religie; demo¬ 
craţia nu e (şi nici nu a fost) regim politic, ci mijloc de a 
evita violenţa; democraţia nu e (deşi a fost) regim politic, 
ci încarnare imperfectă a pieţei. Avem de-a face cu trei 
teze care se întâlnesc în opoziţia lor faţă de o definire tra¬ 
diţională a democraţiei, dar care par a se separa totuşi 
radical, dacă luăm în seamă conţinutul fiecărei opoziţii în 
parte. Cum pot comunica aceste teze? Nu putem spune 
deocamdată nimic, întrucât presupoziţiile lor fundamen¬ 
tale, pe care am căutat să le pun în evidenţă, ne avertizează 
că avem de-a face mai curând cu trei monologuri perfecte. 

V a trebui să ne orientăm poate către consecinţele teze¬ 
lor expuse pentru a identifica eventuale puncte de contact. 
Dar, mai înainte de examinarea acestor consecinţe, voi căuta 
să desluşesc revendicările fundamentale ale celor trei teze 
de la filozofia politică modernă, adică felul în care cei trei 
autori înţeleg istoria. 


1 Pentru această interpretare a lui Machiavelli, vezi Pierre Manent, Istoria 
intelectuală a liberalismului, trad. de Mona Antohi şi Sorin Antohi, prefaţă de 
Sorin Antohi, Humanitas, 1992, pp. 27-40. 

2 Mises, Le Socialisme, p. 51. 

Ce este istoria? 


Să observăm, mai întâi, că Pierre Manent nu e primul 
autor care a sugerat condiţia paradoxală pe care o asumă 
democraţia atunci când ea ajunge un soi de religie. Cu mai 
bine de 150 de ani înainte, Tocqueville scria în acelaşi 
registru, teroarea religioasă pe care autorul Democraţiei o 
resimţea în faţa fenomenului democratic 1 2 fiind de atunci 
încoace chiar o emblemă a sensibilităţii liberale franceze. E 
indubitabil că Manent e un spirit tocquevillian, în măsura în 
care nu ezită să susţină următoarele: „Se pare că există o 
forţă irezistibilă în această democraţie, căreia dreapta îi 
denunţa altădată ruşinoasa slăbiciune sau corupţie şi căreia 
stânga îi denunţa mai demult ruşinoasa impostură sau 
nedreptate 142 . Dar dacă Tocqueville afirma irezistibilitatea 
mişcării democratice pentru a o contrapune unui ancien 
regime în care nu mai credea nimeni, Manent preferă să 
multiplice numărul adversarilor înfrânţi ai democraţiei. 
Pentru a arăta ce anume este, din această perspectivă, istoria, 
Manent îl reia pe Nietzsche, cel care scria că „istoria 
ultimelor două secole seamănă cu un fluviu ce vrea să 
ajungă la capătul său“. Ironic, autorul francez se întreabă: 
„Am ajuns oare în punctul în care fluviul voia să ajungă? 14 
Atunci când democraţia devine religie, istoria începe să 
semene cu un fluviu care şi-a aflat capătul. Să notăm că, 
pentru Manent, e vorba de o situaţie inacceptabilă, căci o 
asemenea istorie e doar expresia unei voinţe „slabe 44 , cea a 
omului rămaŞ singur, a omului care nu se mai revendică nici 
de la Dumnezeu, nici de la natură 3 . Aceasta e, în cuvinte 
simple, şi totuşi înfricoşătoare, Cetatea omului. 


1 Alexis de Tocqueville, De la democraţie en Amerique, Robert Laffont, 
coli. «Bouquins», Paris, 1986,p. 43. 

2 Manent, art. cit., p. 5. 

3 Pentru felul în care se articulează formele acestei voinţe, vezi Pierre 
Manent, La cite de l’homme, Fayard, Paris, 1994. 

Popper nu era atât de pesimist. Dimpotrivă, el credea că 
epoca noastră este cea mai bună dintre cele trăite vreodată 
de om şi recomanda, fără reţinere, propriul său optimism 
generaţiei tinere. 1 Viziunea sa, mult mai tranşantă decât cea 
a lui Manent, era întemeiată pe ideea că democraţia-mijloc 
a înfruntat dintotdeauna tirania. Mai precis, Atena celor 
Treizeci de Tirani şi China lui Deng Xiaoping au în comun 
„imoralitatea dictaturii“, cea „de care nu poţi scăpa fără 
vărsare de sânge“ sau cea care „îi condamnă pe cetăţenii 
statului ca, împotriva conştiinţei proprii şi a convingerilor 
lor morale, să colaboreze cu răul, fie şi prin tăcerea lor. 
Dictatura îl privează pe om de responsabilitatea sa morală, 
fără de care el nu mai este decât o jhmătate, sau uneori chiar 
o miime de om“. Principiul democraţiei este de esenţă 
morală, chiar dacă el îmbracă întotdeauna această formă 
negativă care spune că „orice dictatură e rea“. Dimpotrivă, 
democraţia e bună întrucât ea permite „destituirea guver¬ 
nanţilor fără vărsare de sânge“ 2 . De fapt, perspectiva poppe- 
riană colorează maniheismul cel mai banal cu austeritatea 
unei morale a responsabilităţii şi a failibilităţii: istoria e 
astfel traversată de lupta dintre democraţie şi tiranie, dintre 
schimbarea paşnică a guvernanţilor şi uciderea lor; pe acest 
fond, a ajunge la epoca cea mai bună dintre cele cunoscute 
omului, a atinge vârsta democratică înseamnă a accepta 
principiul schimbării paşnice, adică a recunoaşte că te poţi 
înşela. Se înţelege poate că, spre deosebire de Manent, 
Popper nu agrea ironia. Pentru el, istoria modernă e una a 
voinţei „tari“, dar care îşi dobândeşte forţa din recunoaşterea 
propriei „slăbiciuni 11 : acceptând că se poate înşela, individul 
va refuza vărsarea de sânge. Să recunoaştem că un optimism 
construit pe o asemenea alchimie este tot atât de seducător, 
adică tot atât de naiv ca şi acela care voia să facă din muncă 

1 Popper, op. cit., pp. 123-125. 

2 Popper, op. cit.,p. 133. 

o nesfârşită „bucurie", pentru a o banaliza apoi ca „drept". 
Autorul formulei din urmă a trăit, 1 a fel ca şi Tocqueville, în 
secolul trecut: numele lui e Karl Marx. 

Ludwig von Mises nu era nici ironic, nici optimist atunci 
când în discuţie se afla istoria. Cu toate acestea, la fel ca şi 
pentru ceilalţi doi interlocutori pe care i-am introdus în acest 
dialog, istoria rămânea pentru Mises scena unor înfruntări 
mai mult sau mai puţin violente. în opinia lui Mises, cel mai 
interesant conflict al lumii modeme este cel care i-a opus pe 
partizanii dreptului natural utilitariştilor. Cum s-a manifestat 
acest conflict? Să luăm cazul egalităţii în faţa legii. Jusna- 
turalismul a susţinut-o, afirma Mises, în virtutea credinţei că 
„oamenii sunt egali din punct de vedere biologic, având de 
aceea un drept inalienabil la o egală împărţire a tuturor 
lucrurilor". Să notăm că o asemenea definire a dreptului 
natural îi îngăduie lui Mises să susţină teza paradoxală potri¬ 
vit căreia socialismul este o variantă a „falsei şi absurdei" 
teorii jusnaturaliste: astfel, „tot aşa cum eminenţii cetăţeni 
ai Virginiei, ale căror idei au inspirat Revoluţia americană, 
au admis menţinerea sclaviei negrilor, cel mai despotic 
sistem pe care l-a cunoscut Istoria, bolşevismul, se pretinde 
încarnarea autentică a principiului egalităţii şi libertăţii 
tuturor oamenilor". Refuzând presupoziţia egalităţii biolo¬ 
gice şi crezând că tocmai inegalitatea zămisleşte cooperarea 
socială, utilitariştii au considerat dimpotrivă că „egalitatea 
în faţa legii era aparatul capabil să asigure întregii umanităţi 
maximumul de avantaj pe care oamenii îl pot dobândi din 
această inegalitate... Pentru liberali, egalitatea în faţa legii e 
un lucru bun nu din punctul de vedere al unui pretins drept 
inalienabil al indivizilor, ci pentru că ea serveşte cel mai 
bine interesele tuturor. Ea lasă electorilor sarcina de a decide 
cine va deţine funcţiile publice şi consumatorilor pe cea de 
a decide cine trebuie să producă" 1 . Utilitariştii, singurii 

1 Mises, L’uction hu amine, pp. 886-887. 

liberali autentici în opinia lui Mises, sunt cei care au 
identificat relaţia pe care o întreţin democraţia şi piaţa. Cu 
toate acestea, atunci când defineşte individul care furnizează 
„corpul 41 acestei relaţii, Mises se inspiră, în chip explicit, 
dintr-un fervent susţinător al jusnaturalismului: e vorba de 
John Locke. Definirea omului ca fiinţă care alege în calitate 
de consumator sau, încă nedesăvârşit, în calitate de elector 
este o tentativă de reinterpretare a celebrei formule lockeene 
a omului care acţionează exclusiv pentru a elimina o insa¬ 
tisfacţie 1 . Istoria modernă este creaţia acestei voinţe „tari 44 , 
în stare să elimine, mai întâi incomplet, apoi în chip desă¬ 
vârşit, orice insatisfacţie. Interpretarea în termeni de voinţă 
a formulei misesiene nu e deloc forţată: autorul tratatelor 
despre socialism şi acţiunea umană sublinia că acţiunea e 
raţiune, iar raţiunea e voinţă. 1 2 

Tocqueville, Marx şi respectiv Locke le oferă lui 
Manent, lui Popper şi respectiv lui Mises principiul înţele¬ 
gerii istoriei. 

Punctul în care am ajuns e şocant, mai cu seamă dacă 
vom compara rezultatele obţinute în cele două secţiuni. 
Astfel, întrebarea „ce este democraţia? 44 hrănea un consens 
negativ (democraţia nu e un regim), dar şi o radicală sepa¬ 
rare pozitivă a celor trei autori analizaţi, care vedeau în ea 
o religie (Manent), un banal mijloc (Popper), respectiv o 
anticipare a pieţei libere (Mises). în schimb, întrebarea „ce 
este istoria? 44 produce un consens pozitiv (istoria trebuie 
interpretată în termeni de voinţă), dar şi un inconfortabil 
conflict al înţelegerilor principiului istoriei: voinţa e fie emi¬ 
namente „slabă 44 (Manent), fie una „tare 44 , născută dintr-o 
„slăbiciune 44 (Popper), fie una eminamente „tare 44 (Mises). 
O religie întemeiată într-o voinţă slabă, un mijloc de evitare 


1 Mises, op. cit., p. 16. Să notăm că, deşi în textul din 1937 folosea o 
definiţie identică, Mises nu îl cita acolo pe Locke, sursa de inspiraţie a acesteia 
(vezi Le Soci aii.-ime, p. 127). 

2 Mises, Le Socialisme, p. 128. 

a vărsării de sânge, cu ajutorul unei voinţe a cărei tărie 
provine din slăbiciune şi, în fine, o anticipare a pieţei care îşi 
extrage energiile vitale dintr-o voinţă puternică: toate acestea 
îşi dispută numele „democraţie". Dar cine are dreptate? Se 
poate oare tranşa între cele trei soluţii? 


Ce este filozofia politică? 

Un răspuns va fi mai uşor de întrezărit dacă, aşa cum 
sugeram mai sus, vor fi luate în seamă unele din consecinţele 
la care conduc tezele despre democraţie. Pentru a ordona 
consecinţele care ne interesează, va fi privilegiat aici un 
singur criteriu: e vorba de raportarea democraţiei la timp. 
Diversitatea vederilor propuse în interiorul familiei liberale 
în această privinţă ne va ajuta să înţelegem apoi relaţia 
filozofiei politice cu propria istorie intelectuală, condiţie 
decisivă a definirii sale. 

Soluţia conservatoare e lipsită de orice echivoc: dacă 
„în ultimele două secole, democraţia nu putea trăi în prezent", 
în măsura în care, „sfâşiaţi între trecut şi viitor", oamenii 
aveau impresia că sunt „purtaţi de o mişcare accelerată", de 
fluviul democratic, astăzi,în schimb, „sub o aparentă acce¬ 
lerare, asistăm la o bruscă încetinire a mişcării: democraţia 
trăieşte la timpul prezent, ea se mulţumeşte cu prezentul său. 
Viitorul ei pare a nu fi decât devenirea democratică a 
popoarelor ce nu au atins-o încă". Sau, mai exact, „popoa¬ 
rele deja-democratice sunt satisfăcute de realitatea democra¬ 
ţiei; popoarele aflate încă pe calea democraţiei sunt satisfă¬ 
cute de ideea sau de perspectiva democraţiei" 1 . Expresie a 
unei „voinţe ce se vrea pe sine", democraţia se află astăzi 

într-o situaţie de invidiat. într-adevăr, noi cunoaştem 
* • ’ 

democraţia greacă datorită acelor discursuri alcătuite după 

1 Manent, arf.c/f., p. 6. 

încheierea marelui ciclu al politicii clasice; am cunoscut 
apoi democraţia modernă mai întâi ca un proiect filozofic, 
ca un viitor schiţat în concurenţă cu proiectele celorlalte 
regimuri crezute, până de curând, şi ele posibile; astăzi, 
democraţia, ca fapt şi ca idee, e înlănţuită în prezent. 
Filozofia politică a avut drept obiect descrierea regimurilor 
şi, pe această bază, desemnarea celui mai bun regim politic. 
Nemaiavând de-a face decât cu un regim, filozofia politică 
se transformă în istorie a filozofiei politice, în analiză a 
acestei evoluţii în urma căreia, cu o formulă care e pe placul 
metafizicienilor, Multiplul e redus la Unu. 

Răspunsul social-democrat e la fel de tranşant: demo¬ 
craţia, acest mijloc opus vărsării de sânge, are nu doar trecut 
şi prezent, ci şi un viitor deschis. Căci revenirea la tiranie e 
posibilă. Să notăm că acesta e punctul în care Popper se 
separă de Marx: cel din urmă nu credea că istoria ar putea 
fi întoarsă din drumul său glorios. Pe de altă parte, dacă 
democraţia nu a fost niciodată regim, atunci filozofia poli¬ 
tică nu a existat decât ca o iluzie. Cu alte cuvinte, discursul 
despre politică şi-a ales prost obiectul: în opinia lui Popper, 
de la Platon la Hitler, oamenii s-au întrebat „cine trebuie să 
poruncească? 41 , şi nu - cum ar fi fost corect - „care sunt 
acele instituţii capabile să diminueze şansele tiranilor de a 
porunci? 11 '. Discuţia despre regimuri a fost o eroare, în 
măsura în care ceea ce era crezut scop era, de fapt, mijloc. 
Astăzi, degradat din scop în mijloc, obiectul explicaţiei poli¬ 
tice oferă ocazia substituirii ingineriei utopice cu o piece- 
meal engineering, singura formulă rezonabilă de acţiune. 

Soluţia libertariană e ambiguă: anticipare a pieţei, 
democraţia nu are decât trecut. înlocuirea ei cu sistemul 
generalizat al consumurilor individuale este acompaniată 
de înlocuirea filozofiei politice cu praxeologia, cu acea 


' Popper a consacrat acestei teme întreaga demonstraţie din The Open 
Society andlts Enemies, trad. rom. de Dragan Stoianovici. 2 voi., Humanitas, 


1992-1993. 

ştiinţă a acţiunii omului care vrea să elimine insatisfacţia. 1 
Restul e metafizică, afirmă, sigur de sine, Mises. Democra¬ 
ţia e astăzi cel mult o anexă a pieţei, reţinută desigur tot din 
raţiuni de utilitate. în mod simetric, filozofia politică e, la 
limită, o anexă a praxeologiei, reţinută din raţiuni polemice. 

Să recapitulăm. Soluţia conservatoare afirmă că demo¬ 
craţia, ajunsă religie a unei voinţe slabe care se vrea pe sine, 
se încoronează cu un discurs de tip istoric, care trebuie să 
evoce evoluţia intelectuală a regimului numit democraţie. 
Soluţia social-democrată susţine că democraţia, dintot- 
deauna un mijloc de a evita vărsarea de sânge, secretă azi un 
discurs în care, la fel cum voinţa devine tare recunos- 
cându-şi slăbiciunea de a greşi uneori, ingineria socială 
graduală e justificată, e condiţionată de recunoaşterea erorii 
proiectului utopic. Soluţia libertariană vede în democraţie 
acel popas intermediar al unei voinţe tari, a'cărei forţă 
deplină s-a manifestat de-abia în piaţa liberă, tot aşa cum 
filozofia politică e un popas intermediar al unui intelect 
care îşi vădeşte adevărul numai în praxeologie, ştiinţă a 
omului care vrea să dea uitării disconfortul. 

Ce anume au în comun aceste trei soluţii? într-adevăr, 
afirmând că, în ciuda diferenţelor, ele aparţin totuşi 
aceleiaşi familii spirituale, ideologiei liberale, am presupus 
că au ceva în comun. Rezumatul din rândurile de mai sus 
ne îngăduie să descoperim fondul comun: filozofia politică 
este astăzi acel discurs care consideră că democraţia nu e 
un regim şi că istoria e încarnarea voinţei umane libere. 
Relaţia dintre democraţie şi istorie e obiectul filozofiei 
politice. Dar acordul asupra acestei definiţii este foarte 
fragil: el e în permanenţă subminat de înţelesurile date 
democraţiei şi istoriei. 


1 Mises, L’uction lumini ne, pp. 1-11. 



Alexandru DUTU 

> 


STÂNGA SI DREAPTA 

» 


Bine precizate în timpul Revoluţiei franceze şi în 
perioada imediat următoare, poziţiile la stânga şi la dreapta 
în viaţa politică şi-au pierdut adeseori relevanţa în epoca 
noastră. Ceea ce avea capacitatea să definească o atitudine, 
atunci când era raportată la programul Revoluţiei franceze, 
adeseori prin simpla aşezare a deputaţilor în stânga sau în 
partea dreaptă a Camerei, şi-a pierdut din claritate pe 
măsură ce socialismul şi liberalismul au dobândit tot mai 
multe nuanţe. Alte cauze au contribuit la erodarea presti¬ 
giului unei clasificări care clarifica, dar şi simplifica. Stânga 
a fost întotdeauna progresistă, a crezut în perfectibilitatea 
omului şi a societăţii, în timpce dreapta a fost mai sceptică 
şi a pus accentul pe „ordine 11 , a acceptat inegalităţile şi nu a 
redus gândirea politică la raţionalismul exclusivist; pe plan 
economic, stânga a susţinut interesele muncitorilor şi a 
preconizat intervenţia statului în mecanismul pieţei, în timp 
ce dreapta a încurajat iniţiativa particulară şi dezvoltarea 
economiei de piaţă. De la o vreme însă, stânga politică a 
început să se combine cu dreapta economică, iar dreapta 
politică a acceptat principii din arsenalul stângii economice. 
Mai putem considera azi această dualitate ca element funda¬ 
mental al vieţii politice? 

O carte recentă reia problema şi încă într-o manieră 
răsunătoare. Publicat în plină campanie electorală italiană, 

în 1994, eseul lui Norberto Bobbio 1 a cunoscut un succes 
fulgerător de librărie 2 * . 

Norberto Bobbio este un intelectual respectat în Italia: 
discipol al unor profesori de frumoasă ţinută, ca Benedetto 
Croce, Luigi Einaudi, Gioele Solari, el a predat ştiinţele 
politice şi s-a angajat în acţiunea politică, plasându-se spre 
stânga. Autorul mărturiseşte singur preferinţele sale şi 
afirmă că atitudinea politică nu este simplu raţională, ci 
conţine şi o încărcătură emoţională: ceea ce nu îl împiedică 
să fie obiectiv în analiza sa, chiar dacă găseşte pentru 
comunism scuze pe care nu le află pentru nazism. Compe¬ 
tenţa ştiinţifică este susţinută de o autoritate morală care l-a 
făcut respectat în ţara lui. De unde şi pertinenta definiţie pe 
care o dă democraţiei: „forma de guvernământ constituită 
din reguli care permit rezolvarea conflictelor sociale fără a 
fi nevoie să se facă apel la violenţă* 4 . 

Autorul recapitulează cauzele care au fost propuse 
pentru ştergerea distincţiei dintre stânga şi dreapta: criza 
ideologiilor, o pierdere de acuitate în faţa opoziţiei pro- 
gresist-conservator, care ar trebui să îi ia locul (Sergio 
Benvenuto propunea cuplul Hermes, zeul comerţului, şi 
Hestia, zeiţa căminului), sau în faţa varietăţii de poziţii pe 
care o provoacă şi o încurajează toleranţa din regimurile 
democratice. Perechea clasică şi-a pierdut actualitatea în 
urma transformării societăţii şi a apariţiei unor noi pro¬ 
bleme politice, cum sunt cele aduse în lumină de către 
„verzi 44 , dar şi de către partidele politice care nu ezită să-şi 

1 Norberto Bobbio, Destm e sinistru. Rugioni e significuti di unu 
distinzionc politicu, Donzelli Editore, Roma, 1994. 

2 După un tiraj de IO ()()() exemplare epuizat în câteva zile, a urmat o 
retipărire care a atins cifra de 300 IKK) exemplare, fapt care a uimit pe autor, un 

venerabil senator de 85 de ani, care publicase în special cărţi adresate unui cerc 
restrâns de specialişti. A urmat o a doua ediţie, în 1995: cartea a fost tradusă în 
franceză şi înzestrată cu o prezentare a autorului şi a problemei de Jean-Luc 
Pouthier: Droite et Guuche. Essui sur une distinction politiquc (Paris, Senil, 

1996, 155 p.). Este versiunea pe care o folosim în comentariul nostru. 

însuşească teze din arsenalul „adversarului". în schimb, nu 
se poate susţine că stânga şi dreapta au fost înlocuite de 
extremism-moderaţie, deoarece acestea două din urmă nu 
se caracterizează prin ideile profesate, ci prin strategia 
diferită la care fac apel. 

Recapitularea istoriografică aduce în scenă cărţi şi 
articole de răsunet. J.A. Laponce 1 acordă un loc central 
opoziţiei dintre religie şi politică, predominarea stângii 
evidenţiind caracterul negativ al politicii, şi conchide că 
distincţia stânga-dreapta se bazează pe distincţia între sacru 
şi profan, stânga înclinând de regulă spre ateism. Bobbio 
constată, însă, că dreapta contemporană nu are peste tot o 
orientare religioasă şi că mulţi gânditori de dreapta, care au 
celebrat inegalitatea (ca Nietzsche) au fost anticreştini. în 
analiza lui Dino Cofrancesco 2 , tradiţia este aceea care oferă 
un suport dreptei. Merită transcrise cele şase sensuri ale 
tradiţiei care, combinându-se variat, produc forme diferite 
de regimuri de dreapta: tradiţia ca arhetip, ca reprezentare 
ideală a unei epoci decisive din istoria umanităţii, ca fide¬ 
litate faţă de naţiune, ca memorie istorică, ca o comunitate 
de destin şi, în fine, ca înţelegere a complexităţii realului. 
„Omul de dreapta este cel care se preocupă cu precădere să 
salveze «tradiţia»; omul de stânga este cel care doreşte, în 
primul rând, să-i elibereze pe semenii săi din «lanţurile» 
impuse de privilegiile de rasă, castă.sau clasă", susţine 
Cofrancesco. La această distincţie se adaugă două atitudini 
faţă de faptul politic: una romantică, întemeiată pe 
experienţa sentimentală; altă clasică, hrănită de spiritul 
critic. De aici cele şase ideologii apărute în secolele 19 şi 20, 
trei clasice - conservatorismul, liberalismul, socialismul 
ştiinţific' - şi trei romantice - anarho-libertarismul, 
fascismul, tradiţionalismul. Dreapta adoptă ideologii 

1 Lefi and Right, Toronto, 1981. 

2 „Destra-Sinistra", în 11 Secolo XIX, 14 august 1990. 

romantice, ca tradiţionalismul şi fascismul, dar şi o ideo¬ 
logie clasică - conservatorismul, în timp ce stânga preia 
anarho-libertarismul, socialismul ştiinţific sau liberalismul, 
cel din urmă fiind revendicat însă şi de dreapta. 

Reluând concluzii ale lui Laponce, Elisabeta Galeotti 1 
crede că ierarhia este caracteristică pentru dreapta şi 
egalitatea pentru stânga, dar poziţiile nu devin astfel mai 
clare. Mai convingător este Marco Ravelli 2 care subliniază 
faptul că acest cuplu aparţine „spaţiului politic" şi că nu 
deţine calităţi neschimbătoare. în decursul timpului, pozi¬ 
ţiile se modifică, ceea ce nu împiedică identificarea a cinci 
moduri de polarizare: în funcţie de atitudinea faţă de timp - 
progres/conservare, de atitudinea faţă de spaţiu - egali¬ 
tate/inegalitate , de subiecţi - autodirecţionare/heterodirec- 
ţionare, de funcţii - clase inferioare/superioare, de moduri 
de cunoaştere - raţionalism/iraţionalism. Criteriul pe care 
Ravelli îl consideră „fondator" este egalitate/inegalitate, 
deoarece, arată el, egalitatea rezistă uzurii timpului, afir¬ 
maţie care poate fi contestată. 

Ultimele două capitole pun în lumină faptul că, pentru 
Bobbio, atitudinea faţă de idealul egalităţii şi faţă de idealul 
libertăţii precizează poziţia spre stânga sau spre dreapta a 
unei doctrine sau a unei mişcări. în timp ce atitudinea faţă 
de egalitate fixează locul pe eşichierul politic, cea faţă de 
libertate precizează caracterul moderat sau extremist al 
doctrinei sau al mişcării. Autorul propune următoarea 
schemă: 

- la extrema stângă se află mişcările egalitare şi auto¬ 
ritare, tipic fiind iacobinismul (de ce nu comunismul?); 

- la centru stânga sunt doctrinele şi mişcările egalitare 
şi libertare care pot fi descrise drept „socialism liberal"; 

1 „L’opposizione destra-sinistra“, în La deşira radicale, FeltrineIii, 19X4. 

2 Destra e sinistra , Torino, 1990. 

- la centru dreapta sunt doctrinele şi mişcările libertare 
şi inegalitare, cu un accent special asupra legii, şi aici 
întâlnim partidele conservatoare; 

- la extrema dreaptă se află doctrinele şi mişcările 
dirijate împotriva ideilor libertare şi egalitare, cum au fost 
fascismul şi nazismul. 

Concluzia este că „una dintre temele principale ale 
stângii istorice, comună atât socialiştilor, cât şi comuniştilor, 
a fost suprimarea a ceea ce părea să fie, nu numai în secolul 
trecut, ci încă din Antichitate, obstacolul major în calea 
egalităţii dintre oameni: proprietatea individuală" 1 . Ur¬ 
mează o confesiune făcută de omul de stânga, care ne dove¬ 
deşte, din plin, că angajamentul politic nu elimină sentimen¬ 
talismul, şi o trimitere la un eseu al lui Luigi Einaudi care, 
pornind de la trăsăturile omului liberal şi ale omului 
socialist, afirma că aceştia nu sunt duşmani pentru că ştiu să 
respecte opinia celuilalt: „Punctul optim nu este atins în 
pacea impusă de tirania totalitară, el este atins în lupta 
continuă a celor două idealuri, dintre care nici unul nu poate 
fi strivit fără a produce o pagubă comună" 2 . 

Documentat, incitant, eseul lui Norberto Bobbio solicită 
o serie de corectări de îndată ce ne apropiem de zona euro¬ 
peană care a trecut prin experienţa comunistă, care, văzută 
de la distanţă, poate părea un ideal de viaţă. Or, oamenii din 
Est ştiu că un atare regim nu poate fi instaurat şi menţinut 
decât pe calea violenţei şi a terorii, ceea ce duce la elimi¬ 
narea acestui regim din seria de forme politice democratice 
care, conform definiţiei lui Bobbio, rezolvă conflictele 
sociale fără a recurge la violenţă. Tocmai pentru că este un 
regim care instaurează egalitatea desfiinţând libertatea, 
comunismul lasă o moştenire care nu dispare într-o rapidă 
fază de „tranziţie". în societăţile post-comuniste, tranziţia 

1 Bobbio, op. cit., p. 145. 

2 Bobbio, op. cit.,pp. 152-153. 

impune o altă desfăşurare a mişcărilor politice, decât în 
societăţile care au fost ferite de o asemenea tragică expe¬ 
rienţă. In acelaşi timp, societăţile din Estul Europei au trecut 
în secolul 19 printr-o fază de modernizare care a impus o 
„recuperare" care a restrâns registrul gândirii şi al acţiunii 
politice. 

în ptit^a privinţă, ceea ce defineşte poziţia de dreapta 
sau de stânga a mişcărilor politice din Estul Europei este 
atitudinea lor faţă de proprietatea privată, care a fost 
desfiinţată prin forţă (şi nu pentru că ar fi reprezentat idealul 
oamenilor care au fost deposedaţi); faţă de centralizarea 
economiei, care a permis un control strict la toate nivelele; 
faţă de politica de uniformizare, care a adus în prim plan 
masa şi a separat pe conducători de „simplii cetăţeni", 
întrucât ierarhia a fost impusă de forţele de represiune, am 
putea susţine, în lumina senină a criteriilor propuse de 
gânditorii italieni, că avem de-a face cu o doctrină de 
dreapta: dar este ştiut că extremele se ating. în cea de a 
doua privinţă, trebuie să ţinem seama de faptul că moder¬ 
nizarea răsăriteană a dus la o predominare a stângii, a 
forţelor care propuneau progresul, egalitatea, libertatea, 
astfel că doctrina conservatoare a fost atrasă pe teritoriul 
„reformelor", al măsurilor luate în vederea atingerii unei 
prosperităţi generale. Populismul care susţine discursul 
politic din secolul trecut se regăseşte şi la conservatori. în 
asemenea condiţii, în cultura română nu a apărut un discurs 
conservator coerent, înţeles nu ca serie de argumente aduse 
în favoarea inegalităţii naturii umane, ci ca expunere logică 
în favoarea menţinerii unor valori ameninţate de moderni¬ 
zare. Atât socialismul, cât şi liberalismul au acceptat o 
reducere a aspiraţiilor umane, la care trebuia răspuns nu în 
forţă, cum au făcut mişcările de extremă dreapta din 
România în perioada interbelică, ci printr-o doctrină coerentă, 
care este uneori schiţată în paginile lipsite de,sistematizare 
ale lui Eminescu. Ni se pare chiar că mişcările tradiţionaliste 

au derapat uşor spre extremismul de dreapta tocmai pentru 
că nu beneficiau de o tradiţie de gândire conservatoare, care 
să fi pornit de la realităţile româneşti. 

Or, aceste realităţi puteau sugera că domeniul politic nu 
a respins în cultura noastră valoarea religioasă, aşa cum s-a 
întâmplat în Occident, unde politicul şi-a afirmat clar auto¬ 
nomia faţă de un trecut dominat de intervenţia în treburile 
politice a Bisericii. Distingând clar domeniul acţiunii 
Bisericii de domeniul acţiunii Statului, experienţa română 
constituise o altă tradiţie decât cea care apăruse pe urmele 
unei lupte împotriva Bisericii, a unui efort susţinut de a 
izola domeniul de acţiune al Bisericii. Ideea instalării 
patriarhului Miron Cristea în fruntea guvernului a fost o 
nefericită inovaţie, aşa cum a sunat ciudată propunerea dlui 
Radu Câmpeanu de a oferi scaunul de premier al guvernului 
democratic de după 1989 unui mitropolit. O dată clarificat 
acest raport, care a avut un alt caracter în cultura română, s- 
ar fi putut elabora o altă doctrină politică întemeiată pe 
tradiţie decât cea care se regăseşte în cercurile conservatoare 
române. Absenţa acestei doctrine i-a împins pe ideologii 
mişcărilor de dreapta din secolul nostru să se îndrepte spre 
arhetipuri ori mitologii naţionaliste şi să implice în acţiunea 
politică un gen de mistică materialistă care era decorată de 
sfinţi şi arhangheli. 

Cu alte cuvinte, cartea lui Norberto Bobbio incită la o 
discuţie care ar trebui făcută despre stânga şi dreapta 
românească, după ce am decanta elementele populiste sau 
de mitologie politică din gândirea românească, marcată atât 
de procesul modernizării, cât şi de distrugerea spiritului 
critic de către teroarea comunistă. 



Ana-Luana STOICEA 


O LECTURĂ SOCIOLOGICĂ 


„Ca să vă spun pe scurt ce cred, dacă mă întrebaţi 
dacă democraţia are un viitor şi care este el, presupunând 
că-1 are, vă răspund liniştit că nu ştiu“, mărturisea Bobbio 
în primele paragrafe ale unei cărţi 1 pe care o dedica 
reflecţiei asupra... viitorului democraţiei, şi care apărea 
cu câţiva ani înainte de Liberalismo e democrazia. Since¬ 
ritatea acestei afirmaţii nu l-a împiedicat însă să continue 
şi să aprofundeze interpretările privitoare la destinul 
democraţiei în lumea modernă, temă de predilecţie în 
scrierile sale. 

Aceasta este, de altfel, şi raţiunea care ne-a îndemnat să 
încercăm o lectură cu grilă sociologică a cărţii sale 
Liberalism şi democraţie, multe din argumentele esenţiale, 
ca şi bună parte din conceptele folosite de Bobbio inte- 
grându-se în mod firesc în aparatul conceptual frecvent 
uzitat al ştiinţelor sociale. Astfel, vom lăsa de o parte între¬ 
bările referitoare la pertinenţa analizei de teorie politică sau 
la eventuale interpretări de doctrină, pentru a ne apleca mai 
cu seamă asupra câtorva aspecte de teorie sociologică, a 
căror prezenţă permite redimensionarea reflecţiei bobbiene 
şi situarea ei în perspectiva filozofiei sociale. 

1 II t'uturo della democrazia, Torino, Einaudi, 1984, p. 4. 

Referitor la metodă, merită remarcat modul de con¬ 
strucţie a argumentului şi introducerea conceptului de 
individualism, cu scop atât analitic, cât şi operator. Ceea ce 
atrage atenţia, pe măsura înaintării în lectură, este raportul 
binar permanent, fie la nivel de concepte (cap. 1,9), fie la 
nivel de referinţe (cap. 10, 14) sau pur şi simplu de inter¬ 
pretări ale unui acelaşi termen (de pildă, libertate în sensul 
dat de antici şi de moderni; democraţiei n concepţie antică 
şi modernă, dar şi ca semnificaţie intrinsecă, sens juridic - 
instituţional şi sens etic - cap.7). Punerea în oglindă 
constantă serveşte nu numai comparaţiei analitice, dar 
orientează şi interpretarea considerată utilă în economia 
argumentului. Vom da un singur exemplu, referitor la 
definirea democraţiei (cap. 7), care poate fi considerată fie 
ca guvernare a poporului, fie ca guvernare pentru popor; 
cum însă raportul dintre liberalism şi democraţie în moder¬ 
nitate este unul strict determinat de anumite condiţii, numai 
în prima sa semnificaţie democraţia poate fi legată din punct 
de vedere istoric de formarea statului liberal; în sens invers, 
condiţia ca democraţia să poată fi urmarea firească a libera¬ 
lismului este ca ea să fie interpretată în sens procedural, ca 
ansamblu de reguli şi instituţii. Raportul de perfectă com¬ 
patibilitate între liberalism şi democraţie este astfel bine 
stabilit, şi o dată cu el sunt fixate condiţiile lui de realizare, 
fapt destinat mai ales explicaţiei evoluţiei istorice a relaţiei 
dintre cele două, dar şi interpretării naturii acestei relaţii. 

Aminteam mai sus de introducerea termenului de indi¬ 
vidualism cu rol de concept operator. Faptul că Bobbio îi dă 
şi această întrebuinţare nu este indiferent lecturii sociologice 
pe care încercăm să o sugerăm, fie şi numai pentru că a 
devenit azi un loc comun să se admită că ştiinţele sociale 
apar o dată cu naşterea individualismului modem; acest fapt 
nu este departe de paradox, dacă ţinem seama că individul 
modem, detaşat de toate formele subordonării tradiţionale 
faţă de social, afirmă într-un anume sens în opoziţie cu 

societatea; or, provocarea ştiinţelor sociale este ca tocmai 
pornind de la acest individ independent să reconstituie reţeaua 
socială şi coeziunea ei. în acest context, trebuie subliniată 
importanţa dimensiunii politice, care subîntinde socialul şi 
dă în acelaşi timp o recunoaştere deplină individului. 

Bobbio stabileşte un raport limpede de necesitate între 
liberalism şi individualism („fără individualism nu există 
liberalism", scrie el în cap. 2), în măsura în care cel dintâi, 
printr-o „adevărată revoluţie copernicană", aduce o schim¬ 
bare radicală a viziunii despre stat, care nu mai este privit 
din perspectiva deţinătorului puterii, ci din perspectiva 
supuşilor; intervine astfel în discuţie aspectul limitelor 
juridice ale puterii statale, şi devine posibilă realizarea 
statului liberal. Altminteri, însăşi definiţia pe care Bobbio o 
foloseşte pentru stat, de inspiraţie weberiană („cei care 
într-un moment istoric deţin puterea legitimă de a exercita 
forţa pentru a obţine supunerea la ordinele lor“), îndrep¬ 
tăţeşte o lectură sociologică. 

Una de sociologie politică, de bună seamă, dat fiind 
faptul că obiectul preponderent al lucrării este statul, în 
actualizarea lui modernă, bazat pe principii liberale şi 
democratice. Iar lectura cărţii lui Bobbio arată clar că ceea 
ce îl interesează este să sugereze modele viabile de stat 
pentru lumea contemporană, modele care să reziste autori¬ 
tarismului şi totalitarismului, poziţia lui fiind pe alocuri un 
plaidoyer implicite pentru valorile democratice (vezi, în 
acest sens, mai ales cap. 8 şi 17). 

Una dintre tezele prezentate aici (ca şi în II Futuro della 
democrazia) se referă la principiile instituţionale care defi¬ 
nesc democraţia, şi anume: ea este văzută ca un ansamblu de 
reguli care stabilesc cine are autoritatea de a lua deciziile 
colective şi care sunt procedurile care trebuie urmate; se 
observă, mai apoi, că un regim este cu atât mai democratic, 
cu cât un număr mai mare de persoane participă în mod 
direct sau indirect la luarea deciziilor şi se arată că este 

necesar ca alegerile ce se cer făcute să fie reale (alternativa să 
existe efectiv). Bobbio observă, de asemenea, că democraţia 
are la bază înlocuirea concepţiei organice despre societate cu 
o concepţie individualistă (de aici, posibilitatea apropierii de 
şi a funcţionării complementare cu liberalismul); concepţia 
individualistă are ca elemente principale ideea de contract, 
înlocuirea omului politic aristotelician cu ho mo oeconomicus 
şi cu utilitarismul, ca şi dorinţa de a asigura fericirea unui 
număr cât mai mare de indivizi. Legată de această concepţie 
individualistă care fundamentează democraţia modernă este şi 
funcţionarea politică a societăţii democratice. Dincolo de 
aspectele pur instituţionale sau de principiu, ea pune şi 
problema dimensiunii sociale a politicului. 

Trei sunt noţiunile care ni se par a avea o semnificaţie 
majoră în acest context, şi anume reprezentaţi vitate, 
sufragiu universal şi participare politică. Bobbio pleacă de 
la constatarea că democraţia modernă este o democraţie 
reprezentativă; el adaugă, ca un aspect important al repre¬ 
zentaţi vităţii, eliberarea reprezentantului naţiunii de indi¬ 
vidul particular reprezentat şi de interesele particularizante 
ale acestuia. Reprezentantul trebuie să reprezinte naţiunea, 
şi nu o anume categorie socială sau grup de alegători, ceea 
ce conduce la ideea de egală însemnătate la nivel de repre¬ 
zentare a tuturor indivizilor, indiferent de interesele lor sau 
de caracteristicile lor sociale. Atribuirea unei importanţe 
egale fiecărui individ, în -faţa legii şi în raport cu decizia, 
conduce la „atomizarea naţiunii* 1 (cap. 6) şi la reconstruirea 
acesteia la un nivel mai înalt şi mai restrâns, adică în 
adunările parlamentare. 

Tot în urma unui proces de atomizare ia însă naştere şi 
statul liberal, al cărui fundament este tocmai afirmarea 
drepturilor naturale şi inviolabile ale individului. E vorba 
despre o atomizare a „naţiunii 11 sau a corpului social văzut 
ca actor politic unitar, şi de o înzestrare a individului cu 
capacitate de decizie, de participare la elaborarea legii. Puşi 
in situaţia de a-şi exercita dreptul de alegători, indivizii 

devin egali datorită calităţii lor de cetăţeni, singura capabilă 
să opereze egalizarea lor - dincolo de diferenţele naturale 
sau sociale care le sunt specifice fiecăruia. Ei devin astfel 
egali ca membri ai unei aceleiaşi comunităţi, şi fiecare are 
în mod egal dreptul de a fi reprezentat. Dat fiind faptul că 
reprezentanţii sunt însă desemnaţi de cetăţeni consideraţi 
egali, ei trebuie să reprezinte cetăţenii tocmai în această 
perspectivă a caracteristicilor lor comune, şi nu în funcţie de 
diferitele determinări particulare ale eventualelor grupuri 
de cetăţeni care pot constitui categorii specifice. 

Descoperim aici un principiu prea puţin respectat în 
practicile democratice contemporane, unde se regăsesc, din 
ce în ce mai numeroase, cereri de reprezentare şi chiar 
reprezentări efective ale anumitor categorii (care se definesc 
mai ales plecând de la un principiu etnic sau religios). Avem 
în vedere aici, pe lângă instanţele reprezentative naţionale 
(parlamentele, în cele mai multe cazuri) şi situaţiile de 
reprezentativitate simbolică 1 , care, chiar dacă au o mică 
însemnătate pentru exerciţiul efectiv al puterii sunt consi¬ 
derate deosebit de semnificative în formarea şi funcţionarea 
opiniei publice, impactul social şi de imagine al unor 
asemenea reprezentări (iniţial ne-politice) nerămânând fără 
urmări asupra deciziei politice. 

Sufragiul universal este, de asemenea, un fenomen care 
conduce la repartizarea cât mai largă a puterii de decizie. 
Merită semnalată importanţa pe care Bobbio o acordă, pe de 
o parte, sufragiului universal 2 (concept cu orizont de evo¬ 
luţie practic nelimitat, aşa cum putem vedea astăzi, mai ales 


1 în funcţie de contextul social în care apare o asemenea situaţie, intră în 
joc una sau mai multe categorii simbolice, pentru a căror tipologie şi expl icitare 
trimitem la Philippe Brand, Le Jardin des delicat democrutiques , Paris, PFNSP, 
1991, pp. 20-22; cele cinci categorii de „obiecte" în jurul cărora se desfăşoară 
o activitate simbolică pe scena politică sunt miturile, valorile, jocurile de imagini 
şi de roluri, liturghiile şi diferite obiecte materiale. 

2 Referitor la extinderea acestei tehnici şi la evoluţia istorică a conceptului, 
se poate consulta excelenta lucrare a lui Pierre Rosanvallon, Le. Sacre du 
citoyen. Paris, Gallimard, 1992. 

în desfăşurarea unor orientări precum ecologia politică) şi, 
pe de altă parte, antagonismului; preluându-1 pe Humboldt 
(v. cap. 5), Bobbio reia „elogiul varietăţii- 11 , arătând că acolo 
unde statul îşi depăşeşte cele două îndatoriri care-i revin strict 
în concepţie humboldtiană - respectiv de asigurare a ordi¬ 
nii interne şi externe - „se înăbuşă varietatea naturală a 
caracterelor şi dispoziţiilor 11 . Asupra importanţei deosebite 
a diferenţierii insistă de altfel şi Sartori: „Autocraţia, despo- 
tismele, dictaturile vechi şi noi sunt o lume într-o singură 
culoare; democraţia e o lume multicoloră 11 ; nu e vorba însă 
despre democraţia antică, monolitică, ci despre liberal-demo- 
craţie, care „este structurată pe diversitate 11 '. De unde putem 
deduce că la nivel reprezentativ ar trebui să se regăsească 
întreaga diversitate a societăţii ai cărei membri sunt repre¬ 
zentaţi , mai ales prin larga extindere pe care o cunoaşte în 
ultima jumătate de secol dreptul de vot. 

Bobbio propune, mai mult sau mai puţin explicit, 
modelul statului liberal-democrat, singurul care pare să 
ofere o soluţie manifestării complementare a varietăţii indi¬ 
viduale, pe de o parte, şi a uniformităţii statale, pe de altă 
parte. Perspectiva aleasă, deşi individualistă, nu face 
abstracţie de faptul că omul este o fiinţă socială. Astfel, 
societatea individualistă - antagonistă, în opoziţie cu cea 
organicistă, considerată ca armonioasă - permite dezvol¬ 
tarea sociabilităţii, pe care Bobbio o alătură antagonismului 
şi ideilor de opoziţie şi concurenţă, toate specifice funcţio¬ 
nării statului liberal, şi de altfel creatoare ale progresului, 
care la rândul lui a condus la actualizarea statului liberal. 

Apare însă aici o altă problemă, care este aceea a par¬ 
ticipării politice. Bineînţeles, la modul ideal, fiecare individ 
care corespunde criteriilor stabilite de lege poate participa, 
direct sau indirect, la viaţa politică a comunităţii. Se observă 
însă că funcţionarea democraţiilor contemporane este departe 

1 Giovanni Sartori , Democruzia. Cos:t e. Milano, BUR Supersaggi, 1994, 
p. 152. 

de a fi conformă cu modelul ideal; nu vom insista aici asupra 
aspectelor de socializare politică sau de motivare a partici¬ 
pării, care sunt prea puţin legate de cartea lui Bobbio. Există 
însă un aspect asupra căruia autorul revine în mai multe 
rânduri; el vede în mod clar o legătură între dezvoltarea 
democraţiei şi lărgirea sufragiului universal, adică participa¬ 
rea unui număr cât mai mare de indivizi la exercitarea (din 
nou, direct sau indirect, şi ştim că mai degrabă indirect, azi) 
a puterii politice. Dar în această dezvoltare a democraţiei 
Bobbio vede „principalul instrument în apărarea drepturilor 
de libertate" ale indivizilor (cap. 8), ceea ce ar trebui să 
constituie motivul principal pentru o participare efectivă a 
acestora la viaţa politică a comunităţii căreia îi aparţin, la 
stabilirea regulilor, la afirmarea opiniilor şi dorinţelor lor. 

Dacă putem discuta despre larga participare politică pe 
care funcţionarea unei societăţi democratice o permite, acest 
lucru vizează mai ales (cel puţin în prezent) nivelul de 
principiu al funcţionării, şi nu felul în care se desfăşoară de 
facto implicarea politică a comunităţii de cetăţeni 1 la ela¬ 
borarea deciziei politice. Şi avem în vedere atât participarea 
directă, cât şi participarea indirectă. în privinţa participării 
directe, ne vom referi mai întâi la activitatea politică a cetă¬ 
ţenilor prin implicarea lor în viaţa partidelor politice; studii 
realizate în a doua jumătate a anilor 80 arată că, de exemplu, 
în Franţa şi în Statele Unite, mai puţin de 5% din cei cu drept 
de vot sunt înscrişi într-un partid; chiar în ţări unde acest tip de 
participare cunoaşte o practică mai importantă ca procentaj (de 
exemplu, Norvegia, cu 20%, Marea-Britanie cu 20-25% sau 
Austria cu 28%), s-a constatat că cei care participă efectiv la 
activitatea partidului lor (de pildă, la campaniile electorale) 
reprezintă numai un procent de 3-4% 2 . 

1 împrumutăm această expresie din lucrarea lui Dominique Schnapper, La 
Communaute des citoyens, Paris, Gallimard, 1994. 

2 Jacques Lagroye, Sociologie politique. Paris, PFNSP-Dalloz, 1993, 
pp. 310-312. 


153 



Acelaşi interes scăzut pentru participarea la viaţa 
politică se constată şi din perspectiva cifrelor referitoare la 
vot (sociologia sufragiului aducând în acest sens lămuriri 
semnificative asupra multiplelor aspecte ale acestui feno¬ 
men, gestica votului fiind circumscrisă atât social, cât şi 
material şi procedural). Dacă operaţia de a vota a fost vreme 
de două sute de ani intens valorizată simbolic, dacă ea a 
făcut obiectul unei cuceriri sociale şi a stârnit rivalităţi 
politice, este de netăgăduit că astăzi această practică este din 
ce în ce mai puţin uzitată. Lipsa de interes, lipsa de surse de 
motivare reale şi active care să aducă cetăţeanul la urne, fac 
să apară legitimă întrebarea: se mai poate vorbi, şi în ce fel, 
de exprimarea efectivă şi consultarea voinţei populare? Mai 
este sufragiul expresia voinţei populare? 1 Asistăm astăzi la 
o deresponsabilizare masivă a cetăţenilor, la o sustragere a 
lor de la exerciţiul drepturilor politice pe care democraţia le 
oferă. Celebrat ca fundament al ordinii democratice, dreptul 
de vot a devenit în timp figură tipică a participării civice. 
Mulţi sunt încă cei care luptă să obţină acest drept: sunt cei 
care nu-1 au, din motive altele decât politice; şi mai mulţi 
sunt însă cei care au acest drept şi nu-1 exercită. 

Astfel încât trebuie să introducem şi noi curenta, de acum, 
distincţie între diferitele semnificaţii ale democraţiei. Căci, de 
bună seamă, atunci când ne referim la funcţionarea defectuasă 
a regimului democratic avem în vedere sensul politic curent, 
prin care se vizează voinţa de afirmare a propriei opinii, sens 
asupra căruia există de altminteri un consens aproape unanim. 
O altă semnificaţie, mult mai nuanţată, aparţine însă dis¬ 
cursului savant: în opinia lui Philippe Braud 2 , democraţia ar 
însemna, pentru filozofi, o modalitate de a introduce o 

1 Cu atât mai mult cu cât referirea la voinţa politică a constituit mult timp 
locul comun cure în concepţia analiştilor permitea ca un regim să fie considerat 
democratic, chiar dacă al doilea-determinant al său ar fi fost „liberal' 1 sau 
„popular 11 , şi ştiindu-se cât de diferite sunt modalităţile instituţionale şi politice 
de realizare ale unuia şi ale celuilalt. 

2 Science politit/ue. La Democraţie , Paris, Senil, 1997. 

preocupare pentru valori în reflecţia asupra politicului, 
problema dreptăţii şi, la modul mai general, preocuparea 
pentru „buna guvernare* 4 a societăţii; pentru sociologi şi 
poliţişti, democraţia ar trebui privită sub toate aspectele, 
juridic, politic şi social, ţinem noi să adăugăm. 

Dată fiind însă marea varietate a regimurilor care, în 
virtutea unor caracteristici comune, pot fi numite democra¬ 
tice din punct de vedere politic şi juridic, poate chiar şi 
social, chiar dacă ele nu corespund întru totul definiţiilor 
propuse de filozofi, este util, pentru înţelegerea lor, să se 
admită, ca o evidenţă ce ţine de funcţionarea intrinsecă a 
acestor regimuri, distanţa care separă principiile afişate şi 
realitatea. Limitele voinţei populare şi persistenţa unor 
elemente oligarhice la nivelul exerciţiului puterii s-au făcut 
de mult simţite, şi altminteri ele au fost sesizate chiar de 
autori liberali (care, prin poziţia lor, propun mai degrabă o 
integrare a acestei distanţe ca element analitic decât o 
demascare, oricum inutilă şi nefuncţională). „Nu putem 
concepe un regim care, într-un anume sens, să nu fie 
oligarhic. Esenţa însăşi a politicii este ca deciziile să fie 
luate pentru ş i nu de către colectivitate" 1 , scria Aron. 

în explicarea funcţionării extrem de eterogene, în timp 
şi spaţiu, a participării politice directe, trebuie ţinut seama 
de influenţa majoră a contextului specific 2 , de tipul sufra¬ 
giului, de obiectul votului, de consecinţele care pot fi prevă¬ 
zute, pentru a nu mai insista şi asupra caracteristicilor 
electorilor, şi ele determinante. 

1 Raymond Aron, Democraţie et totalitarisme. Paris, Gullimard, 1995, 
p. 131. 

2 Se poate consulta în acest sens articolul lui Pierre Rosanvallon, 
„L’Histoire du mot democraţie", in La Pensee Politique, Paris, Seuil-Galliniard, 
nr. 1, 1993, articol care prezintă în nuanţă nu numai evoluţia conceptului, ci şi 
relaţiile lui cu tehnici considerate astăzi ca intrinseci mecanismului democratic, 
cum ar fi votul, şi a căror legătură cu democraţia nu a fost mereu considerată atât 
de evidentă. 

Participarea politică şi atitudinea pe care în prezent 
cetăţenii regimurilor democratice o au faţă de practicile ce 
le sunt puse la dispoziţie ne îndreptăţesc, credem, să reluăm 
şi aici întrebarea cu care se confruntă permanent societăţile 
modeme, şi anume: cum se poate realiza unitatea pornind de 
la o mulţime de indivizi independenţi şi vizibil separaţi? 
Răspunsul ar fi că unitatea, operatorul de integrare, trebuie 
să se afle în interiorul comunităţii: acesta este locul unde ea 
îşi exercită deplina suveranitate asupra ei înseşi. 

Cea mai simplă caracterizare a prezenţei intelectuale a lui 
Bobbio în cultura italiană din 1934 şi până astăzi ar putea fi 
epuizată de un singur cuvânt; consecvenţa. Format în 
ambianţa intelectuală torineză dominată de Figura iui Luigi 
Einaudi, el a fost întreaga sa viaţă partizanul indefectibil ai 
unui liberalism de orientare socială şi de expresie laică. 
Convingerile sale nu au cedat nici în faţa fascismului şi nici nu 
s-au lăsat strivite după război în încleştarea aproape 
homerică dintre discursul marxist şi valorile democrat- 
creştine. Succesul său politic şi intelectual a venit târziu, ca 
rod al răbdării şi al perseverenţei, al moderaţiei şi al 
spiritului critic, al neîncrederii faţă de iluzia politică şi al 
spiritului analitic. într-un anume fel, a doua Republică 
italiană, a cărei naştere a început să fie anunţată în 1992 prin 
prăbuşirea Democraţiei Creştine şi completa schimbare Ia 
faţă a Partidului Comunist Italian, reprezintă şi revanşa 
istorică a ideilor pe care Bobbio le-a afirmat şi apărat 
întreaga sa viaţă. 


Daniel Barbu 


